**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Μαΐου 2020, ημέρα Τετάρτη και ώρα 18.55΄, στην **Αίθουσα συνεδριάσεων της Ολομέλειας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού: «Ειδικές μορφές τουρισμού και διατάξεις για την τουριστική ανάπτυξη». (3η συνεδρίαση)

 Στη συνεδρίαση παρέστησαν o Υπουργός Τουρισμού, κ. Θεοχάρης (Χάρης) Θεοχάρης, ο Υφυπουργός Τουρισμού, κ. Εμμανουήλ (Μάνος) Κόνσολας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Μπαραλιάκος Ξενοφών, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Αρβανιτίδης Γεώργιος, Γκόκας Χρήστος, Φραγγίδης Γεώργιος, Πάνας Απόστολος, Κατσώτης Χρήστος, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η 3η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη».

Πριν προχωρήσουμε στην, κατ’ άρθρον, συζήτηση καλούνται οι Εισηγητές και οι Ειδικοί Αγορητές να ψηφίσουν, επί της αρχής, του νομοσχεδίου.

Το λόγο έχει ο Εισηγητής της Πλειοψηφίας, ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):** Υπέρ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η Εισηγήτρια της Μειοψηφίας, η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Ειδικός Αγορητής του Κ.Κ.Ε., ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κατά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εκ μέρους της Ελληνικής Λύσης, ο κ. Αβδελάς.

**ΑΠΟΣΤΟΛΟΣ ΑΒΔΕΛΑΣ (Ελληνική Λύση):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Ειδικός Αγορητής του ΜέΡΑ 25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ 25):** Επιφύλαξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη», γίνεται δεκτό, επί της αρχής, κατά πλειοψηφία.

Περνάμε στις εισηγήσεις των συναδέλφων Εισηγητών. Το λόγο έχει ο Εισηγητής της Πλειοψηφίας, ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):** Σας ευχαριστώ, κύριε Πρόεδρε. Ξεκινάει η συνεδρίαση για την, επί των άρθρων, συζήτηση του νομοσχεδίου του Υπουργείου Τουρισμού, ενόσω διαρκούν οι εξαγγελίες των μέτρων της Κυβέρνησης για την ενίσχυση, για την στήριξη του τουριστικού κλάδου, της εστίασης, αλλά και άλλων σημαντικών κλάδων, όπως οι μεταφορές.

Ακούσαμε τις ανακοινώσεις του Πρωθυπουργού που έβαλε το πλαίσιο. Ακούσαμε τις ανακοινώσεις του Υπουργού Οικονομικών, μίλησε ο Υπουργός Εργασίας και Κοινωνικών Υποθέσεων. Μιλάει ο Υπουργός Ανάπτυξης, αυτή την ώρα, για τη στήριξη των επιχειρήσεων και θα έχουμε και την τοποθέτηση του Υπουργού Τουρισμού.

Είπα, χθες, στη συζήτηση, επί της αρχής, ότι είναι ευτυχής η συγκυρία της συζήτηση ενός τέτοιου νομοσχεδίου να συμπίπτει με την ανακοίνωση στήριξης κλάδων που επλήγησαν από την πρωτοφανή πανδημία, όπως ο τουρισμός και η εστίαση και οι οποίοι, ταυτοχρόνως, αποτελούν «πυλώνα» της ελληνικής οικονομίας, αντιπροσωπεύοντας, ιδιαίτερα, για τον τουρισμό, το 20% του Ακαθάριστου Εθνικού μας Προϊόντος.

 Τα μέτρα που ανακοινώνει η Κυβέρνηση αυτή την ώρα, αυξάνουν τις πιθανότητες επανεκκίνησης της οικονομίας και ιδιαίτερα, των συγκεκριμένων πληττόμενων κλάδων, αποδεικνύουν την πρόθεση, τη βούληση, την αποφασιστικότητα του Πρωθυπουργού Κυριάκου Μητσοτάκη, της Κυβέρνησης δια των συναρμόδιων Υπουργών και όλων ημών των Βουλευτών της Νέας Δημοκρατίας, να δοθεί η «μάχη» με επιτυχία και στη συνέχεια. Και εφόσον αντιμετωπίσαμε με επιτυχία την πανδημία να ξεκινούμε αυτή την ώρα από μία ευνοϊκή αφετηρία, προκειμένου να στηρίξουμε στρατηγικούς τομείς της ελληνικής οικονομίας.

Θα μπορούσε να αναρωτηθεί κανείς αν θα ανατάξουμε τη ζημιά που υπέστη η ελληνικός τουρισμός, η εστίαση και, γενικότερα, η ελληνική οικονομία, κατά την φετινή δύσκολη χρονιά το 2020. Για παράδειγμα, ο τουρισμός έχει πληρωμές, τζίρο, κύκλο εργασιών 19 δισεκατομμύρια. Έχουμε εισπράξει μέχρι σήμερα, από τους δύο πρώτους μήνες, μόνο 1 δισεκατομμύριο. Απομένουν 18 δισεκατομμύρια για να πούμε, ότι δεν έχουμε ζημία τη φετινή χρονιά. Φαντάζει απίθανο. Φαντάζει ακατόρθωτο.

 Έρχεται, όμως, η Κυβέρνηση με τα μέτρα στήριξης των εργαζομένων του τουρισμού για πρώτη φορά, με την επέκταση των επιδομάτων για όλη την τουριστική σεζόν για τους εργαζόμενους που δεν θα προσληφθούν στον τουρισμό και ενισχύεται η εργασία στην εστίαση, τον τουρισμό και τις μεταφορές. Και έρχεται η Πολιτεία να αναλάβει σημαντικό κομμάτι του κόστους εργασίας, ώστε να σταθούν στα πόδια τους και οι εργαζόμενοι και οι επιχειρήσεις.

Παρέχονται διευκολύνσεις στην πληρωμή βεβαιωμένων οφειλών, παράταση της μείωσης ενοικίων για τις επιχειρήσεις που πλήττονται, νέα χρηματοδοτικά «εργαλεία», που έρχονται να διευκολύνουν τη δανειοδότηση και να ενισχύσουν τη ρευστότητα των επιχειρήσεων, μέσα σε ένα συνολικό πλαίσιο 24 δισεκατομμυρίων ευρώ, πολλά από τα οποία ποσά απευθύνονται, ακριβώς, σε αυτούς τους τομείς. Υπολογίζεται αρχικά και πριν ολοκληρωθεί η ανακοίνωση των μέτρων, ότι, περίπου, με επτά δισεκατομμύρια ευρώ θα ενισχυθεί φέτος ο ελληνικός τουρισμός, η εστίαση και οι μεταφορές. Παράλληλα, λαμβάνονται μέτρα για τη στήριξη των ίδιων των πολιτών, με τη μείωση του ΦΠΑ από 24% στο 13% σε όλες μας τις μεταφορές (πλοία, αεροπλάνα σιδηρόδρομος, λεωφορεία, αστικές συγκοινωνίες), αποφέροντας μεγάλο όφελος στις τάξεις χαμηλών εισοδημάτων.

Τριπλασιάζεται το πακέτο του «Κοινωνικού Τουρισμού» για να ενισχυθεί ο εσωτερικός τουρισμός φέτος. Βεβαίως, υπάρχει πάντα ανοιχτό το ενδεχόμενο να αυξηθεί ακόμη περισσότερο. Προχωράμε στις συμφωνίες για να κερδίσει η Ελλάδα μέσα σε αυτό το πλαίσιο που έχει δημιουργηθεί, όσο το δυνατό μεγαλύτερο κομμάτι. Η Ελλάδα, κατέστη με την επιτυχή διαχείριση της πανδημίας, ασφαλής υγειονομικά προορισμός και έχει μεγάλες πιθανότητες από το μειωμένο κομμάτι του παγκόσμιου τουρισμού να διεκδικήσει κάτι παραπάνω κάτι περισσότερο.

Το σχέδιο της Κυβέρνησης, κυρίες και κύριοι συνάδελφοι, που έχουμε την ευκαιρία να το μελετήσουμε και μετά το τέλος της σημερινής συνεδρίασης, είναι μελετημένο, είναι συνεκτικό και είναι αποτελεσματικό, γιατί είναι πολυδιάστατο και δεν κατευθύνεται προς τη μία ή την άλλη πλευρά. Στηρίζει και τον κόσμο της εργασίας και τον κόσμο των επιχειρήσεων, στηρίζοντας, εν τέλει, το εθνικό μας προϊόν που λέγεται ελληνικός τουρισμός, εστίαση και μεταφορές στη συνέχεια, εφόσον χωρίς μεταφορές αντιλαμβανόμαστε όλοι ότι δεν μπορεί να υπάρξει τουρισμός.

Ερμηνεύοντας –πιστεύω- και τα αισθήματα των παριστάμενων συναδέλφων της Ν.Δ., εκφράζω την ικανοποίηση για τα μέτρα που δεν τα έχουμε ακούσει ακόμη στο σύνολό τους, γιατί, πραγματικά, ενισχύουν την ελπίδα, ότι μέσα σε αυτή τη «κοσμοχαλασιά» της πανδημίας, η Ελλάδα θα βγει και στη 2η κρίσιμη «μάχη» της πανδημίας νικήτρια και θα ανατάξει την οικονομία και, κατ’ επέκταση, την κοινωνία, βγαίνοντας πιο γρήγορα από άλλες χώρες από την κρίση.

Βεβαίως, δεν είναι όλα θετικά. Όπως είπε και ο Πρωθυπουργός, είμαστε «στην αρχή μιας λεωφόρου, στην αρχή μιας γέφυρας, την οποία θα βαδίσουμε δίνοντας μία δύσκολη μάχη με ενότητα, εθνική ομοψυχία και προσήλωση στα προβλήματα που δημιούργησε αυτή η πρωτοφανής κρίση».

Σε ότι αφορά στο νομοσχέδιο, πρόκειται για ένα σημαντικό νομοσχέδιο το οποίο, όπως είχα την ευκαιρία να τονίσω και χθες, τροποποιεί σε μεγάλο βαθμό, χωρίς, βεβαίως, να ολοκληρώνει αυτή την τροποποίηση, το ελληνικό τουριστικό προϊόν, με στόχο την προσέλκυση τουριστών υψηλών εισοδηματικών standards, αλλά και την επιμήκυνση της τουριστικής περιόδου, που είναι ζητούμενο τις τελευταίες δεκαετίες γι’ αυτή τη χώρα και ελάχιστοι ελληνικοί προορισμοί το έχουν πετύχει.

Η χώρα και το κλίμα της, το ανάγλυφό της, ο πολιτισμός της, οι άνθρωποί της, πραγματικά προσφέρουν ευκαιρία για 12μηνο τουρισμό. Ο Καταδυτικός Τουρισμός, το νομικό πλαίσιο του οποίου σήμερα διευρύνεται και διευκρινίζεται επιτρέψτε μου να πω, είναι ένα τέτοιο τουριστικό προϊόν. Τα καταλυτικά πάρκα στην Ελλάδα μπορούν να «ευδοκιμήσουν» με μεγαλύτερη επιτυχία, σε σχέση με άλλες χώρες που λειτουργούν, ήδη, πάρα πολλά χρόνια, προσφέροντας μεγάλα εισοδήματα, μόνιμες θέσεις απασχόλησης και αύξηση του τοπικού, αλλά και του εθνικού ΑΕΠ άλλων χωρών.

Η Ελλάδα ως καταδυτικός προορισμός προσφέρει μία τέτοια ποικιλομορφία, μία τέτοια ασφάλεια ένα τέτοιο έντονο ενδιαφέρον, που δεν μπορεί να λείπει από το budget list κανενός δύτη παγκοσμίως.

Κατά συνέπεια, μάς λέει η αντιπολίτευση, ότι υπήρχε νομικό πλαίσιο. Ναι, υπήρχε και πάλι από μία Κυβέρνηση της Ν. Δ. από το 2005 και τώρα έρχεται να διευρυνθεί, να ενσωματώσει βέλτιστες πρακτικές που ισχύουν και εφαρμόζεται με επιτυχία σε άλλες χώρες. Να διευκρινίσει τα πράγματα, να δώσει την είδηση τι είναι ο Καταδυτικός Τουρισμός, ποιος κάνει, πότε κάνει και πώς κάνει Καταδυτικό Τουρισμό.

Όλα αυτά διευκρινίζονται με το νομοσχέδιο, απολύτως. Το άρθρο 1, καθορίζει τον σκοπό, αλλά όχι μόνο.

Το άρθρο 2, καθορίζει τους κανόνες άσκησης υποβρύχιας δραστηριότητας και ορίζονται προϋποθέσεις καταδύσεων σε αξιοθέατα Καταδυτικού Τουρισμού. Συγκροτείται το Συμβούλιο Καταδυτικού Τουρισμού. Εγώ άκουσα σήμερα τους φορείς με ενδιαφέρον να ζητούν να είναι ανοιχτές οι συνεδριάσεις αυτού του Συμβουλίου, το οποίο, επιπροσθέτως, είναι άμισθο Συμβούλιο. Δεν θα αμείβονται τα μέλη του και δεν επιβαρύνουμε τον Προϋπολογισμό με νέες θέσεις και με δημιουργία φορέων τους οποίους πληρώνει ο ελληνικός λαός. Εξειδικευμένοι επιστήμονες, άνθρωποι με αποδεδειγμένη επιστημονική γνώση και εμπειρία θα συγκροτούν αυτό το Συμβούλιο και θα καθορίζουν τα πράγματα του Καταδυτικού Τουρισμού.

Στο άρθρο 6, καθορίζονται τα αξιοθέατα του Καταδυτικού Τουρισμού και οι επισκέψιμοι ενάλιοι αρχαιολογικοί χώροι. Σε αυτόν τον τεράστιο πολιτιστικό «θησαυρό», τα ναυάγια, παλαιότερα από οπουδήποτε αλλού στον κόσμο, που πρέπει να προστατευθούν, που αφέθηκαν επί δεκαετίες και αιώνες ολόκληρους στα χέρια αρχαιοκάπηλων, που βρίσκοντας την ανυπαρξία πλαισίου, πραγματικά, αλώνιζαν και «λεηλατούσαν» την πολιτιστική μας κληρονομιά, μπαίνει ένα πλαίσιο προστατευτικό και για τα ναυάγια. Βεβαίως, θεσμοθετούνται τα τεχνητά υποβρύχια αξιοθέατα με το συγκεκριμένο νομοσχέδιο.

Οι διατάξεις με τις καταδύσεις αναψυχής διευκρινίζονται στα άρθρα 11 - 13.

Το Β΄ Μέρος του σχεδίου νόμου, αφορά σε ρυθμίσεις αναπτυξιακού χαρακτήρα, στα άρθρα 15 – 36. Για τις Περιοχές Ολοκληρωμένης Τουριστικής Ανάπτυξης, ήρθε χθες η Αντιπολίτευση εδώ να μας πει μία για τα δάση και μία για τους δασικούς χάρτες. Ποιους δασικούς χάρτες; Αυτούς που «κατέπεσαν» στο σύνολό τους στο Συμβούλιο της Επικρατείας, ή αυτούς που έχουν επιφέρει 170.000 αντιρρήσεις Ελλήνων πολιτών, που είδαν στα ξαφνικά την περιουσία τους να δημεύεται;

Μας λέτε «συνεχίζουμε στα δάση», κ.λπ.. Δεν γίνεται τίποτα παραπάνω στις Περιοχές Ολοκληρωμένης Τουριστικής Ανάπτυξης, απ’ ό,τι επιβάλλει το σχέδιο των ΕΣΧΑΔΑ και των ΕΣΧΑΣΕ. Ήταν η προηγούμενη Κυβέρνηση ΣΥΡΙΖΑ εναντίον των πλαισίων ΕΣΧΑΔΑ και ΕΣΧΑΣΕ; Αυτά, ακριβώς, προβλέπονται με το νομοσχέδιο και για τις Περιοχές Ολοκληρωμένης Τουριστικής Ανάπτυξης.

Σημαντικές είναι οι ρυθμίσεις για τη δημιουργία τουριστικών λιμένων από το Υπουργείο Τουρισμού και οι ρυθμίσεις για να λήξει η εκκρεμότητα των «ορφανών» λιμένων. Εδώ έχουμε το πρωτοφανές, δηλαδή, να έχει κατασκευάσει λιμάνια το ελληνικό Δημόσιο ή λιμενικές εγκαταστάσεις, οι οποίες δεν ανήκουν πουθενά. Είναι «ορφανές». Πλήρωσε ο ελληνικός λαός. Θα γίνει ένα ατύχημα αύριο, θα τρακάρει κάποιο ταχύπλοο σκάφος και δεν θα υπάρχει ένας υπεύθυνος να απευθυνθεί. Θα σκοτωθούν άνθρωποι. Ρυθμίζει και τέτοιου είδους εκκρεμότητες το νομοσχέδιο στο άρθρο 23.

Πολύ σημαντικό μέρος του νομοσχεδίου είναι τα άρθρα 37 - 42, για το σήμα πιστοποίησης «Glamping - Glamorous Camping». Εφαρμόζονται στην Ευρώπη με ιδιαίτερη επιτυχία στην Ιταλία, στη Γαλλία, σε περιοχές της Αφρικής και της Βορείου Αμερικής και ήταν καιρός να κάνουμε κι εμείς έναν τέτοιο θεσμό. Δίνεται αρμοδιότητα στο Ξενοδοχειακό Επιμελητήριο Ελλάδος, στον καθ’ ύλην αρμόδιο φορέα, και απο-υπουργοποιείται μία διαδικασία που αφορά έναν κλάδο του τουρισμού. Θα υπάρχει λιγότερη γραφειοκρατία στους ειδικούς. Είναι πολύ σημαντικό, ένας υποψήφιος επιχειρηματίας να κρίνεται από το όργανο των αυριανών συναδέλφων του, αλλά και αυριανών ανταγωνιστών του. Είναι η πιο «σκληρή» αξιολόγηση αυτή.

Ρυθμίζονται, επίσης, τα ζητήματα αιγιαλού και παραλίας. Εδώ έχουμε ένα «κρατούμενο» από τον συνάδελφό σας, Υπουργό Οικονομικών, και το αναμένουμε. Μας υποσχέθηκε. Χαίρομαι ιδιαίτερα. Ρυθμίστηκε και το ζήτημα αυτό, αλλά δεν μπορώ παρά να εκφράσω την απορία μου, κυρίες και κύριοι συνάδελφοι της Αντιπολίτευσης. Λέτε ότι φέτος κάνουμε υπερεκμετάλλευση παραλιών, επειδή δίνουμε διπλάσιο χώρο, εξαιτίας του γεγονότος ότι οι ξαπλώστρες -να μιλήσουμε απλά και λαϊκά- θα είναι σε διπλάσια απόσταση μεταξύ τους.

Την ίδια στιγμή μας λέτε ότι θα κλείσουν όλα τα ξενοδοχεία και θα μείνουν 400.000 εργαζόμενοι στον τουρισμό άνεργοι. Ποιοι θα ξαπλώσουν στις τόσες πολλές ξαπλώστρες που μας κατηγορείτε ότι δίνουμε; Δεν είναι αντιφατικό αυτό το επιχείρημά σας; Αν δεν αναπτυχθούν, δεν υπάρχει αντικείμενο κριτικής. Πρέπει, να καταλάβουμε, γιατί μας κατηγορείτε, διότι ο Τομέας σας εξέδωσε ανακοίνωση και λέει ότι κάνουμε υπερεκμετάλλευση των παραλιών. Από την άλλη, μάς λέτε να μην πετάξουν αεροπλάνα και να μην έρθει κανένας τουρίστας στην Ελλάδα. Πόσες ξαπλώστρες να πιάσει ο καθένας μας; Αναρωτιέμαι. Είναι εμφανές το έλλειμμα στρατηγικού σας σχεδιασμού για τον τρόπο που πρέπει να κάνετε αντιπολίτευση.

Οι λοιπές διατάξεις ρυθμίζουν ζητήματα για τις πισίνες, τους ναυαγοσώστες, τα υγειονομικά πρωτόκολλα, τα οποία, αυτή την ώρα, ο ελληνικός λαός ακούει τον αρμόδιο Υπουργό Τουρισμού και δεν έχω κάτι άλλο να προσθέσω εγώ.

Σας ευχαριστώ, κύριε Πρόεδρε. Τα υπόλοιπα για ένα νομοσχέδιο με θετικό πρόσημο στη β΄ ανάγνωση του νομοσχεδίου. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον συνάδελφο, Εισηγητή της Πλειοψηφίας, τον κύριο Μπουκώρο.

Με αφορμή την αναφορά που έκανε, να πω ότι όλοι οι Εισηγητές, αλλά και οι άλλοι συνάδελφοι έχουν τη δυνατότητα να μιλήσουν, επί των άρθρων, και σήμερα και στην αυριανή συνεδρίαση, στη β΄ ανάγνωση του νομοσχεδίου και, φυσικά, στην Ολομέλεια στο σύνολό του.

Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Ακούγοντας κάποιος τον Πρωθυπουργό σήμερα, νιώθει ότι έφερε ένα πρόγραμμα ανάκαμψης και ανάπτυξης κι όχι ένα σχέδιο διάσωσης. Δυστυχώς, όμως, δεν ακούσαμε τίποτα από αυτά, που με επιμονή προτείνουμε και επιμένουμε ως ένα πακέτο διάσωσης του ελληνικού τουρισμού, με κρατικές ενισχύσεις, μη επιστρεπτέες, με ένα «γενναίο» πακέτο εσωτερικού τουρισμού, προκειμένου να ανακινήσει την εσωτερική ζήτηση, με κάλυψη των δημοτικών τελών, προκειμένου και οι επιχειρήσεις να έχουν τη δυνατότητα και να μην «κρασάρουν» οι Δήμοι και μία σειρά από κίνητρα.

Βάζω μία άνω τελεία εδώ, διότι, δυστυχώς, δεν μας δόθηκε η δυνατότητα να παρακολουθήσουμε τις δεσμεύσεις της Κυβέρνησης. Στηλιτεύουμε, λοιπόν, για άλλη μία φορά, την υποκρισία του Υπουργού Τουρισμού, που, χθες από το βήμα αυτό, δεσμεύτηκε πως θα είναι όλες τις ημέρες της συζήτησης του νομοσχεδίου εδώ, πως θα μας δώσει τη δυνατότητα να τοποθετηθούμε για το σχέδιο για τον τουρισμό πριν και μετά και στην πραγματικότητα δεν μας δώσατε τη δυνατότητα καν, να ακούσουμε, ποιο είναι αυτό το σχέδιο για τον τουρισμό.

Ας μιλήσουμε, λοιπόν, κι ας τοποθετηθούμε επί του νομοσχεδίου. Ένα νομοσχέδιο που, ακριβώς, και μετά τις ανακοινώσεις, επιβεβαιώνει το πόσο άκαιρο είναι, πόσο πρόχειρο είναι, πόσο αναποτελεσματικό είναι για να «ανακουφίσει» τους Έλληνες επιχειρηματίες στον τουρισμό και τους εργαζόμενους, καθώς δεν απαντά σε, απολύτως, καμία από τις άμεσες ανάγκες. Ακόμη πιο στενάχωρο και πιο λυπηρό είναι το γεγονός, πως ενώ φέρνει ένα νέο τουριστικό προϊόν, ένα αίτημα του τουριστικού κλάδου, εδώ και δεκαετίες, των αυτοδυτών, των καταδυτών, το φέρνει με τέτοιο τρόπο, τόσο πρόχειρα κι αποσπασματικά που, στην ουσία, το υπονομεύει άμα τη θεσμοθέτησή του.

Ξεκινάω, επί της αρχής. Είναι αναγκαίο να θεσπιστεί ένα πλαίσιο για τον Καταδυτικό Τουρισμό και για κάθε μορφή θεματικού εναλλακτικού τουρισμού. Άλλωστε, όπως θύμισα χθες στον αρμόδιο Υπουργό, ο νόμος της Κυβέρνησης του ΣΥΡΙΖΑ για το Θεματικό Τουρισμό προέβλεπε την άμεση έκδοση μίας σειράς από ΚΥΑ για όλες τις μορφές εναλλακτικού θεματικού τουρισμού. Τόσους μήνες, δέκα μήνες τώρα, το Υπουργείο Τουρισμού δεν έχει εκδώσει ούτε μία. Φέρνει, λοιπόν, σήμερα ένα νομοσχέδιο, που δεν επιχειρεί, να δώσει λύσεις. Μπορεί, αποσπασματικά, να προσπαθεί να τακτοποιήσει με συγκεκριμένες «φωτογραφικές» διατάξεις συγκεκριμένες επιχειρηματικές ομάδες, ωστόσο δεν δίνει καμία, απολύτως, λύση στα βασικά ζητήματα. Δεν δημιουργεί ένα πλαίσιο, που δεν θα «καταπέσει». Η ακρόαση με τους εκπροσώπους του τουρισμού, της Τοπικής αυτοδιοίκησης, των επιμελητηρίων και όχι μόνο, πριν από δύο ώρες, περίπου, ήταν διαφωτιστική.

Δυστυχώς, επιβεβαίωσε όλα όσα από χθες επισημάναμε και όλα όσα για τα οποία σας προειδοποιήσαμε. Δηλαδή, πως αυτό το νομοσχέδιο θα «καταπέσει» σε πάρα πολλά σημεία εάν πάει στο ΣτΕ. Αναφέρομαι, φυσικά, στην παρέμβαση που γίνεται σε δασική νομοθεσία, σε νομοθεσία του Υπουργείου Πολιτισμού, με κραυγαλέα αντισυνταγματικά άρθρα και διατάξεις.

Σας το επισημαίνουμε, λοιπόν, για άλλη μία φορά σήμερα, από το βήμα αυτό. Εμείς σας καταθέσαμε χθες τις προτάσεις μας. Θα το κάνουμε και σήμερα άρθρο προς άρθρο και όλα θα δοθούν και γραπτά. Σας ζητούμε να τα λάβετε υπόψη, διότι είμαστε εδώ για να «βάλουμε πλάτη», αλλά να «βάλουμε πλάτη», εφόσον νομοθετείτε σωστά.

Επομένως, νομίζω, ότι μετά από τις παρατηρήσεις μας, ένα εύλογο συμπέρασμα που θα εξάγετε, είναι να μην πραγματοποιηθεί αύριο η συνεδρίαση της Επιτροπής, να δουλέψετε το νομοσχέδιο με βάση τις παρατηρήσεις των φορέων, έτσι όπως κατατέθηκαν και από τα Κόμματα της αντιπολίτευσης και να το ξανασυζητήσουμε τη Δευτέρα, εάν θέλετε να φτιάξετε ένα πλαίσιο το οποίο θα μπορεί να είναι αξιοποιήσιμο για έναν τόσο κρίσιμο επενδυτικό τομέα, αυτόν του τουρισμού.

Προχωράω, λοιπόν, στη συζήτηση άρθρο προς άρθρο. Θεσμοθετείτε ένα τουριστικό προϊόν, χωρίς να προβλέπετε την υγειονομική μέριμνα, την ασφάλεια των καταδυτών, των δυτών επισκεπτών. Άρα, στο πρώτο άρθρο, θα πρέπει να προστεθεί με σαφήνεια «πως θα πρέπει να υπάρχει κατάλληλη μέριμνα για την υγειονομική ασφάλεια των δυτών επισκεπτών». Επίσης, στο Συμβούλιο θα πρέπει να προβλεφθεί ένας εκπρόσωπος των αυτοδυτών. Σημειώνω ότι, μέχρι στιγμής, είναι ζυγός ο αριθμός. Βέβαια, δεν βάζετε ζητήματα ψηφοφοριών, πιθανώς, όμως, να προκύψει.

Σε ότι αφορά στο άρθρο 2 και στην παρ. 5. Το άρθρο έρχεται σε ευθεία αντίθεση με τον ν.3028 και το Σύνταγμα, καθώς για την κήρυξη χερσαίων ενάλιων αρχαιολογικών χώρων, αποκλειστικά αρμόδιος είναι ο Υπουργός Πολιτισμού. Θα έχετε πρόβλημα συνταγματικότητας. Το επισημαίνουμε. Προφανώς, είναι προς απόσυρση.

Στο άρθρο 4, χρησιμοποιείτε διαρκώς τη λέξη «υπάλληλος» του Υπουργείου. Δεν είναι προφανές, ότι θα πρέπει να αποσαφηνιστεί να είναι ένας υπάλληλος του Υπουργείου που έχει συνάφεια και το εργασιακό του αντικείμενο, αλλά και στοιχειώδη πιστοποίηση;

Στο άρθρο 5, στην παρ. 2., είναι, εξαιρετικά, προβληματική η ακώλυτη πρόσβαση σε στοιχεία και πληροφορίες που άπτονται ευαίσθητων αρχαιολογικών δεδομένων. Θα πρέπει να προσεχθεί αυτό.

Στο άρθρο 6, Θα πρέπει να προστεθούν και τα τμήματα ενάλιων αρχαιολογικών χώρων. Έχουν ξεχαστεί.

Στην παρ. 3, υπάρχει άλλη μία αντισυνταγματική διάταξη. Φορέας της διαχείρισης των επισκέψιμων ενάλιων αρχαιολογικών χώρων θα πρέπει να είναι πάντα η αρμόδια εφορία αρχαιοτήτων, όπως προβλέπεται από την ισχύουσα νομοθεσία. Είναι κάτι που, όπως σας προειδοποίησαν και οι αρχαιολόγοι, αλλά και οι υπάλληλοι του Υπουργείου Πολιτισμού, θα «καταπέσει» αν δεν το αλλάξετε.

Για τη φύλαξη των ενάλιων επισκέψιμων αρχαιολογικών χώρων, ζητούμε μία διευκρίνιση, εάν υπάρχει επάρκεια του προσωπικού και, μάλιστα, με την κατάλληλη εκπαίδευση.

Στην παρ. 5, θα πρέπει να προβλεφθεί η διαδικασία εκπαίδευσης και αδειοδότησης πιστοποίησης των παραρχαίων καταδυτικών υπηρεσιών και των προστεθέντων αυτών, που θα διενεργούν την καθοδηγούμενη κατάδυση εντός των ενάλιων επισκέψιμων αρχαιολογικών χώρων.

Στην παρ. 7, νομίζω ότι είναι χρήσιμο να προστεθεί πως «ο σωματικός έλεγχος θα γίνεται, είτε με πρόβλεψη αντίστοιχη αυτής του σωματικού ελέγχου στα αεροδρόμια, είτε βάσει διατάξεων προστασίας προσωπικών δεδομένων».

Στην παρ. 8, ο κανονισμός λειτουργίας θα πρέπει να καταρτίζεται με απόφαση του αρμόδιου οργάνου του Υπουργείου Πολιτισμού, κατόπιν εισήγησης του Κεντρικού Συμβουλίου. Είναι, εξαιρετικά, κρίσιμο να προστεθεί.

Είναι προφανές, πως στις διατάξεις αυτές ανοίγετε τον δρόμο και τον χώρο για την ιδιωτικοποίηση των αρχαιολογικών ενάλιων χώρων. Σας θυμίζω ότι η ΠΝΠ για το Ελληνικό είχε «καταπέσει». Κάνετε, ακριβώς, το ίδιο πράγμα. Αναλογικά παρόμοια περίπτωση, μόνο που εδώ έχει και εφαρμογή σε όλη την επικράτεια.

Στην παρ. 5, πάλι, εμπλέκετε στο προσοντολόγιο και την, εν γένει, διαδικασία του Υπουργείου Τουρισμού, ενώ είναι, ξεκάθαρα, υπηρεσία και αρμοδιότητα του Υπουργείου Πολιτισμού.

Η έναρξη λειτουργίας των ναυαγίων, δεν μπορεί να γίνει ταυτόχρονα για όλα τα ναυάγια. Επομένως, εμείς προτείνουμε να προστεθεί ο όρος, «επισκέψιμα ενάλια μνημεία», προκειμένου να υπάρξει μία αντίστοιχη διαδικασία χαρακτηρισμού των ενάλιων μνημείων ως επισκέψιμα.

Είναι προφανές, πώς θα πρέπει να προστεθεί ότι «ο φορέας διαχείρισης των επισκέψιμων ενάλιων μνημείων, θα είναι η αρμόδια εφορεία εναλίων αρχαιοτήτων του Υπουργείου Πολιτισμού». Σε κάποιες περιπτώσεις, προφανώς, στον φορέα διαχείρισης θα μπορούν να συμμετέχουν και άλλα νομικά πρόσωπα, για παράδειγμα φορείς της Τοπικής Αυτοδιοίκησης. Θα πρέπει, όμως, να προστεθεί, οπωσδήποτε, «η φύλαξη και η εποπτεία των υπηρεσιών του Υπουργείου Πολιτισμού και η δυνατότητα της παρέμβασης τους στους ενάλιους επισκέψιμους αρχαιολογικούς χώρους».

Δεν προβλέπεται δυνατότητα ιδιωτικών καταδύσεων. Στερείτε από τους αυτοδύτες και τους καταδύτες τη δυνατότητα να κάνουν αυτό που κάνουν τόσα χρόνια δωρεάν. Δίνεται ένα «δωράκι» σε συγκεκριμένους παρόχους υπηρεσιών.

Στο άρθρο 8, μάς είπε χθες ο Υπουργός, ότι εμείς δεν καταλάβαμε σωστά. Υπάρχει, όμως, μία σοβαρή διάσταση ανάμεσα στην αιτιολογική έκθεση και στο άρθρο του νομοσχεδίου. Στη διατύπωση της διάταξης αναφέρεστε στους φορείς με δικαίωμα βύθισης, όπως προσδιορίζονται στο άρθρο 41 του ν.3153/2003. Προβλέπεται, λοιπόν, η δυνατότητα βύθισης αντικειμένων για τους Ο.Τ.Α., αλιευτικούς συνεταιρισμούς, δημόσιες υπηρεσίες και οργανισμούς, ενώ στην αιτιολογική γράφετε ότι το κάνετε για παράκτιες ξενοδοχειακές επιχειρήσεις. Φαντάζομαι δεν είναι Δημόσιο.

Είναι σαφές, πως δεν είναι δυνατόν τα τεχνικά καταδυτικά πάρκα να απαλλάσσονται της περιβαλλοντικής αδειοδότησης. Σας επισημάναμε, πάρα πολλές φορές, ότι, καθώς διατρέχουμε ολόκληρο το νομοσχέδιο, δεν υπάρχει ουδεμία αναφορά σε περιβαλλοντική νομοθεσία, σε περιβαλλοντική αδειοδότηση, σε κανόνες θαλάσσιας χωροταξίας. Θα πρέπει να γίνει μία σαφής αναφορά, όπως, επίσης, θα πρέπει να γίνει εναρμόνιση με το glamping, σε σχέση με τη Σύμβαση της Λισσαβόνας, αλλά και το κείμενο της Νάπολης.

Στην παρ. 5, απαγορεύεται κάθε μορφή αλιείας σε ακτίνα 50 στρεμμάτων από την περίμετρο των ελεύθερων υποβρύχιων αξιοθεάτων. Εδώ προκύπτει ένα ζήτημα ως προς την δυνατότητα αλιείας. Άρα, θα πρέπει να ελεγχθεί που μπορεί να προκαλέσει πρόβλημα στις τοπικές οικονομίες.

Στο άρθρο, 9 είναι σημαντικό να επαναφέρετε την αρχική διάταξη. Δηλαδή, να ειδοποιείται και το Λιμενικό, κάθε φορά, υποχρεωτικά.

Στο άρθρο 13, οι επισκέψιμοι ενάλιοι αρχαιολογικοί χώροι ή ιστορικοί τόποι δεν είναι δυνατόν, προφανώς, να περιλαμβάνονται σε καταδυτικά πάρκα. Είπαμε ότι υπάρχει και εδώ ζήτημα αντισυνταγματικότητας, οπότε είναι μία διάταξη που θα πρέπει άμεσα να αποσυρθεί. Προφανώς, φορέας διαχείρισης δεν μπορεί να είναι άλλος από την αρμόδια εφορεία εναλίων αρχαιοτήτων του Υπουργείου Πολιτισμού. Διαφορετικά, υπάρχει ευθεία σύγκρουση με το Σύνταγμα.

Σημαντικό είναι αυτό που συζητήσαμε και νωρίτερα στην Επιτροπή. Δηλαδή, κατά πόσο θα μπορούν οι μονάδες καλλιέργειας να είναι μέσα στα καταδυτικά πάρκα και κατά πόσο θα πρέπει να προβλεφθεί ένας περιορισμός, προκειμένου να διασφαλίζεται η ασφαλής κατάδυση, χωρίς να θρηνήσουμε θύματα.

Κατ’ αρχάς, να επισημάνω ότι όλο αυτό το κομμάτι για το glamping, κατά τη γνώμη μας, πρέπει να αποσυρθεί και να επαναφέρετε κάτι καινούργιο, στοχευμένο, συγκροτημένο. Δεν έχετε τεχνικές και λειτουργικές προδιαγραφές. Δεν μπορεί η εκπόνησή τους να γίνει από το Ξενοδοχειακό Επιμελητήριο. Δεν αναφέρεστε σε θέματα βασικά, δεν αναφέρεστε σε πυρασφάλεια, στην τελική διάθεση των αποβλήτων, σε θέματα υγιεινής και ασφάλειας, στην προστασία, τη διατήρηση και την αποκατάσταση του φυσικού περιβάλλοντος. Δεν αναφέρεστε φυσικά, κατά την πάγια συνήθειά σας, στην έγκριση περιβαλλοντικών όρων, ούτε ΑΕΠΟ, ούτε πρότυπες περιβαλλοντικές δεσμεύσεις, ούτε ποια είναι η φέρουσα ικανότητα του προορισμού και άρα, οι δυναμικότητες ανάπτυξης glamping. Δεν υπάρχει κανένας, απολύτως, σχεδιασμός.

Επίσης, ο ορισμός που δίνεται στο νέο αυτό προϊόν ταιριάζει περισσότερο σε αιτιολογική έκθεση παρά σε ένα κείμενο ορισμού και θέσπισης ενός νέου προϊόντος. Ορίζεται περισσότερο ως εμπειρία και όχι ως μορφή υπαίθριας διαμονής. Δεν υπάρχει -σημειώστε το αυτό- πρόβλεψη προσβασιμότητας σε ΑμεΑ, δυστυχώς, καμία.

Το άρθρο 39, αφορά λειτουργικές προδιαγραφές, που εκπονούνται από το Ξ.Ε.Ε.. Άρα, θα πρέπει να αφαιρεθεί.

Στο άρθρο 42, επιτρέπετε τη λειτουργία επιχειρήσεων σε περιοχές NATURA, κατά παρέκκλιση της κείμενης νομοθεσίας. Είναι προφανές, πως θα πρέπει να αποσυρθεί και αυτό.

Με το άρθρο 43, προχωράτε με την παραχώρηση της απλής χρήσης του αιγιαλού λόγω της έκτακτης, όπως μας είπατε, κατάστασης της πανδημίας. Δεν το προβλέπετε αυτό, όμως. Δεν μπορεί να μας απαντά ο αρμόδιος Υπουργός και να μας παραπέμπει σε άλλη ΚΥΑ. Θεσπίζετε έναν συγκεκριμένο κανόνα, παραχωρείτε, δίνεται «δώρο» τον αιγιαλό. Καταργείτε το, συνταγματικά, κατοχυρωμένο δικαίωμα του πολίτη να έχει ελεύθερη πρόσβαση στον αιγιαλό, την παραλία και τη θάλασσα και δεν λέτε καν ότι πρόκειται για τη συγκεκριμένη περίοδο.

Τα οργανωτικά ζητήματα του ΕΟΤ είναι σε καλή κατεύθυνση. Βεβαίως, κι εκεί έχετε κάνει ένα λάθος. Υπάρχει μία αντίφαση υπάρχει ανάμεσα στην αιτιολογική έκθεση και στο άρθρο του νόμου. Στο άρθρο του νομοσχεδίου λέτε ότι «πηγαίνει η έγκριση του σχεδιασμού από την αρμόδια υπηρεσία στο Δ.Σ. του ΕΟΤ». Προφανώς, για να εξυπηρετήσετε την «MARKETING GREECE». Στην αιτιολογική έκθεση, όμως, λέτε το, ακριβώς, αντίθετο. Θα πρέπει να το προβλέψετε.

Σε ότι αφορά στο άρθρο 46, η διάταξη είναι, υπερβολικά, ελαστική. Θα πρέπει να γίνει αυστηρότερη κατά τι.

Κλείνοντας, θα ήθελα να επιμείνω στην πρότασή μας να αναβληθεί η αυριανή συνεδρίαση και να την κάνουμε τη Δευτέρα, έτσι ώστε να έχετε αρκετό χρόνο να ενσωματώσετε τις παρατηρήσεις των φορέων, αλλά και της αντιπολίτευσης.

Εμείς, λοιπόν, είμαστε εδώ, για να θεσπίσουμε μαζί σας ένα νέο τουριστικό προϊόν, να ανοιχθούν νέοι επενδυτικοί δρόμοι. Ωστόσο, δεν μπορούμε να το κάνουμε με την υπονόμευση, άμα τη θεσμοθέτηση του συγκεκριμένου νόμου. Στην πραγματικότητα, πηγαίνετε να «ναρκοθετήσετε» τη νέα επιχειρηματική δραστηριότητα που όλος ο τουριστικός κλάδος και όλος ο τουριστικός τομέας επιθυμεί. Αναφέρομαι, φυσικά, και σε μία άλλη αντισυνταγματική διάταξη, δηλαδή, στην ενσωμάτωση δασικής έκτασης που γειτνιάζει στην αρτιότητα του οικοπέδου που σου δίνει και συντελεστή δόμησης. Είναι, κατάφωρα, αντισυνταγματική. Όλα αυτά, λοιπόν, θα πρέπει να ρυθμιστούν. Είμαστε στην διάθεσή σας για να στηρίξουμε, πραγματικά, τον ελληνικό τουρισμό. Με τοglamping, έτσι όπως, το φέρνετε το υπονομεύετε εσείς οι ίδιοι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Πρέπει να ομολογήσω, ότι, προηγουμένως, ακούγοντας τον συνάδελφο, τον Εισηγητή της Ν.Δ., που ανέφερε τις προτάσεις του κυρίου Πρωθυπουργού και της Κυβέρνησης, δεν ακούσαμε βέβαια τον Υπουργό Τουρισμού τι ακριβώς είπε, ότι χαίρομαι ιδιαίτερα, γιατί φαίνεται ότι πήρατε υπόψη σας σημαντικά στοιχεία του σχεδίου νόμου που καταθέσαμε στις 4 Μαΐου στη Βουλή για την έξοδο του τουρισμού από την κρίση.

Το νομοσχέδιο, λοιπόν που συζητάμε -το είπαμε και χθες- δεν αποτελεί ολοκληρωμένη προσέγγιση του Καταδυτικού Τουρισμού. Αυτή η μορφή θεματικού τουρισμού προσφέρει, βέβαια, τεράστιες δυνατότητες ανάπτυξης. Δεν περιορίζεται μόνο στην υποβρύχια περιήγηση, όπως αναφέρεται στο νομοσχέδιο, αλλά και σε ένα σωρό άλλα πράγματα, όπως είναι οι χερσαίες εγκαταστάσεις με εκθεσιακούς, μουσειακούς χώρους, εκπαιδευτικές δραστηριότητες κατάδυσης και πολλά άλλα. Περιέχει δε, πλήθος τροποποιήσεων της πολεοδομικής και περιβαλλοντικής νομοθεσίας για δασικές και αγροτικές εκτάσεις, για τον αιγιαλό και την παραλία. Εγκρίνει παρεμβάσεις στο περιβάλλον σε «ευαίσθητες» και προστατευόμενες περιοχές, μάλιστα, χωρίς θέσπιση ποιοτικών προδιαγραφών που συνεπάγονται σημαντικούς κινδύνους αλλοίωσης των οικοσυστημάτων και του τοπικού χαρακτήρα των διάφορων περιοχών.

Νομοθετείτε για την ανάπτυξη Καταδυτικού Τουρισμού, χωρίς να λαμβάνετε υπόψη την έλλειψη επαρκούς αριθμού υπερβαρικών θαλάμων που είναι απαραίτητοι για την ασφάλεια των δυτών. Δεν δίνετε, επίσης, κίνητρα στις ομάδες που κάνουν Καταδυτικό Τουρισμό για να οργανωθούν και να αναπτυχθούν, π.χ., επιδότηση για αγορά σκάφους ή κάτι άλλο.

Σχετικά με τον πιο αναλυτικό σχολιασμό των άρθρων. Στο άρθρο 1, ορίζεται ο σκοπός. Υπάρχει, όμως, ελλιπής ορισμός για τον Καταδυτικό Τουρισμό. Ορίζεται, δηλαδή, ότι ο Καταδυτικός Τουρισμός είναι ειδική μορφή τουρισμού, η οποία περιλαμβάνει υποβρύχια περιήγηση σε κάθε υδάτινη περιοχή που κρίνεται.

Είναι προφανές ότι ο περιορισμός του Καταδυτικού Τουρισμού στο να σημαίνει μόνο «υποβρύχια περιήγηση» είναι καταστροφικά περιοριστικός, αφού αποκλείει υποβρύχια events, υποβρύχιο αθλητισμό και πολλές άλλες υποβρύχιες δραστηριότητες, που είτε, ήδη, είναι σε ανάπτυξη, είτε πρόκειται να αναπτυχθούν στο μέλλον.

Με τον ορισμό αυτό, αποκλείονται από τις όποιες σχετικές αναπτυξιακές ρυθμίσεις του παρόντος και του μέλλοντος, οι κάθε είδους χερσαίες εγκαταστάσεις υποστήριξης και εμπλουτισμού της καταδυτικής εμπειρίας, όπως τα καταδυτικά μουσεία, οι παραθαλάσσιες εγκαταστάσεις εμπειρίας, virtual reality καταδύσεων, οι εκπαιδευτικές και ερευνητικές εγκαταστάσεις υποβρύχιων δραστηριοτήτων, εγκαταστάσεις αναμονής και ξεκούρασης, πριν και μετά την υποβρύχια καταδυτική δραστηριότητα και άλλα.

Μία πρόταση, λοιπόν, είναι να αντικατασταθούν οι λέξεις «υποβρύχια περιήγηση», με τις λέξεις «οποιαδήποτε υποβρύχια δραστηριότητα αναψυχής και εκπαίδευσης, καθώς και των αντίστοιχων θαλάσσιων, υποθαλάσσιων και χερσαίων υποδομών και υποστηρικτικών και συμπληρωματικών δραστηριοτήτων και εγκαταστάσεων».

Σε ότι αφορά στο άρθρο 3 για το Συμβούλιο Καταδυτικού Τουρισμού. Ρώτησα το ίδιο και χθες. Aλήθεια, θα ιδρύσετε τέτοιου είδους συμβούλια για κάθε μορφή θεματικού τουρισμού; Αρχικά, θεωρούμε, ότι δεν υπάρχει λόγος σύστασης τέτοιου είδους συμβουλίου. Τις αρμοδιότητες που περιγράφετε, μπορούν να τις ασκήσουν και στελέχη του Υπουργείου, σε συνεργασία με στελέχη άλλων Υπουργείων, καθώς και συμβουλευτικοί φορείς, ειδικοί στο θέμα, κατά περίπτωση.

Θεωρούμε ότι είναι πιο σωστό, να δημιουργηθεί Επιτροπή Παρακολούθησης Καταδυτικού Τουρισμού, που θα παρακολουθεί το έργο που γίνεται στον τομέα αυτό και στην οποία θα συμμετέχει και η Τοπική Αυτοδιοίκηση. Η δημιουργία Συμβουλίου Εναλλακτικού Τουρισμού, που θα ασχολείται με όλες τις εναλλακτικές θεματικές μορφές τουρισμού, είναι πιο δόκιμη.

Στο άρθρο 4, που προβλέπεται η σύνθεση Συμβουλίου Καταδυτικού Τουρισμού. Στο Συμβούλιο Καταδυτικού Τουρισμού συμμετέχει ένας πάροχος καταδυτικών υπηρεσιών αναψυχής. Δεν διευκρινίζονται, όμως, τα κριτήρια με τα οποία επιλέγεται ο ιδιώτης πάροχος.

Αναφορικά με το άρθρο 6, Επισκέψιμοι Ενάλιοι Αρχαιολογικοί Χώροι. Για την επίσκεψη σε αυτούς τους χώρους, αναφέρεται στο άρθρο 6 παρ. 6, ότι τα σημεία αναχώρησης και επιστροφής, μπορούν να φυλάσσονται από την αρμόδια Αρχαιολογική Υπηρεσία. Η φύλαξη πρέπει να είναι υποχρεωτική και θα πρέπει να διευκρινιστεί ο τρόπος με τον οποίο θα φυλάσσονται οι ενάλιες αρχαιότητες. Επίσης, θα ήθελα να ρωτήσω, αν το προσωπικό της Αρχαιολογικής Υπηρεσίας μπορεί να πραγματοποιεί σωματικό έλεγχο, όπως αναφέρεται στο άρθρο;

Στο άρθρο 7 για τα ναυάγια, εισάγεται απαγόρευση στην επίσκεψη των ναυαγίων από ερασιτέχνες αυτοδύτες, καθώς η κατάδυση επιτρέπεται μόνο με συνοδεία παρόχου καταδυτικών υπηρεσιών αναψυχής. Το άρθρο αυτό, έχει προκαλέσει -το είδαμε αυτό εξάλλου και στη συζήτηση με τους φορείς- αντιδράσεις από τους Συλλόγους Ερασιτεχνών Αυτοδυτών, οι οποίοι ισχυρίζονται ότι πολλά από αυτά τα ναυάγια έχουν ανακαλυφθεί από ερασιτέχνες αυτοδύτες.

Για το άρθρο 8, και για τα ελεύθερα τεχνητά υποβρύχια αξιοθέατα. Στην περίπτωση των ελεύθερων τεχνητών υποβρυχίων και αξιοθέατων, η αυθαίρετη πόντιση αντικειμένων στους ελληνικούς βυθούς από μεγάλα πλοία μέχρι έργα τέχνης, χωρίς περιβαλλοντική μελέτη και θαλάσσιο χωροταξικό σχεδιασμό, μπορεί να οδηγήσει σε συσσώρευση απορριμμάτων και υποβάθμιση του θαλάσσιου οικοσυστήματος. Δεν προβλέπεται τίποτα για τα υλικά κατασκευής των τεχνητών κατασκευών. Τα υλικά πρέπει να είναι μη τοξικά και φιλικά προς το θαλάσσιο περιβάλλον. Επίσης, πρέπει να προβλεφθεί συγκεκριμένα με ποιον τρόπο θα απομακρύνονται οι ποντισμένες τεχνητές κατασκευές, σε περίπτωση αδυναμίας του επιχειρηματία να το κάνει με δαπάνες δικές του.

Στο άρθρο 13, τροποποίηση διατάξεων περί καταδυτικών πάρκων. Τα καταδυτικά πάρκα μπορούν να περιλαμβάνουν περιοχή NATURA. Θα πρέπει, λοιπόν, να ληφθεί υπόψη η σχετική εθνική και ευρωπαϊκή νομοθεσία και να λαμβάνεται υπόψη η γνωμοδότηση των αρμόδιων οργάνων για τις περιοχές NATURA. Τα καταδυτικά πάρκα δεσμεύουν μεγάλες θαλάσσιες περιοχές. Με δεδομένο, ότι απαγορεύεται η αλιεία σε αυτά, είναι αναγκαίο να διασφαλιστεί ο σεβασμός των τοπικών αλιευτικών κοινοτήτων. Θα επιτρέπεται η κατάδυση από ανεξάρτητους δύτες στα καταδυτικά πάρκα, εφόσον η θάλασσα είναι δημόσιο αγαθό; Εφόσον ο φορέας διαχείρισης του καταδυτικού πάρκου μπορεί να είναι φυσικό πρόσωπο, πώς μπορούν να περιλαμβάνουν ενάλιους αρχαιολογικούς χώρους, ακόμη και μη επισκέψιμους; Πώς εξασφαλίζεται η φύλαξη των ενάλιων αρχαιοτήτων και σε αυτή την περίπτωση;

 Η πρόβλεψη δε, για παραχώρηση της έκτασης του καταδυτικού πάρκου για είκοσι έτη, είναι πολύ μεγάλο χρονικό διάστημα. Θα πρέπει να προβλέπεται κάποια διαδικασία παρακολούθησης περιβαλλοντικών επιπτώσεων στο ενδιάμεσο χρονικό διάστημα.

Στο άρθρο 14, σε σχέση με τις κυρώσεις. Θα πρέπει να υπάρξει πρόβλεψη, ότι σε περίπτωση που ο πάροχος υπηρεσιών καταδύσεων αναψυχής ή μέλη του προσωπικού του καταδικαστούν για αρχαιοκαπηλία, να τους αφαιρείται η δυνατότητα πρόσβασης σε τέτοιου είδους χώρους.

Στο άρθρο 17, απόσπαση τμήματος ή τμημάτων ήδη οριοθετημένης Περιοχής Ολοκληρωμένης Τουριστικής Ανάπτυξης και οριοθέτησης αυτού. Οι ΠΟΤΑ αποτελούν σύνθετες τουριστικές επενδύσεις, που έχουν εγκριθεί ως μεγάλης κλίμακας ολοκληρωμένες τουριστικές παρεμβάσεις. Η πρόβλεψη του άρθρου 17, που δίνει τη δυνατότητα απόστασης τμήματος ή τμημάτων, ήδη, χαρακτηρισμένης και εγκεκριμένης ΠΟΤΑ, συνιστά, εκ των υστέρων, κατάτμησης της οριοθετημένης περιοχής, η οποία ακυρώνει τον σχεδιασμό και αλλοιώνει τον σκοπό για τον οποίον εγκρίθηκαν.

Αναφορικά με το άρθρο 19, και εναρμόνιση των ΠΟΤΑ προς το σύστημα χωρικού σχεδιασμού του ν.4447/2016. Ορίζεται ότι οι ΠΟΤΑ μπορούν να λειτουργούν ως ειδικά χωρικά σχέδια. Τα σχέδια αυτά θα έπρεπε να υπάγονται στα τοπικά χωρικά σχέδια, τόσο από πλευράς γεωγραφικής κλίμακας, όσο και πληθυσμού, έκτασης δραστηριοτήτων, πολυπλοκότητας και περιβαλλοντικών επιπτώσεων, ώστε να μην ανατρέπεται ο τοπικός χωροταξικός σχεδιασμός και να μην αλλοιώνεται ο τοπικός χαρακτήρας της περιοχής. Σκοπός μας είναι να έχουμε ποιοτική και όχι παρωχημένη και «κιτς» τουριστική εναρμόνιση και ανάπτυξη.

Στο άρθρο 22, εναρμόνιση του υφιστάμενου πλαισίου των ΠΟΤΑ για τις ελάχιστες αποστάσεις των μη συμβατών χρήσεων κ.λπ.. Με τον ορισμό «ζώνης προστασίας» περιμετρικά των ορίων των ΠΟΤΑ, εγείρεται ζήτημα αντισυνταγματικότητας, διότι σε γειτονικά ακίνητα τρίτων μπορούν να καθορίζονται ειδικοί όροι και περιορισμοί στις χρήσεις γης και στους όρους δόμησης και πολλά άλλα, προς όφελος της μεγάλης τουριστικής επένδυσης και σε βάρος άλλης ιδιωτικής ιδιοκτησίας.

Στο άρθρο 23, περί δημιουργίας τουριστικών λιμένων. Το πρόβλημα, κυρίες και κύριοι συνάδελφοι, στη χώρα μας, δεν είναι το μέγεθος της χερσαίας ζώνης των μαρίνων, που αυξάνεται από 50.000 τ.μ. σε 80.000 τ.μ., αλλά η μη ποιοτική αναβάθμιση των υπηρεσιών, των εγκαταστάσεων τους, η λανθασμένη χωροθέτησή τους και η ανάγκη εκσυγχρονισμού τους. Σοβαρό παράδειγμα αποτελεί η γειτονική Τουρκία, η οποία έχει ρίξει το «βάρος» της σε αυτές, κυρίως, τις παραμέτρους και έχει πετύχει.

Στο άρθρο 26, σε σχέση με το ΤΑΙΠΕΔ ως αρχή σχεδιασμού για τουριστικούς λιμένες. Το ΤΑΙΠΕΔ είναι Ανώνυμη Εταιρεία. Έχει αποκλειστικό σκοπό την αξιοποίηση περιουσιακών στοιχείων της ιδιωτικής περιουσίας του Δημοσίου και δεν μπορεί να ασκεί δημόσια εξουσία. Δηλαδή, δεν μπορεί να λειτουργεί ως αρχή σχεδιασμού για τους τουριστικούς λιμένες, ακόμη και για τους τουριστικούς λιμένες που έχουν περιέλθει σε αυτό για αξιοποίηση.

 Αναφορικά με το άρθρο 27, ρύθμιση για προβλήτες έμπροσθεν των τουριστικών εγκαταστάσεων. Θα πρέπει να δίνεται προσοχή, ώστε να μην κατασκευάζονται τεράστιες και αντιαισθητικές προβλήτες με ό,τι αυτό σημαίνει και για το υποθαλάσσιο περιβάλλον. Το ίδιο ισχύει και για τις αλόγιστες εκβαθύνσεις. Ένα παράδειγμα προς αποφυγή είναι η περιοχή του Νομού Μεσσηνίας, από την Καλαμάτα ως τις Κιτριές, όπου με αφορμή την προστασία από τον κυματισμό που χρειαζόταν βέβαια, έγιναν τεράστιες κατασκευές, χωρίς μέτρο ή άλλες εναλλακτικές λύσεις, με αποτέλεσμα η περιοχή να υποβαθμιστεί αισθητικά, περιβαλλοντικά και τουριστικά.

Σχετικά με το άρθρο 29, πολεοδομική ενοποίηση ακινήτων σε τουριστικές εγκαταστάσεις. Με τη διάταξη αυτή, που οι δρόμοι και ρέματα δεν θεωρείται ότι κατατμούν μία έκταση, με αποτέλεσμα να εκλαμβάνεται αυτή ως ενιαία και η δόμηση επιτρέπεται να τοποθετηθεί σε οποιοδήποτε τμήμα, ενέχεται ο κίνδυνος να δημιουργηθούν τσιμεντένια «τερατούργημα», τα οποία δεν εναρμονίζονται και δεν σέβονται τον ιδιαίτερο χαρακτήρα κάθε περιοχής. Η δε παρατήρηση στην αιτιολογική έκθεση ότι είναι προτιμότερο η δόμηση να είναι συγκεντρωμένη και όχι να εκτείνεται, είναι σχετική. Τέτοιες τάσεις οδηγούν σε τουριστικές καταστροφές και υποβάθμιση χώρες του εξωτερικού αλλά και την ίδια την Αθήνα, όσον αφορά τη δόμηση. Είναι σημαντικό, λοιπόν, να υπάρχουν προϋποθέσεις δόμησης με γνώμονα την ποιοτική ανάπτυξη.

Άρθρο 31, ενιαίο της έκτασης και διατήρησης αρτιότητας σε εκτάσεις μεικτού χαρακτήρα αγροτικές δασικές. Με την εισαγωγή της ρύθμισης, δημόσια δάση ή αγροτικές εκτάσεις που συμπεριλαμβάνονται στα όρια μεγάλων τουριστικών αναπτύξεων συνυπολογίζονται ως προς την αρτιότητα ενός γηπέδου. Δηλαδή, αν το οικόπεδο είναι μικρό μπορεί να γίνει οικοδομήσιμο με αυτή τη ρύθμιση;

Η εισαγόμενη πρόβλεψη στο δεύτερο εδάφιο, είναι «επικίνδυνη» για την προστασία των δασικών οικοσυστημάτων και για τη δημόσια περιουσία, διότι δίνεται η δυνατότητα να δεσμεύονται δημόσιες εκτάσεις, προκειμένου να καλύπτεται η αρτιότητα, δημιουργώντας, οιονεί, «δουλείες» στα δημόσια δάση και δασικές εκτάσεις. Στις επιτρεπτές επεμβάσεις στο κεφάλαιο 6 του ν. 998/1979, δεν υπάρχει η έννοια της «αρτιότητας», ούτε απαιτούνται και οι πολεοδομικές διατάξεις, διότι οι επεμβάσεις στα δάση είναι, κατά παρέκκλιση, των πολεοδομικών διατάξεων.

Στο άρθρο 32, επεμβάσεις για δημιουργία άλλων τουριστικών εγκαταστάσεων. Εισάγεται στο τέλος του πρώτου εδαφίου η δυνατότητα που λέει «καθώς και η δημιουργία γηπέδων γκολφ», ενώ μέχρι σήμερα υπήρχε η πρόβλεψη «καθώς και η διάνοιξη και η δημιουργία διόδων διαδρομών γκολφ. Άλλο είναι οι δίοδοι, όπου πιθανόν να μην έχουμε εκχερσώσεις και άλλο γήπεδα, χωρίς όριο επιφάνειας με τεράστιες εκχερσώσεις, με μεγάλο περιβαλλοντικό κόστος, με τη μείωση των δασικών οικοσυστημάτων, με τη σπατάλη υδάτινων πόρων, που από μελέτες προκύπτει ότι χρειάζονται 11 κυβικά νερού ανά στρέμμα για τη συντήρηση και τέλος, επίδραση στην αλλοίωση του μεσογειακού τοπίου.

Επιπλέον, μπορεί να οδηγηθούμε σε καταστροφή των δασικών οικοσυστημάτων, ψηλά δάση και δασικές εκτάσεις σε συνδυασμό δε, με την παρ. 2, για το συντελεστή δόμησης που ορίζεται στο 0,5, γίνεται πολύ επικίνδυνο για την περιοχή των δασών. Πριν λίγες μέρες, με το περιβαλλοντικό νομοσχέδιο 4685/2020 τροποποιήσατε το ίδιο άρθρο, το άρθρο 49 του ν. 998/1979. Για ποιον λόγο δεν ήρθε η ρύθμιση σε εκείνο το νομοσχέδιο και τροποποιείτε, εκ νέου, το άρθρο μέσα σε λίγες μέρες;

Στο άρθρο 33, υπολογισμός ανταλλάγματος και υποχρέωση αναδασώσεων σε επεμβάσεις στα δάση. Καταργείται ως προαπαιτούμενο η υποχρέωση αναδάσωσης ή δάσωσης, σε ίση έκταση με αυτή που καταστράφηκε από διενέργεια επεμβάσεων σε εκτάσεις δασικού και χορτολιβαδικού χαρακτήρα. Με την παρούσα τροποποίηση προτείνεται η υποχρεωτική αναδάσωση της έκτασης που χρησιμοποιείται για την επέμβαση όχι του συνόλου της επέμβασης που δεσμεύεται. Γιατί αλλάξατε τη θετική για το περιβάλλον αυτή διάταξη;

Σε ότι αφορά στο άρθρο 39, πρότυπο λειτουργικών προδιαγραφών κλάδοι. Δεν καθορίζονται οι λειτουργικές προδιαγραφές, οι οποίες θα καθοριστούν σε δεύτερο χρόνο από το Ξενοδοχειακό Επιμελητήριο Ελλάδας. Εφόσον εισάγεται νέος θεσμός, θα έπρεπε να έχουν προηγηθεί οι προδιαγραφές. Αντίστοιχα, δεν καθορίζονται και οι τεχνητές προδιαγραφές σε αυτό το νομοσχέδιο. Μήπως, θα έπρεπε να έχει λόγο το Υπουργείο Περιβάλλοντος, εφόσον αυτή η μορφή τουρισμού απαιτεί οι εγκαταστάσεις να είναι εναρμονισμένες με το περιβάλλον;

Σε ότι αφορά στο άρθρο 42, άλλα θέματα χορήγησης του σχήματος glamping. Οι εγκαταστάσεις glamping μπορεί να είναι και σε περιοχή NATURA. Είναι κάτι που χρειάζεται ιδιαίτερη προσοχή, ώστε να μην επιφέρει αρνητικές επιπτώσεις σε αυτά τα «ευαίσθητα» οικοσυστήματα και οπωσδήποτε, να ακολουθείται η περιβαλλοντική νομοθεσία. Να λαμβάνεται δε, υπόψη η γνωμοδότηση των αρμόδιων οργάνων για τις περιοχές NATURA. Όσον αφορά στο άρθρο 43, καθορισμός του εμβαδού παραχώρησης απλής χρήσης αιγιαλού και παραλίας και παρόχθιας ζώνης. Η αύξηση της έκτασης της παραχώρησης από 300 σε 500 τετραγωνικά μέτρα έχει ως αποτέλεσμα σημαντικό περιορισμό του κοινόχρηστου δημόσιου χώρου σε παραλίες, αιγιαλό και μάλιστα επί κορονοϊού και της επιγενόμενης οικονομικής κρίσης. Δεν είναι εκεί, όμως, το πρόβλημα, αλλού είναι το πρόβλημα.

Επίσης δίνεται η δυνατότητα για πλήρη ελευθερία κάλυψης ακτών με ομπρέλες και καθίσματα μπροστά σε ξενοδοχεία και τουριστικά καταλύματα, με αποτέλεσμα αυτές οι ακτές να είναι, ουσιαστικά, ιδιωτικοποιημένες και αμφιβόλου αισθητικής.

Θα πρέπει να μπαίνουν ποιοτικές προδιαγραφές, ώστε να διασφαλίζεται η προστασία του τουριστικού προϊόντος της χώρας και όχι αυτό να οδηγείται σε κακοποίηση και υποβάθμιση, όπως συμβαίνει, όταν δεν λαμβάνεται υπόψη η ιδιαιτερότητα κάθε περιοχής. Τονίζεται δε, ότι οι ρυθμίσεις αυτές είναι μόνιμες και δεν σχετίζονται με τον κορονοϊό, καθώς θα παραμείνουν και μετά το πέρας της πανδημίας.

Όσον αφορά στο άρθρο 46, εξορθολογισμός επιβαλλόμενων κυρώσεων. Με την προτεινόμενη διάταξη εξορθολογίζονται οι επιβαλλόμενες κυρώσεις σε περίπτωση βραχυχρόνιας κατάληψης για εποχιακή χρήση αιγιαλού, παραλίας, όχθης, παράλιας όχθης και παρόχθιας ζώνης, υδάτινου στοιχείου, πυθμένα και υπεδάφους θάλασσας, λιμνοθάλασσας, λίμνης και κοίτης πλεύσιμου ποταμού. Η μείωση της κύρωσης του αποκλεισμού από πέντε σε ένα έτος δεν λειτουργεί αποτρεπτικά. Νομίζω ότι θα πρέπει να μπει και η περίπτωση, όσων κατηγορούνται για αρχαιοκαπηλία, που είναι κακούργημα, να αποκλείονται από τέτοιες δυνατότητες.

Σε ότι αφορά στο άρθρο 47, σχετικά με τους ναυαγοσώστες, είναι, απόλυτα, σωστό να υπάρχει ναυαγοσώστης στα καταλύματα, όπου υπάρχει κολυμβητική δεξαμενή. Υπάρχουν, όμως, μεγάλες αντιδράσεις από την πλευρά των ιδιοκτητών τουριστικών καταλυμάτων πέντε ή επτά δωματίων, λόγω δυσβάστακτου κόστους που προκύπτει από την υποχρέωση αυτή. Ίσως, θα έπρεπε να υπάρχει κάποιου είδους πρόνοια γι’ αυτές τις περιπτώσεις ή να ισχύει αυτό που ίσχυε μέχρι τώρα.

Τέλος, όσον αφορά στο άρθρο 48, που ορίζει τη χρονική περίοδο δραστηριοποίησης των ναυαγοσωστών, λέει «από 1η Ιουλίου ως 30 Σεπτεμβρίου του 2020». Η αιτιολογία δε, της διάταξης είναι τα έκτακτα μέτρα λόγω πανδημίας του κορονοϊού. Αυτό, όμως, σημαίνει ότι οι παραλίες θα μείνουν για ένα μήνα χωρίς ναυαγοσώστη. Είναι ανεπίτρεπτο για την ασφάλεια των λουόμενων, τη στιγμή, μάλιστα, που οι οργανωμένες παραλίες έχουν, ήδη, ανοίξει για το κοινό.

Τέλος, ως προς τον Πρεσβευτή του Ελληνικού Τουρισμού, η απονομή αυτού του τίτλου είναι «θολό» σημείο. Αποτελεί έμμεση εκχώρηση αρμοδιοτήτων του ΕΟΤ. Η διάταξη είναι, επίσης, αντιφατική, διότι αφενός ορίζει, ότι δεν προβλέπεται αμοιβή στον φέροντα τον τίτλο, φυσικά ή νομικά πρόσωπα, αφετέρου ορίζει ότι με την απονομή του τίτλου προσδιορίζεται κατά περίπτωση το πλαίσιο συνεργασίας, το οποίο αποτελείται από στόχους, υποχρεώσεις και οφέλη του Πρεσβευτή του Ελληνικού Τουρισμού. Δηλαδή, θα πραγματοποιείται κάποιου είδους σύμβαση μεταξύ του Υπουργού και του Πρεσβευτή Τουρισμού και τι είδους οφέλη προκύπτουν για τον Πρεσβευτή; Πρέπει να είμαστε ιδιαίτερα προσεκτικοί, καθώς η συμπεριφορά και το ήθος του Πρεσβευτή θα έχει αντίκτυπο στην εικόνα της χώρας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε και εμείς. Κυρίες και κύριοι συνάδελφοι, με τη σύμφωνη γνώμη των τριών Αγορητών που απομένουν, θα περάσουμε στον κατάλογο των συναδέλφων και θα δώσουμε τον λόγο στη συνάδελφο, την κυρία Ντόρα Μπακογιάννη, που έχει κάποιο κώλυμα, όπως μας εξήγησε και θα πρέπει να αποχωρήσει.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κύριοι συνάδελφοι, σας ευχαριστώ πάρα πολύ για την κατανόηση. Καταρχήν, να πω ότι αυτή τη στιγμή, πράγματι, εξαγγέλθηκε το μεγαλύτερο πρόγραμμα στήριξης του ελληνικού τουρισμού και της εστίασης, που έχει ποτέ γίνει στην Ελλάδα. Ένα πρόγραμμα 24 δισεκατομμυρίων, ένα πρόγραμμα το οποίο στηρίζει τους εργαζόμενους, ένα πρόγραμμα το οποίο στηρίζει τους ανέργους, ένα πρόγραμμα το οποίο, για πρώτη φορά, επιδοτεί την εργασία και με διαφορετικό τρόπο απ’ ότι το ευρωπαϊκό πρόγραμμα SURE. Δηλαδή, εδώ πλέον, η επιδότηση θα είναι τόση, ώστε o εργαζόμενος o όποιος δουλεύει την περίφημη kurzarbeit, δηλαδή, το λίγο το χρονικό διάστημα στην επιχείρηση, θα συμπληρώνει το Κράτος τον πλήρη του μισθό.

Αυτό είναι μία τεράστια κατάκτηση, η επιδότηση της εργασίας, την οποία, εγώ, τουλάχιστον, θέλω σήμερα να καταθέσω στη Βουλή, ότι είναι μία αρχή μιας άλλης λογικής. Δεν επιδοτούμε, πλέον, με πολύ μεγάλη χαρά μόνο την ανεργία. Επιδοτούμε την εργασία για να μένουν οι εργαζόμενοι σε επαφή με την επιχείρηση. Αυτό δε, για τον τουρισμό και για τους ανθρώπους της εστίασης, είναι καθοριστικό, διότι δεν χάνουν την επαφή τους, δεν νιώθουν ότι είναι άνεργοι, αλλά έστω και κάνοντας ένα, δύο , πέντε μεροκάματα μένουν σε επαφή με την επιχείρηση, ώστε του χρόνου, πρώτα ο Θεός, όταν ο τουρισμός θα επανέλθει ξανά με όλη του τη δυναμική και οι επιχειρήσεις να έχουν τους ανθρώπους τους και οι άνθρωποι να έχουν την επιχείρησή τους.

Αυτά, μαζί με τα φορολογικά, ασφαλιστικά κίνητρα, τα δάνεια για τις επιχειρήσεις, νομίζω, κυρία Νοτοπούλου, ότι είναι ένα πλήρες πρόγραμμα. Όταν λέμε πλήρες, πλήρες. Πιο πλήρες δεν γίνεται. Είναι ένα πρόγραμμα το οποίο πιάνει κάθε «γωνιά» του προβλήματος του τουρισμού. Κανείς από εμάς δεν έχει αυταπάτες. Ξέρουμε πάρα πολύ καλά τι μας περιμένει. Ξέρουμε ότι διεκδικούμε ένα μεγαλύτερο κομμάτι, από μία, δυστυχώς, πάρα πολύ μικρή «πίτα». Οπότε, όσο και μεγαλύτερο κομμάτι να διεκδικήσουμε -και το διεκδικούμε χάρη στη σοβαρότητα, την υπευθυνότητα και τη διεθνή εικόνα της χώρας- αυτό το κομμάτι, εκ των πραγμάτων, δεν μπορεί να είναι μεγάλο. Άρα τα αποτελέσματα, μετά βεβαιότητας, θα είναι προβληματικά.

Θέλω να σταθώ σε κάτι που δεν το αναφέρει το νομοσχέδιο του κ. Υπουργού και το οποίο, κατά τη γνώμη μου -και ελπίζω θα συμφωνήσετε μαζί μου- θα πρέπει να το πει το νομοσχέδιό του. Στον προηγούμενο νόμο του ΣΥΡΙΖΑ, είχε προβλεφθεί ότι, όταν οι δημοτικές επιχειρήσεις, οι επιχειρήσεις, δηλαδή, που δημιουργούνται από Δήμους, έχουν την εκμετάλλευση αιγιαλού, δηλαδή, εκμετάλλευση πλαζ, από φέτος θα έπρεπε να δώσουν το 40% στην Κτηματική Εταιρεία του Δημοσίου και το 60% να το κρατήσουν. Μέχρι τώρα, αυτό το ποσοστό ήταν 10% για τους Δήμους, το οποίο απέδιδαν στην Κτηματική Εταιρεία του Δημοσίου. Αν αυτό ισχύσει, οι πλαζ, τουλάχιστον αυτές που ξέρω εγώ ως Βουλευτής Χανίων, δηλαδή, η Ελαφόνησος η οποία είναι και NATURA και άρα, έχουν διπλή επιβάρυνση, μαζί με τα υγειονομικά μέτρα δεν θα μπορέσουν καθόλου να ανοίξουν.

Αυτή είναι μία πραγματικότητα. Είναι αδύνατον οι Δήμοι να επιβαρυνθούν αυτά τα έξοδα και να δίνουν και στο Κράτος το 40%, σχεδόν, ανυπάρκτων εσόδων φέτος, διότι τα μέτρα τα οποία έχουν ληφθεί, προβλέπουν, ακριβώς, τις ξαπλώστρες σε απόσταση τεσσάρων μέτρων. Αυτές οι ξαπλώστρες, όμως, δεν μπορεί να είναι ατελείωτες στην Ελαφόνησο, γιατί είναι NATURA. Εν πάση περιπτώσει, σας λέω ότι οικονομικά δεν βγαίνει.

Θέλω, λοιπόν, να παρακαλέσω την Κυβέρνηση, για τη συγκεκριμένη ΚΥΑ, την οποία υπέγραψε, να γίνει νομοθετική ρύθμιση, κύριε Υπουργέ. Θέλει δική σας τροπολογία, ώστε να αλλάξει ο νόμος του ΣΥΡΙΖΑ. Δηλαδή, να προστεθεί στο άρθρο 43 παρ. 2, αυτή η αλλαγή που μιλάει για τον αιγιαλό, έτσι ώστε, τουλάχιστον -ας βάλετε ένα χρονικό όριο, αν θέλετε να το βάλετε μόνο για φέτος - οι δημοτικές επιχειρήσεις να μπορέσουν φέτος να ανοίξουν. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.) :** Ευχαριστώ, κύριε Πρόεδρε.

Κυρίες και κύριοι βουλευτές, η κατεύθυνση του παρόντος νομοσχεδίου για τον Καταδυτικό Τουρισμό, τις Περιοχές Ολοκληρωμένης Τουριστικής Ανάπτυξης, τα καταδυτικά πάρκα, τις ενάλιες αρχαιότητες, τα ναυάγια, τα glamping και οι ρυθμίσεις για παραλίες και αιγιαλούς, χωρίς καμία, μα καμία αμφιβολία, είναι η, με κάθε τρόπο, εξυπηρέτηση, διευκόλυνση, επιτάχυνση της εισόδου μεγάλων επενδυτικών ομίλων και ορισμένων μεσαίων επιχειρήσεων του κλάδου, οι οποίοι, αναγκαστικά, εντάσσονται και λειτουργούν συμπληρωματικά στους μεγάλους. Στόχος είναι ο ακριβός πολυτελής τουρισμός. Δηλαδή, για τους λίγους και όχι για τα εργατικά λαϊκά στρώματα και την ανάγκη, το δικαίωμα που έχουν για ξεκούραση και αναψυχή.

Άρα, το ερώτημα έρχεται και επανέρχεται συνεχώς. Ανάπτυξη του τουρισμού από ποιον και για ποιον; Ανάπτυξη, γενικώς, από ποιον και για ποιον; Εσείς κάνετε την επιλογή να ταυτίζετε την ανάπτυξη με τα συμφέροντα των λίγων και όχι των πολλών. Για εσάς καπιταλιστική ανάπτυξη και τουρισμός, είναι συνώνυμα της ανταγωνιστικότητας και της κερδοφορίας των λίγων. Είναι εμπόρευμα, προϊόν, που πουλιέται και αγοράζεται. Ούτε καν περνάει από το μυαλό σας η διάσταση της αναψυχής και της ξεκούρασης. Την αντιλαμβάνεστε ως κόστος. Το Κ.Κ.Ε. απορρίπτει αυτή την ανάπτυξη. Εμείς υπηρετούμε μία ανάπτυξη με μοναδικό γνώμονα την ικανοποίηση της ανάγκης και του δικαιώματος των εργαζομένων για αναψυχή και γενικότερα, την ικανοποίηση των αναγκών για σταθερή δουλειά με μισθούς που να καλύπτουν αυτές τις ανάγκες, όπως τη μόρφωση των παιδιών, την πρόσβαση στο δωρεάν δημόσιο σύστημα υγείας και πρόνοιας, τη σταθερή δημόσια και καθολική κοινωνική ασφάλιση, την αντιπλημμυρική, αντιπυρική, αντισεισμική θωράκιση της χώρας, ως προϋπόθεση προστασίας της ζωής του ανθρώπου.

Επίκαιρα, όσο ποτέ άλλοτε, όπως αποδείχθηκε με αφορμή την πανδημία, τις τραγικές ελλείψεις στα νοσοκομεία, στα σχολεία, στους χώρους δουλειάς, στις μεγάλες καταστροφές που ζήσαμε τα προηγούμενα χρόνια στο Μάτι, στη Μάνδρα και αλλού. Τα υπηρετεί η δική σας ανάπτυξη, η καπιταλιστική; Ούτε τα υπηρετεί, ούτε και μπορεί να τα υπηρετήσει, αφού το κριτήριο είναι το κέρδος. Γι’ αυτό άλλωστε και τα αντιστρατεύεστε. Απόδειξη ότι και σε συνθήκες κρίσης και σε συνθήκες ανάπτυξης, τα δικαιώματα των εργαζομένων στα ξενοδοχεία, στον επισιτισμό, είναι εργαζόμενοι που δουλεύουν σε συνθήκες «γαλέρας», με μισθούς πείνας, με πολλαπλές εργασιακές σχέσεις, σε συνθήκες «τρομοκρατίας» και με εξαντλητικά ωράρια. Ούτε καν και αυτά τα ελάχιστα «ψίχουλα», τα επιδόματα, δεν τα δίνετε σε όλους, τουλάχιστον, παρ’ όλο που τα δικαιούνται.

Και επιτρέψτε μου από αυτό το βήμα, να «χαιρετίσουμε» τις μεγαλειώδεις συγκεντρώσεις των εργαζομένων στον τουρισμό, όπου κατά χιλιάδες διαδήλωσαν σήμερα στη Κρήτη, στο Ηράκλειο, στο Ρέθυμνο, στα Χανιά και απέδειξαν ότι σε συνθήκες πανδημίας, η μάσκα δεν είναι εμπόδιο για να ακουστεί η φωνή τους στεντόρεια απέναντι στα αφεντικά και το πολιτικό τους προσωπικό. Καλούμε την εργατιά να μείνει «όρθια» και δυνατή για να διεκδικήσει το μέλλον της, τη ζωή της, για να πάρουν τα όνειρα εκδίκηση. Οι σημερινές μεγαλειώδεις αυτές κινητοποιήσεις είναι η απάντηση στον εμπαιγμό της Κυβέρνησης, των εξαγγελιών του Πρωθυπουργού και των Υπουργών της, στην αγνόηση των αιτημάτων τους, παρ’ όλο που εδώ και τόσα χρόνια βάζουν «πλάτη». Τώρα, τους ζητάνε νέες «θυσίες» ξανά και ξανά και από την άλλη ρέει «ζεστό» χρήμα, ρευστό για τους μεγάλους επιχειρηματικούς ομίλους.

Κυρίες και κύριοι, το Κ.Κ.Ε έχει μία, εντελώς, διαφορετική ριζική αντίληψη για την ικανοποίηση των σύγχρονων λαϊκών αναγκών. Όχι μόνο απορρίπτει την αξιοποίηση όλων των μορφών τουρισμού, την αξιοποίηση του φυσικού πλούτου, όλων των πλεονεκτημάτων που έχει η χώρα μας σε σχέση με άλλες χώρες, αλλά αντίθετα, θεωρεί ότι σε συνθήκες εργατικής λαϊκής εξουσίας με κοινωνικοποιημένα τα μέσα παραγωγής, ενταγμένα στον κεντρικό σχεδιασμό και προγραμματισμό της οικονομίας και σε συνδυασμό με την ανάπτυξη όλων των κλάδων της οικονομίας, της βιομηχανίας, της αγροτοκτηνοτροφίας, της αλιείας, σημαντικών στρατηγικών κλάδων της οικονομίας, με αυστηρό εργατικό έλεγχο και κριτήριο την κάλυψη των, όλο και αυξανόμενων, λαϊκών αναγκών, μπορούν να οδηγήσουν στην ανάπτυξη για λογαριασμό των πολλών, με σταθερή δουλειά, με δικαιώματα, με το δικαίωμα στη ζωή, στη μόρφωση, στην υγεία, στην πρόνοια.

Όλη αυτή τη μεγάλη επιχειρηματική δραστηριότητα -αναφερόμαστε στους μεγάλους επιχειρηματικούς ομίλους, διότι οι αυτοαπασχολούμενοι στον τουρισμό, στον επισιτισμό, στην εστίαση, οι μικροί καταλυματίες και αυτοί «συνθλίβονται», «χάνονται», είναι έξω από το πλάνο αυτών των κυβερνήσεων, των μεγάλων επιχειρηματικών ομίλων έτσι κι αλλιώς- τη «βαφτίζετε» ως αναπτυξιακή και τη συνδέετε, μάλιστα, αποκλειστικά και μόνο, με τις μπίζνες των επενδυτών που, εκτός των άλλων, δεν μπορούν να διασφαλίσουν την προστασία του φυσικού περιβάλλοντος.

Ακόμη και ο χωροταξικός σχεδιασμός και η οργάνωση, τα ΕΣΧΑΔΑ, τα Ειδικά Σχέδια Χωρικής Ανάπτυξης Δημοσίων Ακινήτων και οι όποιοι κρατικοί παρεμβατισμοί, το μόνο που κάνουν είναι να διευκολύνουν την επέκταση της επιχειρηματικής δραστηριότητας σε «βάρος» της κρατικής γης.

Σε σχέση τώρα με αυτό καθ’ αυτό το νομοσχέδιο. Στο Α΄ Μέρος για την ανάπτυξη του Καταδυτικού Τουρισμού, στα άρθρα 1 – 14, αναφερθήκαμε κι χθες στο γενικό πλαίσιο που επιδιώκουν αυτές οι διατάξεις. Δεν θα το επαναλάβω. Στα παραπάνω άρθρα αίρονται και οι τελευταίοι περιορισμοί που υπήρχαν για περιοχές στις οποίες επιτρέπονταν οι καταδύσεις, αφού, πλέον, επιτρέπονται παντού, ακόμη και σε περιοχές απαγορευμένες μέχρι σήμερα, όπως αυτές με ενάλιες αρχαιότητες, «βαφτίζοντάς» τες ως επισκέψιμες.

Παρέχεται η δυνατότητα δημιουργίας καταδυτικών πάρκων σε περιοχές που βρίσκονται σε δίκτυο NATURA και σε περιοχές που περιέχουν ενάλιες αρχαιότητες. Δεν πήρατε καν τη γνώμη των επιστημονικών φορέων, όπως του ΕΛΚΕΘΕ. Αγνοήσατε τις προτάσεις και τις επισημάνσεις των αρχαιολόγων. Αυτές οι διατάξεις δεν παρέχουν καμία, μα καμία διασφάλιση του θαλάσσιου πλούτου. Αντίθετα, βάζουν σε κίνδυνο τους θαλάσσιους ερευνητικούς σκοπούς, τους κρατικούς ερευνητικούς σκοπούς και την προστασία των εναλίων αρχαιολογικών χώρων.

Ο ν. 3409/2005 για τις υποχρεώσεις και τα δικαιώματα του φορέα διαχείρισης του καταδυτικού πάρκου τροποποιείται προς το χειρότερο. Θα δεσμευτούν ολόκληρες περιοχές με απαγόρευση της παράκτιας αλιείας, της ελεύθερης κατάδυσης, της ελεύθερης περιήγησης και αναψυχής.

Επιπλέον, ενώ το άρθρο 2 απαγορεύει τον Καταδυτικό Τουρισμό Αναψυχής σε προσδιορισμένες, από τις αρμόδιες υπηρεσίες του Υπουργείου Πολιτισμού και Αθλητισμού, θαλάσσιες περιοχές εναλίων αρχαιολογικών χώρων, στο άρθρο 6, αναιρεί την απαγόρευση αυτή, δίνοντας τη δυνατότητα με ΚΥΑ των Υπουργών Ναυτιλίας και Πολιτισμού να ανακηρυχθούν αυτοί οι χώροι ως επισκέψιμοι ενάλιοι αρχαιολογικοί χώροι.

Ενισχυμένο ρόλο, βέβαια, στο «αλισβερίσι» αυτό έχει και το Υπουργείο Τουρισμού, αφού σε αυτό υπάγεται, και μάλιστα απευθείας στον Υπουργό, το Συμβούλιο Καταδυτικού Τουρισμού, που είναι και το όργανο που έχει την ευθύνη για τον σχεδιασμό και την εποπτεία των δράσεων που θα πραγματοποιούνται στους ενάλιους αρχαιολογικούς χώρους.

Στο άρθρο 4, ορίζεται η σύνθεση του Συμβουλίου Καταδυτικού Τουρισμού, το οποίο συγκροτείται από δύο επιστήμονες με αναγνωρισμένη γνώση και εμπειρία σε θέματα που άπτονται του Καταδυτικού Τουρισμού και υπαλλήλους του Υπουργείου Περιβάλλοντος, διαφόρων υπουργείων, καθώς και έναν πάροχο καταδυτικών υπηρεσιών αναψυχής, δηλαδή, του επιχειρηματία. Διερωτάται κανείς τι επιστημονικό πεδίο έχουν ακολουθήσει οι επιστήμονες με αναγνωρισμένη γνώση Καταδυτικού Τουρισμού. Πείτε μου, ποιοι επιστήμονες με ποιο επιστημονικό υπόβαθρο και αναγνωρισμένη γνώση για τη θαλάσσια βιολογία; Οι πιο πάνω «πονηριές» που σας ανέφερα δεν είναι οι μόνες .

Στο άρθρο 6, δίνετε άλλη μία διευκόλυνση στους επιχειρηματίες, βάζοντας σε κίνδυνο αρχαία και επισκέπτες. Καταργείται η υποχρέωση συνοδείας επισκεπτών αυτοδυτών από δύτες αρχαιολόγους ή φύλακες αρχαιοτήτων στους επισκέψιμους ενάλιους αρχαιολογικούς χώρους και, πλέον, οι καταδύσεις επιτρέπονται, αποκλειστικά και μόνο, με συνοδεία από αναγνωρισμένους, εν ενεργεία, και νομίμως αδειοδοτημένους παρόχους καταδυτικών υπηρεσιών αναψυχής. Το ίδιο και για την παρατήρηση του βυθού με μάσκα και αναπνευστήρα, όπως και την περιήγηση και παρατήρηση του βυθού με πλοία διαφανούς πυθμένα ή άλλα μέσα παρατήρησης του βυθού.

Με το άρθρο 7, «βάζετε χέρι» στα ναυάγια. Σας το είπαμε και χθες. Κουβέντα. Το θεωρείτε, μάλιστα, ως κάτι το καινοτόμο. Ακούσαμε και σήμερα μάλιστα, ότι αυτό αποτελεί και προστασία του θαλάσσιου περιβάλλοντος. Σε ναυάγια ηλικίας άνω των 50 ετών, τα οποία με απόφαση του Υπουργείου Πολιτισμού, από το 2003 έχουν χαρακτηριστεί ως πολιτιστικά αγαθά και δεν επιτρέπονται ως σήμερα οι καταδύσεις αναψυχής. Με τη νέα ρύθμιση απαγορεύονται οι ασυνόδευτες καταδύσεις, αλλά επιτρέπονται οι καταδύσεις με συνοδεία των παροχών, δηλαδή, των επιχειρηματιών.

Ακόμα πιο προκλητικό είναι το ότι επιτρέπετε, με το άρθρο 8, τον θεσμό των ελεύθερων τεχνητών υποβρυχίων αξιοθέατων και προσφέρετε ανάλογες διευκολύνσεις. Παρέχεται η δυνατότητα σε Δήμους, παράκτιες ξενοδοχειακές επιχειρήσεις να δημιουργούν με δαπάνη τους τεχνητά υποβρύχια αξιοθέατα, όπως τεχνητά ναυάγια, ή υποθαλάσσια έργα τέχνης για την αύξηση της βιοποικιλότητας και της καταδυτικής ελκυστικότητας θαλάσσιων περιοχών, χωρίς την καταβολή αντιτίμου στο Δημόσιο, αλλά και χωρίς δικαίωμα είσπραξης εισιτηρίου από την επίσκεψη στα ελεύθερα τεχνητά υποβρύχια αξιοθέατα που παραμένουν κοινόχρηστα και δωρεάν επισκέψιμα για όλους.

Απαγορεύεται, επίσης, κάθε μορφής αλιεία σε ακτίνα πενήντα μέτρων από την περίμετρο των ελεύθερων τεχνητών υποβρύχιων αξιοθέατων. Είναι γελοία η απαγόρευση δημιουργίας ελεύθερων τεχνητών υποβρύχιων αξιοθέατων σε απόσταση 1.000 μέτρων από τα όρια χωροθέτησης ενός καταδυτικού πάρκου, αφού οι αποστάσεις είναι μικρές και δίνεται, με αυτόν τον τρόπο, η δυνατότητα για επιχειρηματική αξιοποίηση και των δύο ταυτόχρονα .

Επίσης, στα άρθρα 8 – 10, προβλέπεται η λειτουργία ελεύθερων τεχνητών υποβρύχιων αξιοθέατων, των οποίων η επίσκεψη θα είναι μεν χωρίς εισιτήριο, αλλά παρέχονται κίνητρα στους επιχειρηματίες, που θα το φτιάξουν για τη δημιουργία καταδυτικών έργων με επιδότηση από εθνικούς και ευρωπαϊκούς πόρους. Οι χορηγίες και οι δωρεές προς τον κατασκευαστή, απαλλάσσονται από τον φόρο δωρεάς και εκπίπτουν από το ακαθάριστο εισόδημα του δωρητή ή του χορηγού.

Με το άρθρο 12, προκύπτουν ζητήματα ασφάλειας της ζωής των επιβατών, αφού ο περιορισμός απόστασης από το σημείο εκκίνησης δεν υφίσταται, υπό την προϋπόθεση ότι το σκάφος δεν θα πρέπει να υπερβαίνει την απόσταση των έξι ναυτικών μιλίων από τις ακτές και με την προϋπόθεση ότι θα φέρει το κατάλληλο εξοπλισμό. Καταργούνται, επίσης, υπέρμετρες τεχνικές διοικητικές απαγορεύσεις σχετικά με την πλήρωση φιαλών οξυγόνου επί των σκαφών.

Δίνεται η δυνατότητα στο άρθρο 13, δημιουργίας καταδυτικών πάρκων σε θαλάσσιες περιοχές, συμπεριλαμβανομένου του πυθμένα, ναυαγίων, μνημείων, ιστορικών τόπων, με διάρκεια παραχώρησης για είκοσι χρόνια, ενώ ήταν 10 και με δυνατότητα ανανέωσης για ακόμη δέκα χρόνια, ενώ ήταν πέντε. Μάλιστα, για την καταβολή του μισθώματος δίνεται περίοδος χάριτος ενός έτους από την παραχώρηση, για την οποία δεν καταβάλλεται μίσθωμα. Τα δε αντίτιμα είναι, άκρως, προκλητικά.

Στο Β΄ Μέρος, για τις ρυθμίσεις αναπτυξιακού χαρακτήρα, και τα άρθρα 15 - 36. Αυτή η επενδυτική δραστηριότητα, που αφορά τον καταδυτικό τουρισμό, τα καταδυτικά πάρκα, τις επισκέψεις σε ενάλιες αρχαιότητες, συνδέεται άμεσα με την αλλαγή του υφιστάμενου πλαισίου των Περιοχών Ολοκληρωμένης Τουριστικής Ανάπτυξης (ΠΟΤΑ). Με το νέο σύστημα σχεδιασμού του χωροταξικού ν. 4447/16, καθώς και της νομοθεσίας των τουριστικών λιμενικών εγκαταστάσεων, αλλά και του πολεοδομικού πλαισίου που διέπει τις τουριστικές εγκαταστάσεις, πιο ευέλικτα και χωρίς εμπόδια μπορεί να μπει η επιχειρηματική δράση στις περιοχές αυτές. Ανατροπή, δηλαδή, εκ βάθρων.

Όλα, λοιπόν, είναι «κρίκοι της αλυσίδας», για να διευκολύνουν τους ομίλους να προσαρμόσουν την επιχειρηματική τους μορφή.

Τα άρθρα 15 - 21 δεν μπορούν παρά να είναι «φωτογραφικά». Αναφέρθηκα χθες για τις ΠΟΤΑ, Costa Navarino, Αταλάντη. Δεν θα τα επαναλάβω. Απλώς να πω ότι αυτές οι ΠΟΤΑ μπορεί να δημιουργούν την αίσθηση ενός, ωραία, διαμορφωμένου τοπίου, αλλά το βασικό και συνάμα σοβαρό είναι, ότι -κατά την γνώμη μας- ανοίγει ο δρόμος αλλαγής χρήσεων γης σε βάρος της αγροτικής παραγωγής ή ανάλογα σε ποια περιοχή βρίσκεται, παρ’ όλο που ο νομοθέτης το διασφαλίζει αυτό. Τόσο, όμως, η εκ νέου επέκταση των ΠΟΤΑ, όσο και η πρόβλεψη για νέες από κατάτμηση της αρχικής, επιτείνει αυτόν τον φόβο μας.

Επιπλέον και συνοπτικά στα άρθρα του Β΄ Μέρους, το νομοσχέδιο δίνει διευκολύνσεις στον επιχειρηματία να διευρύνει και να αναπτύξει περαιτέρω την επιχειρηματική του δράση. Επιτρέπει όλες τις χρήσεις τουρισμού αναψυχής γενικά και αόριστα, χωρίς κανέναν περιορισμό και χωρίς καμία προϋπόθεση. Δίνει «μία κι έξω» έγκριση πολεοδόμησης και μιας ενιαίας μελέτης περιβαλλοντικών επιπτώσεων για όλες τις χρήσεις, για τις εκτός σχεδίου περιοχές, που θα χαρακτηριστούν ΠΟΤΑ.

Προβλέπει μείωση χρόνου υλοποίησης επιχειρηματικής δράσης σε βάρος των, εκτός σχεδίου, περιοχών που σε άλλες συνθήκες ήθελαν πιο αυστηρές προδιαγραφές και ενδεχομένως να απαγορεύονταν κάποιες από τις χρήσεις γης που επιδιώκει ο επενδυτής ή που θα επιδιώξει ο επενδυτής. Προβλέπεται η ενσωμάτωση στις ΠΟΤΑ οδών, δρόμων, που τις διασχίζουν ή και μετατόπιση των οδών αυτών για την καλύτερη εξυπηρέτηση των έργων.

Επιπλέον, προβλέπει κατάργηση οδών που εξυπηρετούν τρίτους, εάν κριθεί σκόπιμο από το φορέα διαχείρισης των ΠΟΤΑ. Κι όλα αυτά με αναγκαστικές απαλλοτριώσεις. Μπορεί να μετακινούνται, να αλλάζουν και να καταργούνται δρόμοι αν αυτό επιβάλλει το επιχειρηματικό συμφέρον.

Νομιμοποιεί μαρίνες σε αρχαιολογικούς χώρους, ιστορικούς τόπους, παραδοσιακούς οικισμούς, στην παραλιακή ζώνη Αττικής, από το Φαληρικό Δέλτα μέχρι το Κορωπί, με έκδοση προεδρικών διαταγμάτων, που ξέρουμε πώς γίνονται και τι περιλαμβάνουν.

Κι έρχομαι τώρα στο ΤΑΙΠΕΔ, η υπέρτατη αρχή, η αρχή σχεδιασμού για τη διαχείριση, κάτι που είναι φανερό ότι θα ανοίξει τον δρόμο σε προγραμματικές συμβάσεις με επιχειρηματικούς ομίλους. Το ΤΑΙΠΕΔ ισούται με ιδιωτικοποίηση και επιχειρηματική εκμετάλλευση της κρατικής γης, της περιουσίας του λαού.

Προβλέπεται, επίσης, η πολεοδομική ενοποίηση τουριστικών εγκαταστάσεων, η βούληση για ενσωμάτωση δημόσιου χώρου, ρεμάτων, σε ιδιωτικές εκτάσεις και η αύξηση δόμησης από την άρση των περιορισμών που υπήρχαν προηγουμένως, λόγω κατάτμησης των γηπέδων από ρέματα. Και μετά λέμε ότι για τις πλημμύρες φταίει η κλιματική αλλαγή και οι ακραίες καιρικές συνθήκες. Όλα αυτά, όμως, νομοθετούνται εδώ.

Κλείνοντας θα πω μόνο για το άρθρο 47, που αφορά στους ναυαγοσώστες. Δεν αναφέρθηκα χθες, παρ’ όλο που, κατά τη γνώμη μας, είναι σοβαρό. Στο άρθρο 47, λοιπόν, δεν γίνεται καμία θετική πρόβλεψη, αναφορικά με την υποχρέωση παρουσίας ναυαγοσώστη σε τουριστικά καταλύματα άνω των πενήντα κλινών με κολυμβητική δεξαμενή 49,5 τετραγωνικά μέτρα.

Γενικότερα, δεν έχει καμία σημασία η δυναμικότητα του καταλύματος και το εμβαδόν μιας κολυμβητικής δεξαμενής, όταν διακυβεύεται η ασφάλεια των λουόμενων. Προφανώς, και σε μία κολυμβητική δεξαμενή που χρησιμοποιείται από τους πελάτες ενός συγκεκριμένου και μόνο διαμερίσματος, δεν μπορεί να υπάρχει ναυαγοσώστης, αλλά αυτό είναι μια άλλη περίπτωση.

Εν τέλει, τι σημαίνει ότι ο ναυαγοσώστης μπορεί να βρίσκεται τις ώρες λειτουργίας, όπως αναφέρει, εντός του τουριστικού καταλύματος και όχι να εποπτεύει την πισίνα; Σημαίνει ότι μπορεί ταυτόχρονα να κάνει πάρα πολλές δουλειές. Δηλαδή, μπορεί να σερβίρει πρωινό και αν κάποιος πνίγεται να τον φωνάξουν για να πάει να τον σώσει.

Αντιλαμβάνεστε ότι πρόκειται για ένα νομοσχέδιο «σκούπα». Είναι κατά παραγγελία των βιομηχάνων, κατά παραγγελία του ΣΕΤΕ, για να δώσει «φτερά», να δώσει «γη και ύδωρ» στους μεγάλους επιχειρηματικούς ομίλους. Εμείς το απορρίπτουμε, το καταψηφίζουμε. Ο λαός στον δρόμο, οι ξενοδοχοϋπάλληλοι, το σύνολο των εργαζομένων, οι αυτοαπασχολούμενοι, οι αγρότες, απέναντι σε αυτή τη σαρωτική «λαίλαπα» στα εργασιακά δικαιώματά τους. Δεν θα σκύψουμε το κεφάλι. Η μάσκα πάντα έχει φωνή και αυτή η φωνή θα ακούγεται έτσι και αλλιώς, όπως και να έχουν τα πράγματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής λύσης):** Ευχαριστώ πολύ, κύριε Πρόεδρε. Η αλήθεια είναι με τόσα προγράμματα που ανακοινώνει ο Πρωθυπουργός, εάν τελικά βέβαια δοθούν, είτε έχουμε βρει πετρέλαιο ή χρυσό, είτε οδηγούμαστε ταχύτατα σε μία νέα χρεοκοπία και σε Μνημόνια, μετά από εκλογές. Κατά το παράδειγμα των «διπλών» εκλογών του ΣΥΡΙΖΑ το 2015. Έχουμε να δούμε κάτι τέτοιο από την εποχή του Γιώργου Παπανδρέου. Ας θυμηθούμε τι ακολούθησε μετά το «λεφτά υπάρχουν» που είχε πει τότε. Θα του κοστίσει, πάντως, ακριβά, όπως της Μέι στη Μεγάλη Βρετανία, επειδή θα θεωρηθεί καιροσκοπισμός από τους Έλληνες. Είναι το πιο πιθανόν. Πάντοτε αυτά τα λάθη κάνουν οι πρωθυπουργοί, όταν νομίζουν ότι είναι πανίσχυροι.

Σε ότι αφορά στο νομοσχέδιο θα συνεχίσουμε την εισήγησή μας, επί της αρχής, που δεν ολοκληρώσαμε χθες, με τη διάθεση δασικών εκτάσεων για εγκαταστάσεις σκι στο άρθρο 32, όπου αμφιβάλλουμε για τη λογική τους, επειδή η Ελλάδα δεν φημίζεται γι’ αυτήν τη μορφή αθλητισμού, πόσο μάλλον σε σχέση με τα χιονοδρομικά της Αυστρίας και της Γαλλίας που είναι μεγαλύτερα σε πολύ μεγάλο ύψος. Η Ελλάδα έχει μόνο 22 χιονοδρομικά κέντρα σχετικά μικρού μεγέθους, σε σχέση με τα 500 στη Γερμάνια, τα 350 στην Ιταλία, τα 325 στη Γαλλία και τα 250 στην Αυστρία. Στην περιοχή των Άλπεων που μοιράζονται αυτές οι χώρες, οι επισκέπτες υπολογίζονται στα 60 - 80 εκατομμύρια ετήσια, με τουριστικό εισόδημα 50 δισεκατομμύρια ευρώ, κυρίως, τον χειμώνα. Η τουριστική αγορά του σκι στη Γαλλία εκτιμάται από 9 - 21 δισεκατομμύρια ετήσια -αλλάζει κάθε χρόνο- με 120.000 - 170.000 θέσεις εργασίας, ενώ πολύ σημαντική είναι, επίσης, στην Αυστρία. Στην Ελλάδα, όμως, εκτιμάται πως υπήρξαν 10.000 διανυκτερεύσεις το 2018 – 2019. Δηλαδή, ελάχιστες, περίπου, ισόποσα μοιρασμένες σε Έλληνες και τουρίστες, κάτι που αντιστοιχεί, μόλις, στο 1,3% του συνόλου της Ευρώπης, όσον αφορά στις διανυκτερεύσεις και στο 1,5% των τουριστών. Οφείλουμε να σημειώσουμε, ότι γενικά η χιονοδρομία απειλείται από θερμότερους χειμώνες λόγω της κλιματικής αλλαγής, ή όπως αλλιώς θέλει να την αποκαλέσει κανείς. Οπότε, ίσως, να μην ενδείκνυται να αναπτύξουμε μορφές τουρισμού που θα έχουν στο μέλλον ανάγκη περαιτέρω υποστήριξης. Ήδη, υπάρχουν αρκετές μονάδες που λειτουργούν με τεχνητό χιόνι, κάτι που δεν γνωρίζουμε εάν είναι βιώσιμο, καθώς, επίσης, ενεργειακά και οικονομικά σκόπιμο.

Περαιτέρω, με το Κεφάλαιο Β΄ του δεύτερου μέρους, προωθούνται διατάξεις για τους τουριστικούς λιμένες, όπως με το άρθρο 23, για τη δημιουργία τους και με το άρθρο 27, για προσωρινά αγκυροβόλια και προβλήτες σκαφών αναψυχής σε τουριστικές εγκαταστάσεις. Εδώ πρόκειται, πραγματικά, για μία πιεστική ανάγκη του ελληνικού τουριστικού προϊόντος, αρκεί να γίνουν με τις σωστές προδιαγραφές. Θα θέλαμε να γνωρίζουμε, πόσες θέσεις υπολογίζεται να προστεθούν, ελπίζοντας πώς δεν αφορά τη διευκόλυνση μόνο συγκεκριμένων τουριστικών επιχειρήσεων.

Υπάρχουν 22 μαρίνες με 8.900 θέσεις ελλιμενισμού με στοιχεία του 2012, όσες, περίπου, στην Τουρκία, αλλά με χαμηλότερο κόστος. Η Γαλλία είχε 222.600 με στοιχεία του 2012, η Ισπανία 130.555, η Κροατία 13.416 και η Ιταλία 130.000. Η Τουρκία με τα ανωτέρω στοιχεία του 2012 έχει, περίπου, όση δυναμικότητα έχει η Ελλάδα, με 8.600 θέσεις, αλλά με 34 μαρίνες απέναντι από τα δικά μας νησιά που έχουν μόνο 5. Βεβαίως, επιβαρύνονται και από τον υβριδικό μεταναστευτικό «πόλεμο» της Τουρκίας.

Διαθέτουμε, επίσης, 55 τοποθεσίες επιλεγμένες για μαρίνες και 80 αλιευτικά καταφύγια και μικρά λιμάνια. Καινούργιες μαρίνες είναι υπό κατασκευή σε νέες τοποθεσίες ή με την αναβάθμιση καταφυγίων, ενώ πολλές ιδιωτικοποιούνται, όπως πρόσφατα του Αλίμου, η μεγαλύτερη των βαλκάνιων, στον «Άκτωρ». Τέλος, υπάρχουν 190 λιμάνια με επιβατική και εμπορευματική κίνηση στην Ελλάδα με πολύ περισσότερα μικρά αγκυροβόλια.

Επομένως, εδώ υπάρχουν μεγάλες δυνατότητες ανάπτυξης, αφού η Ελλάδα έχει μία μεγάλη ακτογραμμή, μία απίστευτη φυσική ομορφιά και μία τεράστια ναυτική παράδοση, όπως, επίσης, μία ναυπηγοεπισκευαστική βιομηχανία - βιοτεχνία που μπορεί να δημιουργήσει πολλές και ασφαλείς θέσεις εργασίας.

Στα πλαίσια αυτά, οι προβλέψεις του νομοσχεδίου για αύξηση του φόρου ελλιμενισμού, έστω και με προσωρινές κατασκευές, είναι, πράγματι, πολύ θετικές. Βέβαια, θα πρέπει να ληφθεί υπόψιν ο κορεσμός ορισμένων δημοφιλών προορισμών, ειδικά όταν έχουν περιορισμένα αγκυροβόλια, όπως η Μύκονος και η Σαντορίνη, όπου βλέπουμε πώς με το άρθρο 28 επισυνάπτεται νέο διάγραμμα του λιμένα Τουρλού της Μυκόνου, που δεν γνώριζε ως σήμερα, ούτε ο Δήμαρχος του νησιού. Από συντονισμό, πάντως, πάμε καλά.

Εμείς προτείνουμε τη δημιουργία σταθερών χώρων ελλιμενισμού. Θα πρέπει, επιπλέον, η συγκεκριμένη ανάπτυξη να ακολουθήσει, λαμβάνοντας υπόψη και τις δυνατότητες του Λιμενικού Σώματος και της Ακτοφυλακής. Είμαστε, επίσης, υπέρ της ανάπτυξης χώρων ελλιμενισμού σε μικρά νησιά, αφού κάτι τέτοιο στηρίζει την οικονομία, καθώς, επίσης ,την εθνική μας κυριαρχία, ενώ έχουμε προτείνει την εκμετάλλευση βραχονησίδων με μονάδες ιχθυοκαλλιέργειας και κτηνοτροφίας. Το έχουμε στο πρόγραμμά μας. Το έχει στο πρόγραμμά της η Ελληνική Λύση.

Στο Γ΄ Μέρος, το glamping, ορίζεται στο παρόν νομοσχέδιο ως η πολυτελής διαμονή στη φύση. Εν προκειμένω, έχουμε την άποψη πως δεν είναι κάτι μόνιμο, αλλά μία μόδα, κυρίως δε, μία ιδιοτροπία των πλούσιων Αμερικανών. Ως παράδειγμα αναφέρουμε το περίφημο hipster festival, το Burning Man στην Έρημο της Νεβάδα, το οποίο συγκεντρώνει την αφρόκρεμα των πλουσίων Αμερικανών, ειδικά, των νέων επιχειρηματιών του διαδικτύου και των χρηματοδοτών τους, σε ένα φεστιβάλ απόγονο της εποχής των χίπις που χαρακτηρίζεται από ανάλογες με τότε υπερβολές. Ας ελπίσουμε ότι η Κυβέρνηση δεν εννοεί κάτι τέτοιο.

Το μέγεθος της αγοράς του glamping, πάντως, εκτιμάται στα 2,7 δισεκατομμύρια δολάρια διεθνώς, ενώ θεωρείται, πώς θα φτάσει στα 4,6 δισεκατομμύρια δολάρια έως το 2026. Πρόκειται, λοιπόν, για μία πολύ μικρή αγορά, που δεν είναι σίγουρο πως εξάγεται από τις Ηνωμένες Πολιτείες, εν προκειμένω. Εκτός αυτού η μέση δαπάνη δεν είναι μεγάλη για τις σκηνές, ενώ εάν αναφερόμαστε σε απομακρυσμένες περιοχές, θα είναι χαμηλή και η όποια άλλη κατανάλωση σε εστιατόρια, κ.λπ..

Με μία σύντομη έρευνα στο διαδίκτυο, διαπιστώσαμε πως το glamping υπάρχει ήδη στην Ελλάδα, όπως στη Λήμνο, στην Κεφαλλονιά, στη Φθιώτιδα, στην Εύβοια, στην Πάρο, στη Χαλκιδική, στην Ίο, στη Μήλο, στην Κρήτη και στην Κέα. Δεν είναι, λοιπόν, κάτι καινούργιο. Σε κάθε περίπτωση, δεν είμαστε εναντίον του σχεδίου, αλλά θα θέλαμε, να αναφέρουμε μερικούς προβληματισμούς, όπως τι σχεδιάζετε με τη ρύπανση, με την αποχέτευση ή με τις πυρκαγιές. Διαπιστώσαμε, βέβαια, πως οι μονάδες προϋποθέτουν περιβαλλοντικές μελέτες, αλλά επιφυλασσόμαστε, να το δούμε στην πράξη. Εναλλακτικά, πάντως, θα μπορούσε να προαχθεί η κατοίκηση σε ερημωμένα χωριά, έτσι ώστε να υπάρχει κίνηση στα, ήδη, υφιστάμενα, σε συνδυασμό με τον Αγροτουρισμό ή με τον Οικολογικό Τουρισμό. Τέλος, είδαμε, πως μία μονάδα, τουλάχιστον, βρίσκεται σε κοντινή απόσταση από τις Σκουριές, κάτι που μας έκανε πολύ μεγάλη εντύπωση.

Στο τελευταίο μέρος, περιλαμβάνονται διατάξεις, που έχουν σχέση με την παραχώρηση αιγιαλού, όπου αυξάνεται η έκταση παραχώρησης σε ιδιωτικά συμφέροντα από 200 τετραγωνικά μέτρα σε 500 τετραγωνικά μέτρα, ενώ μειώνεται το ποσοστό που μένει ελεύθερο από 60% σε 50%. Επί των άρθρων που έχουμε παρατηρήσεις, όπου, πιθανότατα, είναι αντισυνταγματικά, είναι τα άρθρα 26 και 43 τα εξής.

Στο άρθρο 2, η μόνη παρατήρηση, επί του παρόντος, αφορά στην παρ. 5 στην οριοθέτηση των θαλάσσιων περιοχών ενάλιων αρχαιολογικών χώρων. Έτσι απλά με ΚΥΑ θα γίνεται η οριοθέτηση; Χωρίς προηγούμενη γνωμοδότηση αρμοδίου οργάνου, όπως π.χ. της Εφορίας Ενάλιων Αρχαιοτήτων; Θα έπρεπε, να υπάρχει ρητή πρόβλεψη στη διάταξη.

Στο άρθρο 4, όσον αφορά στη στελέχωση του Συμβουλίου Καταδυτικού Τουρισμού, δεν υπάρχει καμία πρόβλεψη εκπροσώπησης των χιλιάδων Ελλήνων Ερασιτεχνών Αυτοδυτών. Οι Σύλλογοι Ερασιτεχνικών Αυτοδυτών είναι νομικά πρόσωπα, αναγνωρισμένα από την Πολιτεία και μπορούν, να συμμετέχουν στο Συμβούλιο Καταδυτικού Τουρισμού, μεταφέροντας πολύτιμες εμπειρίες και εξειδικευμένη γνώση σε θέματα, που αφορούν την κατάδυση στις ελληνικές θάλασσες.

Κάποια φορά πρέπει να σταματάμε να «πετάμε» τις εμπειρίες που έχουμε συλλέξει, επί τόσα χρόνια. Οι ελληνικές θάλασσες δεν θα πρέπει να μετατραπούν σε μονοπώλιο των παρόχων καταδυτικών υπηρεσιών. Εκτός αυτού, θα ήταν προτιμότερο, οι πάροχοι καταδυτικών υπηρεσιών αναψυχής να εκπροσωπούνται από έναν σύλλογο ή από ένα σωματείο, για να μην υπάρχουν «σκιές» κυβερνητικής συνδιαλλαγής, αφού με την υπάρχουσα πρόβλεψη ο ένας πάροχος εκπρόσωπος θα ορίζεται με υπουργική απόφαση. Επιπλέον, με αυτό τον τρόπο δε θα υπάρχουν οι απόψεις ενός μεμονωμένου παρόχου, που, εκ των πραγμάτων, δεν μπορεί, να εκπροσωπεί έναν ολόκληρο κλάδο, επειδή είναι δύσκολο να έχει γνώση των αναγκών και των προβλημάτων των άλλων παροχών καταδυτικών υπηρεσιών στις περιοχές. Χρειαζόμαστε έναν επίσημο φορέα του κλάδου, που να γνωρίζει τη λειτουργία, αλλά και τα προβλήματα του συνόλου της αγοράς.

Στο άρθρο 6, οι επισκέψιμοι ενάλιοι αρχαιολογικοί χώροι πρέπει να καθορίζονται με αποφάσεις των Υπουργών Πολιτισμού, Αθλητισμού, Ναυτιλίας και Νησιωτικής Πολιτικής. Η αναφορά, όμως, του άρθρου σε αρμόδια όργανα παραπέμπει σε διευθυντές και προϊσταμένους. Άρα, σε όχι κάτι τέτοιο.

Στο άρθρο 7, αποκλείονται οι ερασιτέχνες αυτοδύτες από την ελεύθερη πρόσβαση στα νεότερα ναυάγια, αφού, πλέον, θα μπορούν να καταδύονται εκεί μόνο με πάροχο καταδυτικών υπηρεσιών, κάτι που ακούσαμε και από τους φορείς. Ποια είναι η λογική του συγκεκριμένου άρθρου; Εμείς, τουλάχιστον, δεν βρίσκουμε καμία. Μέχρι στιγμής, οι Υπουργοί δεν απαντούν, μάλλον δεν ακούνε, εμείς, όμως, πρέπει να ρωτάμε και να κάνουμε τη δουλειά μας.

Στο άρθρο 8. Στην παρ. 4, του άρθρου 41, του ν.3153/2003 αναφέρεται ότι «με κοινή απόφαση των Υπουργών ορίζονται οι όροι και οι ειδικότερες προϋποθέσεις και τα δικαιολογητικά που απαιτούνται για να εγκριθεί η βύθιση, καθώς και οι μετέπειτα υποχρεώσεις των φορέων που βυθίζουν τα πλοία, τα ναυάγια, τα πλωτά ναυπηγήματα ή άλλα τεχνικά καταφύγια ιχθύων». Η, εν λόγω, ΚΥΑ δεν έχει εκδοθεί έως σήμερα, με αποτέλεσμα η παρ. 1, του άρθρου 8 του παρόντος σχεδίου νόμου να καθίσταται ανενεργή.

Σε κάθε περίπτωση, το Κράτος πρέπει να φροντίσει, έτσι ώστε να μη γίνεται ανεξέλεγκτη τοποθέτηση ελεύθερων τεχνητών υποβρύχιων αξιοθέατων, για να μην αλλοιωθεί το φυσικό κάλλος των υποθαλάσσιων περιοχών. Θεμιτή η εκμετάλλευση, με τη μικρότερη δυνατή, όμως, αλλοίωση του περιβάλλοντος.

Στο άρθρο 10, είναι καλά τα κίνητρα και οι φοροαπαλλαγές, αλλά πάλι για παροχή υπηρεσιών και τουρισμό; Η διάταξη, πάντως, φαίνεται ευνοϊκή για πολύ λίγους. Θα πρέπει η Κυβέρνηση να ενδιαφερθεί περισσότερο για τον πρωτογενή τομέα και για την παραγωγή γενικότερα. Η χώρα μας πρέπει κάποια στιγμή να αρχίσει να παράγει.

Στο άρθρο 13, δεν υπάρχει καθορισμός της ελάχιστης απόστασης μεταξύ δύο καταδυτικών πάρκων, ενώ δεν πρέπει να επιβαρύνουμε υπέρμετρα το θαλάσσιο περιβάλλον. Κατά τη διάταξη της παρ. 6, του σχεδίου νόμου τα καταδυτικά πάρκα είναι δυνατόν να περιλαμβάνουν τις θαλάσσιες περιοχές του δικτύου NATURA 2000, της Οδηγίας 9243/ΕΟΚ. Η δημιουργία καταδυτικών πάρκων είναι απαραίτητο να εντάσσεται στη συνολική χωρική διαχείριση του θαλάσσιου περιβάλλοντος, όπως αυτή διαμορφώνεται μέσα από τον θαλάσσιο χωροταξικό σχεδιασμό. Επίσης, δεν μπορεί να αγνοείται το ευρύτερο πλαίσιο προστασίας του θαλάσσιου περιβάλλοντος, όπως αυτό εφαρμόζεται από την Οδηγία 9243/ΕΟΚ για τη διαχείριση των φυσικών οικοτόπων και της άγριας πανίδας και την Οδηγία 56/2008 για τη θαλάσσια στρατηγική. Το γεγονός ότι φαίνεται να αγνοείται η αναρμοδιότητα με το Υπουργείο Περιβάλλοντος και Ενέργειας στα θέματα προστασίας του θαλάσσιου περιβάλλοντος, δημιουργεί πρόσθετες ανησυχίες. Είναι πιθανόν να αντιμετωπίσουμε προβλήματα, εάν διαπιστωθεί παράβαση του ενωσιακού δικαίου. Επομένως, εδώ χρειάζεται ιδιαίτερη προσοχή.

Στο άρθρο 14, η ένστασή μας αφορά την περίπτωση β, της παρ. 2, του άρθρου, σχετικά με την αρχαιοκαπηλία ή με τη σκόπιμη καταστροφή αρχαίων. Η κύρωση που διαπιστώνουμε είναι πάρα πολύ ελαστική. Οι συγκεκριμένοι παραβάτες πρέπει να τιμωρούνται ρητά ισόβια, δηλαδή, με την οριστική απαγόρευση εισόδου σε όλους τους επισκέψιμους ενάλιους αρχαιολογικούς χώρους, καθώς, επίσης, με την οριστική απαγόρευση κατάδυσης σε όλα τα ναυάγια. Αυτές είναι κυρώσεις.

Τέλος, στο άρθρο 15, κατά την προτεινόμενη διάταξη, η γεωγραφική έκταση μιας ΠΟΤΑ μπορεί να επεκταθεί κατά 15% αθροιστικά και κατά μέγιστο, χωρίς την έκδοση νέου π. δ.. Χωρίς καμία αιτιολογία, από την οποία να προκύπτει η συγκεκριμένη ανάγκη, η διάταξη επιτρέπει την παράκαμψη των ισχυουσών διαδικασιών γι’ ακόμα μεγαλύτερη επέκταση από αυτή που επιτρέπουν οι κείμενες διατάξεις σήμερα, που είναι 10%. Ενδέχεται, λοιπόν, να προκύψουν και εδώ ζητήματα νομιμότητας.

Θα συνεχίσουμε στην β΄ ανάγνωση του νομοσχεδίου με τα υπόλοιπα άρθρα. Σας ευχαριστώ πολύ.

Στο σημείο αυτό, ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Μπαραλιάκος Ξενοφών, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Αρβανιτίδης Γεώργιος, Γκόκας Χρήστος, Φραγγίδης Γεώργιος, Πάνας Απόστολος, Κατσώτης Χρήστος, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, ακούσαμε με ενδιαφέρον τη συνάδελφό μας, την κυρία Μπακογιάννη, να αναφέρει τη στήριξη που θα δώσει η Κυβέρνηση στους εργαζόμενους και γενικά στην οικονομία. Θα προτιμούσα προσωπικά να είχαμε τον Πρωθυπουργό εδώ να μας αναπτύξει αυτά τα θέματα και να κάνουμε ένα διάλογο.

Υπάρχουν πολλές ερωτήσεις. Εάν κάποιος δεν εργαστεί, θα στηριχθεί; Για πόσο καιρό; Από πού θα δοθούν τα χρήματα αυτά; Φοβάμαι ότι κάποια στιγμή θα υπάρξουν μετααπαιτούμενα και μία καινούργια λιτότητα θα επέλθει και θα επιβληθεί πάλι στο λαό μας, επειδή το δημόσιο χρέος θα έχει αυξηθεί. Τότε, πάλι, θα επιστρέψουμε αυτά τα χρήματα πίσω με τόκο και με υπερφορολόγηση. Υπάρχουν πολλές ερωτήσεις στο θέμα αυτό, αλλά από την άλλη μεριά χαιρετίζουμε την προσπάθεια της Κυβέρνησης να στηρίξει τους εργαζόμενους. Όταν λέμε εργαζόμενους, εννοούμε τους εργαζόμενους, όχι μόνο στα ξενοδοχεία, αλλά όλους τους εργαζόμενους, στα τουριστικά γραφεία, ακόμη και στα εστιατόρια, στις ταβέρνες παντού. Δηλαδή, όποιος τομέας θα πληγεί από την κρίση αυτή. Θα πρέπει κανονικά να στηριχθούν για όσο διάστημα χρειαστεί. Βασικό στον άνθρωπο είναι το διαθέσιμο εισόδημά του στο τέλος, που είναι ό,τι του μένει, αφού πληρώσει από την υπερφορολόγηση που του έχουμε επιβάλλει με τα μνημόνια τα τελευταία χρόνια. Η οικονομία είναι ψυχολογία. Εάν τους στηρίζουμε μήνα - μήνα αυτούς τους ανθρώπους, θα είναι σαν το μαρτύριο της «σταγόνας». Πρέπει να πούμε ως Πολιτεία ότι θα σας στηρίξουμε όσο χρειαστεί και θα κάνουμε ό,τι πρέπει για όσο χρειαστεί.

Κύριε Υπουργέ χθες είπατε ότι αποκεντρώνετε αρμοδιότητες του Υπουργείου Τουρισμού. Προσωπικά, διαφωνώ. Το Υπουργείο Τουρισμού είναι ένα στρατηγικής σημασίας Υπουργείο, έχει έναν επιτελικό χαρακτήρα. Είναι η εικόνα της Ελλάδος στο εξωτερικό. Είναι αυτό που φέρνει 25% και παραπάνω του ΑΕΠ στη χώρα. Πρέπει να ενδυναμωθεί το Υπουργείο Τουρισμού και όχι να αποκεντρώνεται. Έχετε έναν επιτελικό ρόλο. Θα αναφερθώ στις δημόσιες παραλίες και τους αιγιαλούς. Πραγματικά, θα ήθελα να δω σε αυτές τις παραλίες να υπάρχουν τουαλέτες. Πρέπει να υπάρχει ένας απινιδωτής και οι πρώτες βοήθειες. Θα πρέπει να καθαρίζονται και θα πρότεινα το μάθημα των πρώτων βοηθειών για τη θάλασσα να είναι υποχρεωτικό. Είμαστε ένας ναυτικός λαός.

Για το πρωτόκολλο και τις οδηγίες, σε ότι αφορά στον κορονοϊό, ο τουρισμός είναι μία εμπειρία. Αν βάλουμε πολλές και αυστηρές δικλείδες ασφαλείας, όπως μάσκες, αποστάσεις, κατάργηση κουβέρτας στα ξενοδοχεία, προσωπικό σαν να είναι αποστειρωμένοι αστροναύτες, παραλίες χωρίς μουσική; πώς θα έρθουν οι επισκέπτες; Γιατί να έρθουν; Ποια θα είναι η εμπειρία τους; Να έρθει ο κάθε επισκέπτης στην Ελλάδα φέτος με δική του ευθύνη. Εμείς θα τηρήσουμε τα όποια πρωτόκολλα «υιοθετήσουμε». Θα μπορούσε να κάνει μία ασφάλεια στον τόπο του -αν γινόταν- κατά του κορονοϊού.

Ένας ταξιδιώτης αν θέλει να πάει σε ένα κράτος και πρέπει να κάνει κάποια εμβόλια και σε εκτός κορονοϊού εποχή, κάνει τα εμβόλια και πάει εκεί. Ξέρει τους κινδύνους. Το ίδιο θα πρέπει να γίνει και φέτος για όποιον επισκέπτη έρθει στην Ελλάδα. Δηλαδή, να δηλώσει από την αρχή, ότι δεν έχει καμία ευθύνη απέναντι στο πρακτορείο, στα ξενοδοχεία, στις ταβέρνες, στα μουσεία, σε κανέναν. Για ποιο λόγο;

Αναφορικά με τον εσωτερικό τουρισμό. Ασφαλώς, τον στηρίζουμε και ασφαλώς, τον θέλουμε. Ο Έλληνας είναι ο πιο αξιοπρεπής πελάτης. Δύσκολος στην αρχή της παραμονής του στο κατάλυμα, λίγο «φωνακλάς», αλλά μετά ξοδεύει παραπάνω χρήματα απ’ όσα έχει πάρει μαζί του. Όμως, το κόστος μετάβασης εντός Ελλάδος, είναι, ουσιαστικά, απαγορευτικό για εσωτερικό τουρισμό. Πιο φθηνά πάμε από το Ηράκλειο της Κρήτης στο Ντίσελντορφ της Γερμανίας, παρά στη Θάσο.

Το όποιο σχέδιο νόμου, ακόμη και το καλύτερο για την οικονομία, για την ευημερία, δεν έχει αξία όταν τα οφέλη που προκύπτουν από αυτό δεν μένουν, δεν καρπούνται, δεν διαχέονται στην ντόπια κοινωνία, στην ελληνική κοινωνία.

Σε ότι αφορά στον Καταδυτικό Τουρισμό στο άρθρο 6. Ναι, ο Καταδυτικός Τουρισμός είναι πολύ δημοφιλής. Τον χρειαζόμαστε, χρειαζόμαστε μία ρύθμιση, αλλά η Ελλάδα δεν είναι Καραϊβική. Έχουμε πληθώρα αρχαίων ναυαγίων τα οποία, ουσιαστικά, θα παραμείνουν απροστάτευτα. Δεν μπορώ να διανοηθώ την Κνωσσό ή την Ακρόπολη χωρίς φύλακες, χωρίς πόρτες, χωρίς ασφάλεια. Δεν μπορώ να διανοηθώ τι θα γινόταν ή τι θα γίνει εάν μάς είχαν κλέψει τον μηχανισμό των Αντικυθήρων, παραδείγματος χάριν.

Διαβάζω επί του άρθρου 6, ότι με την εισαγόμενη ρύθμιση στο παρόν νομοσχέδιο καταργείται η υποχρέωση συνοδείας επισκεπτών αυτοδυτών, από δύτες αρχαιολόγους, ή αρχαιοτήτων. Ο αριθμός των, εν ενεργεία, καταδυόμενων αρχαιολόγων είναι, υπερβολικά, μικρός για το σύνολο της χώρας. Άρα, ποια είναι η απάντηση; Άμεση πρόσληψη αρχαιοφυλάκων - δυτών, άμεση πρόσληψη προσωπικού στο Υπουργείο Πολιτισμού το οποίο θα πρέπει να είναι αρμόδιο γι’ αυτά τα θέματα. Όπως αντιμετωπίζουμε τις χερσαίες αρχαιότητες, πρέπει να αντιμετωπίζουμε και τις ενάλιες.

Επίσης, δεν είδα πουθενά στο νομοσχέδιο πώς θα βοηθήσει ο Καταδυτικός Τουρισμός την επιμήκυνση της τουριστικής περιόδου.

Με το άρθρο 8, παρέχεται η δυνατότητα να δημιουργούν με δαπάνη τους τεχνητά υποβρύχια αξιοθέατα, όπως τεχνητά ναυάγια ή υποθαλάσσια έργα τέχνης για την αύξηση της βιοποικιλότητας και καταδυτικής αποκλειστικότητας θαλάσσιων περιοχών, χωρίς την καταβολή αντιτίμου στο Δημόσιο, αλλά και χωρίς δικαίωμα είσπραξης εισιτηρίου για την επίσκεψη στα ελευθέρα τεχνητά υποβρύχια πάρκα που παραμένουν κοινόχρηστα και δωρεάν, επισκέψιμα σε όλους.

Η λέξη «κλειδί» για μένα είναι η «χωρίς καταβολή αντιτίμου». Ο ξενοδόχος όταν κάνει χρήση της παραλίας μπροστά από το ξενοδοχείο του, πληρώνει την Κτηματική Υπηρεσία του Δημοσίου και τον Δήμο γι’ αυτή τη χρήση. Γιατί, λοιπόν, εδώ το Δημόσιο απεμπολεί αυτό το δικαίωμα να εισπράξει χρήματα; Όλα τζάμπα; Για ποιον λόγο;

Στο άρθρο 9, επίσης, προβλέπεται, ότι σε περίπτωση διενέργειας της φωτογράφησης σε ενάλιους αρχαιολογικούς χώρους, ιστορικούς τόπους και μνημεία και για εμπορικούς σκοπούς, τότε αυτή πραγματοποιείται ατελώς. Στο Αρχαιολογικό Μουσείο Ηρακλείου, κύριε Υπουργέ, κύριε Υφυπουργέ, απαγορεύεται να βγάλουμε φωτογραφίες. Αυτό είναι σωστό. Γιατί, ατελώς, λοιπόν, η φωτογράφηση αυτών των χώρων;

Θα συμμεριστώ τις θέσεις του ΕΛΚΕΘΕ, όπως παρουσιάστηκαν σήμερα στην Επιτροπή μας, κατά την ακρόαση των φορέων. Αναφέρουν ότι το παρόν νομοσχέδιο, ουσιαστικά, ανοίγει τον δρόμο για την υλοποίηση τέτοιων έργων, της διαδικασίας των πρότυπων περιβαλλοντικών δεσμεύσεων, μία, εξαιρετικά, απλή, ελλιπής και προβληματική διαδικασία, κατά την οποία απλώς, δηλώνεται, από τον εκάστοτε ενδιαφερόμενο η μη πρόκληση βλάβης, χωρίς τη γνωμοδότηση κανενός εξειδικευμένου φορέα, χωρίς καμία πρότερη γνώση του οικοσυστήματος και επομένως, χωρίς καμία εξασφάλιση της τήρησης της περιβαλλοντικής προστασίας.

Ζητούν να εξασφαλίζεται, τουλάχιστον, η σύμφωνη γνώμη των τοπικών κοινωνιών μέσα από ουσιαστική διαβούλευση και συμμετοχή των εμπλεκομένων φορέων. Σήμερα το πρωί, στην Επιτροπή, ακούσαμε τον Δήμαρχο Μυκόνου, να λέει για το άρθρο 28, ότι για το Λιμάνι Τούρλου της Μυκόνου, δεν είχε ενημερωθεί καν ο Δήμος.

Ένα άλλο σημείο, είναι η απλή περιήγηση με μάσκα και αναπνευστήρα, καθώς και η ελεύθερη κατάδυση. Υπήρξαν πάντοτε στη χώρα μας δραστηριότητες ελεύθερες και προσβάσιμες σε όλους, ακόμη και σε κηρυγμένους ενάλιους αρχαιολογικούς χώρους. Σαφώς, μπορεί ο οποιοσδήποτε να επιλέξει να περιηγηθεί με μάσκα ή να πραγματοποιήσει ελεύθερη κατάδυση υπό τη συνοδεία παρόχου, εφόσον το επιθυμεί. Πρέπει, ωστόσο, να παραμείνει δικαίωμα του καθενός να ασκήσει τις δραστηριότητές αυτές και ανεξάρτητα. Εάν πάρω μία μάσκα και πάω να δω από μηδέν βάθος στον βυθό τι αρχαιότητες υπάρχουν, γιατί όχι; Πρέπει να έχω συνοδό;

Στο Β΄ Μέρος, για τις ΠΟΤΑ. Δεν έχουμε πλήρες Κτηματολόγιο ακόμη στην Ελλάδα και δεν έχουμε ακόμη καθορίσει τις χρήσεις γης. Να ξεκαθαρίσουμε, ακριβώς, τις χρήσεις της γης παντού. Αυτές είναι βασικές και αναγκαίες προϋποθέσεις για τη δημιουργία αυτών των ΠΟΤΑ. Ο κατακερματισμός της γης, πολύ μικρές εκτάσεις, μισό στρέμμα ή ένα στρέμμα, εκτός σχεδίου, είναι εκτάσεις μικρές και δεν μας βοηθούν, ουσιαστικά, για τη δημιουργία ΠΟΤΑ. Με τις ΠΟΤΑ αυτές, ουσιαστικά, βοηθάτε τους ελάχιστους και πολύ μεγάλους επενδυτές.

Στο άρθρο 29, για την πολεοδομική ενοποίηση ακινήτων σε τουριστικές εγκαταστάσεις, αναφέρεται ότι η έκταση πρέπει να είναι, τουλάχιστον, 50 στρέμματα. Στην Ελλάδα, με τα πάρα πολλά μικρά νησιά, με τον κατακερματισμό του κλήρου, το φυσικό «ανάγλυφο» και τους πολλούς δρόμους, εμπόδια όπως λέτε, είναι πολύ δύσκολο να βρεθούν αυτά τα 50 στρέμματα και, κυρίως, στα μικρά νησιά.

Αυτό, όμως, βοηθάει, τις πολύ μεγάλες επενδύσεις και μονάδες. Ίσως, θα ήταν προτιμότερο αυτές οι εκτάσεις να είναι 30 στρέμματα αντί για 50 για τις ΠΟΤΑ. Θα ήθελα, όμως, η Πολιτεία να στήριζε όποιες επενδύσεις θα συνέβαλαν καθοριστικά στον ποιοτικό τουρισμό, σε νέες μορφές τουρισμού και σε τουρισμό για όλο το χρόνο.

Στο άρθρο 32, για τη δημιουργία γκολφ. Το γκολφ απαιτεί, όπως γνωρίζουμε, πολύ μεγάλες ποσότητες νερού, που στην Ελλάδα έχουμε έλλειψη. Θα ήταν προτιμότερο να δημιουργήσουμε προϋποθέσεις για ανάπτυξη άλλων μορφών τουρισμού. Εάν θέλαμε, όμως, πραγματικά γκολφ, υπάρχει ένα άλλου είδους γκολφ, κυρίως για τις λίμνες, που γίνεται στο εξωτερικό και είναι πολύ δημοφιλές και λέγεται floating golf. Γίνεται στις λίμνες που δεν έχουν κύματα, μπορεί κανείς να ρίξει μπάλες του γκολφ, με στόχο να μπουν σε κάποιους κύκλους, οι οποίοι έχουν, απλώς, ποντιστεί μέσα στη λίμνη.

Αυτό είναι πολύ δημοφιλές στην Αμερική, στον Καναδά και όπου υπάρχουν λίμνες. Στην βόρια Ελλάδα, υπάρχουν λίμνες. Θα μπορούσαμε, λοιπόν, να έχουμε ένα floating golf και lighting golf balls και να βοηθήσουμε με τον τρόπο αυτό τις περιοχές που δεν έχουν παραλίες και να αναπτυχθεί ένα τέτοιου είδους τουρισμός.

Για τις κολυμβητικές δεξαμενές, στο άρθρο 47, δεν αναφέρει καν ο νομοθέτης το βάθος των κολυμβητικών δεξαμενών. Εάν είναι μέχρι 1,4 μέτρα, χρειάζεται ναυαγοσώστης ή μπορεί ένας επόπτης κολυμβητικής δεξαμενής να κάνει τη δουλειά αυτή; Επιπλέον, σε καταλύματα μικρότερα των 50 κλινών, πρέπει να υπάρχει κατάλληλα εκπαιδευμένος άνθρωπος; Αυτές είναι πολύ μικρές οικογενειακές επιχειρήσεις για τις οποίες το οικονομικό «βάρος» θα είναι μεγάλο.

Είπατε χθες, κύριε Υπουργέ, ότι δεν χρειάζεται φέτος -όπως λέει και ο νόμος- να πάρουν τα ξενοδοχεία ναυαγοσώστη για τις κολυμβητικές δεξαμενές. Θεωρώ ότι είναι προστασία για τα ξενοδοχεία να έχουν να έχουν ναυαγοσώστη, γιατί είναι μία προστασία από κακόβουλους πελάτες. Εάν γίνει κάτι ποιος θα πληρώσει τον λογαριασμό;

Μιλήσατε για τους Πρεσβευτές του Ελληνικού Τουρισμού, οι οποίοι θα είναι άμισθοι. Γνωρίζουμε, όμως, κύριε Υπουργέ, ότι οι opinion makers αμείβονται πάρα πολύ αδρά παγκοσμίως. Θα ήταν πιο ξεκάθαρο να έχουν μία ανταμοιβή, να την ξέρουμε ως Πολιτεία, για να διαφημίσουν καινούριες μορφές τουρισμού και να επεκτείνουν την περίοδο. Αν η τουριστική περίοδος από πέντε και έξι και μήνες επεκταθεί θα είναι κερδισμένοι όλοι.

Θα ήθελα να προσθέσω τη θέση της Γενικής Συνομοσπονδίας Επαγγελματιών Βιοτεχνών Εμπόρων Ελλάδος, η οποία αναφέρεται στην αστική ευθύνη των τουριστικών επιχειρήσεων και προσθέτει, ότι θα πρέπει να επεκταθεί άμεσα στις επιχειρήσεις εστίασης, «με την προϋπόθεση ότι τηρούνται τα υγειονομικά πρωτόκολλα και δεδομένου ότι υφίστανται οι ίδιες δυσκολίες διαπίστωσης αιτιώδους σχέσης μεταξύ της επιχείρησης και του πελάτη που θα ανοίξει από τον κορονοϊό». Θεωρούμε αυτή την τοποθέτηση σωστή και τη στηρίζουμε.

Τέλος, θα κλείσω με το εξής. Διαβάζουμε στο νομοσχέδιο ότι «καταργείται ο περιορισμός οριοθέτησης καταδυτικού πάρκου σε απόσταση μικρότερη των τριών ναυτικών μιλίων από κηρυγμένο ενάλιο αρχαιολογικό χώρο». Αυτό, νομίζω, ότι είναι λάθος. Πραγματικά, εάν θέλουμε Καταδυτικό Τουρισμό σε ενάλιες αρχαιότητες, θα πρέπει να προσλάβουμε αρχαιολόγους δύτες που θα παρακολουθούν τις όποιες δραστηριότητες.

Σας ευχαριστώ πολύ και σε ότι αφορά στα υπόλοιπα άρθρα θα τοποθετηθώ αύριο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Βολουδάκης.

**ΚΩΝΣΤΑΝΤΙΝΟΣ - ΜΑΝΟΥΣΟΣ ΒΟΛΟΥΔΑΚΗΣ:** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, ο τουρισμός, εν μέσω της πανδημίας, χρειάζεται, κατεξοχήν, στήριξη και χρειάζεται να βγάλουμε από τον δρόμο του τα εμπόδια που υπάρχουν, γιατί είναι ο, κατεξοχήν, πληττόμενος κλάδος.

Κύριε Υπουργέ, άριστα, πράττετε και φέρνετε νομοσχέδιο που προωθεί ειδικές μορφές τουρισμού. Πρέπει, όμως, να επισημάνουμε ορισμένα σχετικά ζητήματα. Με κοινή υπουργική απόφαση, που δημοσιεύτηκε την Παρασκευή, ορίζεται μία «δραματική» αύξηση του ανταλλάγματος που οι Δήμοι οφείλουν να επιστρέψουν στην κεντρική διοίκηση, στο Κράτος, για την εκμίσθωση των αιγιαλών.

Στην περίπτωση, μάλιστα, όπου η δουλειά αυτή γίνεται από δημοτική επιχείρηση και όχι από τον ίδιο τον Δήμο, έχουμε τετραπλασιασμό, εν μέσω της κρίσης και από 10% που ήταν, πάμε στο 40%. Έχουμε μεγάλο θέμα στα Χανιά, σε μεγάλες παραλίες που εκμεταλλεύονται οι Δήμοι, όπως είναι το Ελαφονήσι ή ο Μπάλος και πρέπει να το δείτε. Βεβαίως, η ΚΥΑ δεν είναι του δικού σας Υπουργείου, αλλά σε ένα τέτοιο νομοσχέδιο που συνδέεται -και θα σας πω πως- θα πρέπει να αντιμετωπίσετε ειδικά το θέμα, γιατί υπάρχει πρόβλημα γενικότερα με τον τρόπο της παραχώρησης των αιγιαλών στους δήμους.

Δεν είναι μόνο, κύριε Υπουργέ, το ζήτημα του ανταλλάγματος που σας περιέγραψα συνοπτικά, αλλά υπάρχει και το ζήτημα της γραφειοκρατίας και της πολύ τακτικής επανάληψης της διαδικασίας. Παλαιότερα, ήταν κάθε χρόνο και πρόσφατα, έγινε ανά τριετία.

Στο νομοσχέδιο που έχετε φέρει, συνδέετε και ορθώς, το μίσθωμα -ας μου επιτρέψετε να το πω έτσι- της θάλασσας για τα καταδυτικά πάρκα, με το μίσθωμα που έχει ο αιγιαλός για τον Δήμο στη στεριά. Δίνετε, όμως, εσείς -ορθώς ξαναλέω- είκοσι χρόνια στη μίσθωση για το καταδυτικό πάρκο, όταν ο αιγιαλός έξω, στη στεριά, θα έχει τρία χρόνια. Ποια είναι η λογική;

Ας μην μπαίνουμε, κάθε τρία χρόνια, σε αυτή τη διαδικασία. Ας το κάνετε για είκοσι χρόνια και για τον αιγιαλό, όπως είναι για τη θαλάσσια περιοχή, για να δώσουμε τη δυνατότητα στην μορφή αυτή τουρισμού να αναπτυχθεί, αλλά και στη χρήση των παραλιών να αναπτυχθεί, χωρίς την γραφειοκρατία που παρατηρείται κάθε χρόνο.

Σε ότι αφορά στον Καταδυτικό Τουρισμό. Από το 2005, έχουμε νόμο στην Ελλάδα και ακόμα δεν έχει αδειοδοτηθεί ούτε ένα καταδυτικό πάρκο. Αυτό λέει πολλά για τη γραφειοκρατία μας. Κάνετε κάποια βήματα να την περιορίσετε, αλλά δεν είναι αρκετά, κατά τη γνώμη μου. Αυτό το νομοσχέδιο έχει, πιστεύω μεγάλο «βάρος». Έχει την αίσθηση ότι έχει προέλθει από πολύ δουλειά της υπηρεσίας, που, πολλές φορές, όμως, έχει το «βάρος» των διαδικασιών του Δημοσίου.

Τι χρειάζεται, κύριε Υπουργέ, αυτό το Συμβούλιο Καταδυτικού Τουρισμού; Μπορεί να μην έχει κόστος, αλλά χρειαζόμαστε, πραγματικά, ένα ακόμη συμβούλιο στο δημόσιο τομέα, ένα ακόμα συμβούλιο στην κρατική μηχανή να παραγάγει στρατηγικές κάθε χρόνο; Από εκεί θα βγαίνουν καινούργια νομοθετήματα, καινούργιες διατάξεις που θα κάνουν ξανά δύσκολη διαδικασία που δεν είναι απλή, ειδικά εφόσον συνδέεται και με ζητήματα που έχουν να κάνουν με την αρχαιολογία και με περιβαλλοντικά ζητήματα.

Τώρα για το ζήτημα αυτών των κατασκηνώσεων πολυτελείας, αυτού του νέου προϊόντος, που πολύ καλά κάνετε και εισάγετε, του glamping. Βλέπω ένα αναντοίστιχο πνεύμα, όμως. Ενώ είναι πολύ καλή η ρύθμιση συνολικά και το ότι προωθείτε τη μορφή αυτή του τουρισμού, γιατί, κύριε Υπουργέ, χρειάζεται να δίνει σήματα το Υπουργείο; Γιατί η δημόσια υπηρεσία ξέρει καλύτερα τι θέλει ο πελάτης αυτής της παροχής από τις τουριστικές επιχειρήσεις;

Παράλληλα, δίνετε στο άρθρο 39, στο Ξενοδοχειακό Επιμελητήριο της Ελλάδας, τη δυνατότητα να ορίζει τα λειτουργικά πρότυπα. Και καλά κάνατε. Και εκεί θα έπρεπε να δώσετε και τη δυνατότητα παροχής του όποιου σήματος. Η αγορά ξέρει να ρυθμίζει αυτά τα πράγματα, όχι τα Υπουργεία. Δίνετε για τα λειτουργικά πρότυπα στο Ξενοδοχειακό Επιμελητήριο και προβλέπετε μία σειρά από διαδικασίες.

 **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Απλώς, για να μην υπάρχει παρανόηση στο θέμα. Κάνουμε, ακριβώς, αυτό που ζητάτε. Τα λειτουργικά πρότυπα υπάρχουν. Παραμένει το κάμπινγκ ως κάμπινγκ. Παραμένει ένα ξενοδοχείο, ένα κύριο κατάλυμα, ξενοδοχείο. Δίνουμε το σήμα στο Ξ.Ε.Ε. για να δώσει το πρότυπο λειτουργίας, ώστε να πάρει το σήμα, ότι «εμείς είμαστε glamping, δεν είμαστε ένα απλό κάμπινγκ».

Άρα, το Ξ.Ε.Ε., ένα Νομικό Πρόσωπο Δημοσίου Δικαίου, που χρηματοδοτείται, όμως, από τους ίδιους τους ξενοδόχους, στο πλαίσιο της εταιρικής κοινωνικής ευθύνης, θα δίνει αυτό, ακριβώς, το πρότυπο όπως το λέτε. Δεν θα το δίνει το Υπουργείο μας, στην πράξη.

**ΚΩΝΣΤΑΝΤΙΝΟΣ- ΜΑΝΟΥΣΟΣ ΒΟΛΟΥΔΑΚΗΣ:** Εγώ βλέπω, παρ’ όλα αυτά, πολλές αναφορές στο τι κάνει το Υπουργείο και σε αυτό αναφέρομαι. Στο χρόνο που έχουμε δεν μπορώ να το αναπτύξω, αλλά θα επανέλθω και αύριο. Υπάρχουν πολλές αναφορές στο τι κάνει το Υπουργείο. Τίποτα δεν πρέπει να κάνει. Δίνει τη δυνατότητα στο Ξενοδοχειακό Επιμελητήριο να ορίζει τα πρότυπα και αυτό είναι. Στο κάτω - κάτω,, δεν θέτουμε ανθρώπους σε κίνδυνο. Θέλουμε να δείξουμε στους πελάτες αυτής της αγοράς, ότι παρέχουμε αυτή την υπηρεσία. Δεν είναι δουλειά του Δημοσίου αυτή.

Παράλληλα, σημειώστε παρακαλώ και κάτι ακόμα. Σας έχει ζητήσει ένας φορέας εκπροσώπησης των αγροτουριστικών επιχειρήσεων « Η ΑΓΡΟΞΕΝΙΑ» να δώσετε τη δυνατότητα να παρέχουν το προϊόν της πολυτελούς κατασκήνωσης και οι αγροτουριστικές επιχειρήσεις. Πιστεύω, ότι είναι, απολύτως, εύλογο.

 Μία τελευταία παρατήρηση. Στο άρθρο 48, περιορίζετε για φέτος ειδικά, λόγω των συνθηκών της πανδημίας, τον χρόνο της υποχρεωτικής παρουσίας ναυαγοσωστών στις παραλίες. Δεν έχει λογική αυτό, κύριε Υπουργέ. Αυτό το διάστημα, τον ένα μήνα, μπορεί να μην έχουν ανοίξει τα μεγάλα resorts, μπορεί να μην έχουμε ακόμα πολύ μεγάλες αφίξεις από το εξωτερικό, αλλά, ήδη, βλέπουμε ότι στις παραλίες υπάρχει πολύ μεγάλη προσέλευση του κοινού και μπορεί να έχουμε ατυχήματα.

Εμείς στον βόρειο άξονα της Κρήτης, ειδικά στην περιοχή τη δική μας, στα δυτικά, κάθε χρόνο έχουμε θύματα. Οι ναυαγοσώστες κάνουν δουλειά εκεί. Γιατί περιορίζετε ένα μήνα την παρουσία των ναυαγοσωστών; Πιστεύω πρέπει να το δείτε μέχρι αύριο, που θα το δούμε αναλυτικότερα και πριν έρθει στην Ολομέλεια το θέμα, για να διορθωθεί και αυτή η λάθος πρόβλεψη στο νόμο.

Σας ευχαριστώ και θα επανέλθω, αν χρειαστεί και αύριο.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, μία ακόμη νομοθετική παρέμβαση του Υπουργείου Τουρισμού, που τι αφορά; Αφορά στη δημιουργία νέων πεδίων κερδοφορίας των επιχειρηματικών ομίλων στον τουρισμό. Έχουν προηγηθεί πολλές νομοθετικές πρωτοβουλίες απ’ όλες τις κυβερνήσεις μέχρι τώρα, ικανοποιώντας κάθε φορά τους σχεδιασμούς των μεγάλων επιχειρηματικών ομίλων. Θέλουν να επενδύσουν σε βουνά, σε φαράγγια, σε ιαματικές πηγές, σε Θρησκευτικό Τουρισμό, σε Ιατρικό Τουρισμό; Όπου κι αν επέλεγαν έρχονταν οι κυβερνήσεις και νομοθετούσαν.

Έτσι και σήμερα το νομοσχέδιο έρχεται να ικανοποιήσει τις νέες αξιώσεις των επιχειρηματικών ομίλων για επενδύσεις σε θάλασσα και ξηρά, ξεπερνώντας εμπόδια που προβλέπονταν σε προηγούμενες ρυθμίσεις. Η Κυβέρνηση της Ν. Δ. συνεχίζει, όπως έκανε και ο ΣΥΡΙΖΑ, να διαμορφώνει τους αναγκαίους όρους, το φιλικό περιβάλλον για επενδύσεις όπου επιλέγει το κεφάλαιο. Δεν αφήνει κανέναν επιχειρηματικό όμιλο παραπονεμένο. Συνεχίζει σήμερα, όπως πριν λίγες ημέρες με το νομοσχέδιο για το περιβάλλον. Είναι προφανές, ποιον υπηρετεί αυτή η πολιτική.

«Διανθίζει» η Κυβέρνηση, όπως και κάθε προηγούμενη κυβέρνηση, αυτή την πολιτική με τη θεωρία, ότι έτσι δημιουργούνται θέσεις εργασίας, και ότι συμβάλλει η καπιταλιστική ανάπτυξη στην ευημερία του λαού. Θεωρίες που οι εργαζόμενοι με την πείρα τους μπορούν να βγάλουν συμπεράσματα για το ποια είναι η εφαρμογή τους και για το αν η καπιταλιστική ανάπτυξη οδηγεί και στην ικανοποίηση των εργατικών λαϊκών αναγκών. Καπιταλιστική ανάπτυξη, που τη διαδέχεται η καπιταλιστική κρίση. Όμως, ο λαός έχει πείρα και βλέπει, ιδιαίτερα τα τελευταία χρόνια. Είναι στο DNA αυτή η μορφή οργάνωσης της οικονομίας και «βαριές», είναι οι συνέπειες για τους εργαζόμενους και τα λαϊκά στρώματα.

 Ο τουρισμός, η «βαριά βιομηχανία», όπως την αποκαλείτε όλοι σας, από τη θεαματική ανάπτυξη οδηγήθηκε σε μεγάλη κρίση. Προπομπός αυτής της κρίσης η πτώχευση της «THOMAS COOK». Η πανδημία επιτάχυνε την κρίση, ιδιαίτερα στον τουρισμό και τις μεταφορές. Σε αυτές τις περιόδους, αυτό που συντελείται είναι η ισχυροποίηση των μεγάλων επιχειρηματικών ομίλων με εξαγορές, με «αρπαγή» επιχειρήσεων, με καταστροφή των μικρών και αυτοαπασχολούμενων και βέβαια, με την περαιτέρω ενίσχυση της εκμετάλλευσης των εργαζομένων. Τα προσωρινά μέτρα των μνημονίων που έγιναν μόνιμα, τα διαδέχονται τα προσωρινά μέτρα που συμπεριλαμβάνονται στις Πράξεις Νομοθετικού Περιεχομένου. Δεν μπορεί να μην σας αναγνωρίσουμε, ότι έχετε το «know how» και τη διαχείριση των καπιταλιστικών κρίσεων. Αυτά που ανακοινώθηκαν σήμερα από τον Πρωθυπουργό και εξειδικεύθηκαν από τους Υπουργούς, επιβεβαιώνουν, ότι εδώ καλούνται οι εργαζόμενοι να ξαναπληρώσουν για μία κρίση του ίδιου του συστήματος.

Πώς τοποθετείται το Κ.Κ.Ε στις σημερινές εξαγγελίες του Πρωθυπουργού; Μέχρι τώρα, η Κυβέρνηση ζητούσε «θυσίες» από το λαό για να μην «καταρρεύσει» το αποδυναμωμένο δημόσιο σύστημα υγείας. Σήμερα, ζητάει νέες «θυσίες» από τους εργαζόμενους και τους αυτοαπασχολούμενους, με το πρόσχημα της «δίκαιης κατανομής των βαρών», για να στηριχθεί η κερδοφορία των μεγάλων επιχειρήσεων. Το περιβόητο κυβερνητικό σχέδιο για τον τουρισμό, αρχίζει και τελειώνει στη στήριξη των μεγάλων ομίλων του τουρισμού και των μεταφορών, «θυσιάζοντας» την υγεία και τα δικαιώματα των εργαζομένων. Αυτό τον στόχο έχουν τα μέτρα που ανακοινώθηκαν, με ουσιαστική ακύρωση των υγειονομικών πρωτοκόλλων, ειδικά στις μεταφορές, με αδρές επιδοτήσεις στο κεφάλαιο, που θα τις πληρώσει ο λαός και βέβαια, με κατάργηση των συλλογικών συμβάσεων εργασίας. Την ίδια στιγμή, τα μέτρα για τους εργαζόμενους, δεν εξασφαλίζουν τη στοιχειώδη επιβίωση, ενώ για όσους καταφέρουν να βρουν δουλειά, προβλέπεται, ακόμη μεγαλύτερη, ευελιξία και εντατικοποίηση, που θα παραμείνουν και μετά την όποια ανάκαμψη.

Το ίδιο ισχύει για τους αυτοαπασχολούμενους επαγγελματίες, οι οποίοι πέρα από τα νέα «βάρη» που «γέννησε» η κρίση, θα συνεχίσουν να πληρώνουν τους αντιλαϊκούς νόμους, που παραμένουν σε ισχύ.

Το σχέδιο της κυβέρνησης φέρνει ξανά στο προσκήνιο τη χρεοκοπία του μοντέλου της εξωστρέφειας, που είχαν κάνει «σημαία» τους όλες οι κυβερνήσεις, αναγορεύοντας τον τουρισμό ως «ατμομηχανή» της οικονομίας, υπονομεύοντας, παράλληλα, τις παραγωγικές δυνατότητες της χώρας.

Το Κράτος και η μεγαλοεργοδοσία, ειδικά στο κλάδο του τουρισμού, που πανηγύριζαν για τους υψηλούς ρυθμούς ανάπτυξης και κερδοφορίας, πρέπει να διασφαλίσουν, κύριε Υπουργέ, ότι κανένας εργαζόμενος, άνεργος ή αυτοαπασχολούμενος, δεν θα μείνει χωρίς αξιοπρεπές εισόδημα. Οι σημερινές εξαγγελίες δεν το εξασφαλίζουν.

Οι εργαζόμενοι με τους αγώνες τους διεκδικούν το αυτονόητο, δηλαδή, να μην πληρώσουν την κρίση. Να καταργηθούν εδώ και τώρα οι αντεργατικές ρυθμίσεις των Πράξεων Νομοθετικού Περιεχομένου. Να απαλλαγούν και να «κουρευτούν» χρέη για τα λαϊκά στρώματα. Οι εξελίξεις, κάνουν ακόμα πιο αναγκαίο και ρεαλιστικό τον δρόμο των ριζικών αλλαγών στην οικονομία και την κοινωνική οργάνωση, που προβάλλει μέσα από την πανδημία και τη χρεοκοπία του συστήματος.

Κύριε Υπουργέ, δεν με ακούσετε καθόλου και με στενοχωρεί αυτό. Οι εργαζόμενοι, λοιπόν, διεκδικούν επίδομα ανεργίας για όλους, χωρίς όρους και προϋποθέσεις. Εσείς, σήμερα, βάλατε προϋποθέσεις. Είναι δυνατόν ο εργαζόμενος να πιάσει αυτές τις προϋποθέσεις που βάλατε σήμερα; Είναι αδύνατο. Τι τους λέτε δηλαδή; Ότι δεν θα έχουν ούτε το επίδομα ανεργίας.

Οι εργαζόμενοι απαιτούν σήμερα με τις κινητοποιήσεις τους άμεση καταβολή τρίμηνης επιδότησης ανεργίας, σε όλους όσους εργάστηκαν στον επισιτισμό τουρισμό το 2019 ως εποχιακοί, σε οποιαδήποτε σχέση εργασίας και δεν έχουν, μέχρι τώρα, λάβει καμία στήριξη. Είναι πάρα πολλοί αυτοί.

Τα μέτρα δεν αναφέρονται καθόλου σε αυτή την στήριξη και θα τα πούμε παρακάτω. Επίσης, να υπάρξει αναστολή πληρωμών σε ρεύμα, νερό, τηλέφωνο. Δεν έχουν να πληρώσουν. Δεν αντιμετωπίζουν την κρίση το ίδιο, κύριε Υπουργέ, οι ξενοδόχοι με τα δις ευρώ που έβαλαν στα «θησαυροφυλάκια» τους, με τον εργαζόμενο που δεν μπορεί να περάσει τον μήνα με τον μισθό που παίρνει. Δεν μπορεί, λοιπόν, σήμερα να μην διασφαλίζεται αυτό το ελάχιστο εισόδημα στον εργαζόμενο για να αντιμετωπίσει την επιβίωσή του.

Τα αιτήματα των εργαζομένων είναι γνωστά, σας έχουν κοινοποιηθεί. Θα τα κάνουν ακόμη πιο γνωστά με τους αγώνες που αναπτύσσονται το επόμενο διάστημα. Ήδη, σήμερα στην Κρήτη και μεθαύριο στη Ρόδο, στην Αθήνα, στην Κέρκυρα, στη Θεσσαλονίκη και παντού, αναπτύσσονται κινητοποιήσεις και προβάλλουν οι εργαζόμενοι τα αιτήματα. Εμείς καλούμε την Κυβέρνηση να πάρει αυτά τα μέτρα, ικανοποιώντας τα αιτήματα των εργαζομένων, τα οποία είναι τα ελάχιστα για την επιβίωσή τους.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, κύριε Υφυπουργέ, κυρίες και κύριοι συνάδελφοι. Οι αρχαίοι ημών πρόγονοι έλεγαν «ώδινεν όρος και έτεκεν μυν». Αυτό, ακριβώς, συνέβη σήμερα. Μας είπατε για τις μεγάλες ανακοινώσεις που θα κάνετε, αλλά τα ερωτήματά που σας θέσαμε χτες για τις επιχειρήσεις και τους εργαζόμενους παραμένουν ίδια. Οι απαντήσεις που δώσατε δεν έχουν καμία σχέση με τις πραγματικές ανάγκες των επιχειρήσεων και των εργαζομένων.

Ξεκίνησε ο κ. Μητσοτάκης το διάγγελμά του με ένα ψέμα. Μας είπε, λοιπόν, ότι τον Ιανουάριο και τον Φεβρουάριο «έτρεχε» η ανάπτυξη. Η πραγματικότητα είναι, ότι παραλάβατε 2,8% την ανάπτυξη και τη φέρατε στο 1% και το α΄ τρίμηνο του 2020, ήσασταν μείον 2 δις από τους στόχους. Πώς «έτρεχε» η ανάπτυξη; Θα μας το εξηγήσετε αυτό, πώς αυτά τα μαθηματικά τα κάνετε εσείς;

Όταν εμείς, πριν από ενάμιση μήνα, ανακοινώσαμε 26 δις πρόγραμμα με το «Μένουμε Όρθιοι», 14 δις - γελάτε κύριε Υπουργέ, μπράβο, χαίρομαι που γελάτε - οικονομική ρευστότητα και 12 δις εγγυήσεις, μας λέγατε, ότι δεν υπάρχει «λεφτόδεντρο». Σήμερα, ανακοινώνετε 24 δις. Για τα 2 δις είναι το «λεφτόδεντρο»; Να τα βρούμε βρε παιδιά. Ή τότε μας λέγατε ψέματα ή τώρα λέτε ψέματα. Και, μάλλον, τώρα, λέτε ψέματα.

Τι είπε ο κ . Σταϊκούρας ; Είπε 14,5 δις μέτρα, τα οποία με μόχλευση θα γίνουν 20 δις και με κάποιον «μαγικό» τρόπο, που δεν μας εξήγησε, 24 δις. Αυτή τη δημιουργική λογιστική, δεν είναι η πρώτη φορά που μάς την αναφέρετε. Μας είχατε πει, ότι πήρατε 14 δις μέτρα. Στους ευρωπαίους είπατε, ότι πήρατε 9,5 δις μέτρα, αλλά η πραγματικότητα ήταν ότι ήταν 6 δις τα μέτρα. Έχετε μία έφεση στη δημιουργική λογιστική.

Πάμε λοιπόν στα μέτρα και δη, στα εργασιακά. Μας λέτε «επιδοτούμε την εργασία». Μα, το πρώτο μέτρο που ανακοινώσατε είναι η συνέχιση της επιδότησης αναστολής εργασίας. Πώς επιδοτείτε την εργασία;

Το δεύτερο μέτρο που ανακοινώσατε, είναι η επέκταση του 50% της απασχόλησης και λέτε ότι θα καλυφθεί ο μισθός. Μην λέτε ψέματα. Το 80% το πολύ του μισθού θα καλυφθεί. Δηλαδή, οι εργαζόμενοι θα έχουν 20% απώλεια. Αυτά τα χρήματα θα μπορούσατε να τα χρησιμοποιήσετε για να καλύψετε το μη μισθολογικό κόστος των επιχειρήσεων, για να έχουν και πλήρη μισθό οι εργαζόμενοι, να υπάρχει και πλήρης απασχόληση. Και δεν καλύπτονται αυτοί, οι οποίοι εργάζονται με μερική απασχόληση. Μόνο όσοι είναι με πλήρη απασχόληση.

Εδώ, λοιπόν, τίθενται αρκετά ζητήματα. Μας λέτε, λοιπόν, ότι επεκτείνετε το επίδομα ανεργίας. Μέχρι πότε; Μέχρι τον Σεπτέμβριο. Μετά; Τι θα κάνουν αυτοί οι άνθρωποι που έχουν να δουλέψουν από τον Οκτώβρη του 2019; Το έχετε σκεφτεί; Και θα ξαναδουλέψουν τον Μάη του 2021;

Είναι σωστό ότι μειώσατε το πλαφόν των ενσήμων για να πάρει κάποιος επίδομα ανεργίας στα πενήντα ένσημα. Να πούμε και κάτι σωστό. Τουλάχιστον, επεκτείνετε αυτό το επίδομα ανεργίας από τους τέσσερις στους έξι μήνες.

Ακούσαμε και το μεγάλο «ανέκδοτο», ότι βοηθάτε τον εσωτερικό τουρισμό, τριπλασιάζοντας τους πόρους του Κοινωνικού Τουρισμού. Μα, δεν μιλάμε για Κοινωνικό Τουρισμό. Ο Κοινωνικός Τουρισμός δημιουργεί προϋποθέσεις, στις οποίες δεν μπορούν να ενταχθούν όλες οι ξενοδοχειακές μονάδες. Δεν το ξέρετε αυτό; Και τι δίνετε; Τριάντα εκατομμύρια. Αστειεύεστε. Μόνο ως αστείο μπορούμε να το ακούσουμε, τη στιγμή που έχει ανάγκη η χώρα μας για σοβαρό πρόγραμμα εσωτερικού τουρισμού.

Εμείς λέμε μέχρι και 1 δις και εσείς δίνετε 30 εκατομμύρια. Γελάτε κύριε, Υπουργέ, γελάτε. Δεν γελάνε, όμως, οι επιχειρήσεις με αυτά που ανακοινώσατε. Κλαίνε οι επιχειρήσεις με αυτά που ανακοινώσατε, κύριε Υπουργέ.

Μας είπατε, λοιπόν, ότι θα πρέπει να έχει κάθε μονάδα συνεργαζόμενο γιατρό. Πρώτον, ποιος θα τον πληρώνει;

Δεύτερον, στην Τήλο που θα βρεθεί ο συνεργαζόμενος γιατρός; Που θα βρεθεί; Για πείτε μας που θα βρεθεί; Άρα, ουσιαστικά, κλείνετε τα ξενοδοχεία στα μικρά νησιά. Λέτε για 600 κλίνες Covid. Προφανώς, είναι οι 600 κλίνες, που θα είναι σε καραντίνα, σε κάποια δωμάτια. Δεν το διευκρινίζετε. Στα μικρά νησιά, όπως στην Κάσο, είχαμε αφήσει δύο αγροτικούς γιατρούς και τώρα έχει έναν «δανεικό» γιατρό. Πώς ενισχύετε τα μικρά για να μπορέσουν να λειτουργήσουν;

Μιλήσατε, επίσης, για μείωση του ενοικίου. Μεταφέρετε, ουσιαστικά, το «βάρος» από τον ένα ιδιώτη στον άλλον και τους δίνετε και κάτι «ψίχουλα» για αναστολή βεβαιωμένων οφειλών κ.λπ..

Πάλι, λέτε για την επιστρεπτέα προκαταβολή. Σας είπαμε ότι οι μικρομεσαίες επιχειρήσεις δεν μπαίνουν ούτε στην επιστρεπτέα προκαταβολή, ούτε στις δανειοδοτήσεις, γιατί ζητάνε cash collaterals, ούτε στο ΤΕΠΙΧ, διότι δεν έχουν τις προϋποθέσεις να μπούνε. Τις αφήνετε απ’ έξω. Τι δεν καταλαβαίνετε απ’ αυτό;

Μας λέτε και για μείωση προκαταβολής φόρου. Πόσο; Θα δούμε. Πότε; Θα δούμε. Με ποιο κριτήριο; Tον τζίρο από Mάρτιο μέχρι Μάιο. Μα, οι εποχικές επιχειρήσεις, κύριε Υπουργέ, Μάρτιο με Μάιο πάντα έχουν χαμηλό τζίρο. Τι δεν καταλαβαίνετε; Ειλικρινά, δεν μπορώ να αντιληφθώ, τι δεν καταλαβαίνετε απ’ όλα αυτά.

Μας μιλήσατε, λοιπόν, για προσωρινές μειώσεις του ΦΠΑ στις μεταφορές. Θετικό είναι.

Σε ότι αφορά στην εστίαση, αναφερθήκατε στη μείωση του ΦΠΑ για τα μη αλκοολούχα ποτά και τα ροφήματα. Για τα ποτά; Εσείς δεν φωνάζατε, όταν εμείς κάναμε τη μείωση στο ΦΠΑ της εστίασης, «γιατί δεν φέρνετε και τα ποτά στο 13% και μάλιστα μόνιμα» και τώρα το φέρνετε για τέσσερις μήνες; Κοροϊδευόμαστε εδώ μέσα; Ποιους κοροϊδεύετε;

Το ΦΠΑ διαμονής; Τον αφήνουμε. Κάνετε το 80 /20, 90/10 και κάτι κάνατε. Αυτό αφορά, κυρίως, τα all inclusive, κύριε Υπουργέ! Αυτό που δεν χρειάζεται σήμερα ο τουρισμός είναι τα all inclusive. Αυτούς ευνοείτε Για να μην μιλήσουμε για το τέλος διαμονής.

Επομένως, κύριε Υπουργέ, «ώδινεν όρος και έτεκεν μυν». Δεν στηρίζετε τις μικρομεσαίες επιχειρήσεις με αυτά τα μέτρα που φέρνετε. Δεν στηρίζετε την εργασία με αυτά τα μέτρα που φέρνετε. Το μόνο που κάνετε είναι να ανακοινώνετε ψευδείς ειδήσεις. Μόνο αυτό κάνετε

Να πάμε λίγο στο νομοσχέδιο, γιατί σας χρωστάω μία απάντηση. Κύριε Υπουργέ, σε ότι αφορά στο άρθρο 48. Επειδή είπατε ότι δεν έχω διαβάσει το νομοσχέδιο, σας διαβάζω απ’ αυτό που αναρτήσατε. Λέει, λοιπόν, «λόγω των έκτακτων μέτρων, η υποχρέωση πρόσληψης ναυαγοσώστη ισχύει για τη χρονική περίοδο από 1η Ιουλίου 2020». Είπατε ότι δεν διάβασα το νομοσχέδιο. Εσείς δεν το διαβάσατε, λοιπόν. Εσείς δεν το διαβάσατε. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο συνάδελφος κ. Αρσένης.

**ΗΛΙΑΣ – ΚΡΙΤΩΝ ΑΡΣΕΝΗΣ**: Ευχαριστώ πολύ, κύριε Πρόεδρε. Βουλεύτριες και Βουλευτές, κύριε Υπουργέ, ήταν, πραγματικά, κρίμα που δεν ήρθατε στην ακρόαση των φορέων. Θα ακούγατε πολύ ενδιαφέρουσες παρατηρήσεις από τους εργαζόμενους στις Ενάλιες Αρχαιότητες, τον Σύλλογο Ελλήνων Αρχαιολόγων, το WWF, τον Σύλλογο Χωροτακτών, τους Δασολόγους Δημοσίου, το ΕΛΚΕΘΕ, από ανθρώπους που δεν έρχεστε συνέχεια σε επαφή μαζί τους και δεν ξέρω εάν έχετε έρθει ποτέ σε επαφή μαζί τους.

Αυτό το νομοσχέδιο, κύριε Υπουργέ, δεν είναι τουριστικό. Είναι, καθαρά, περιβαλλοντικό, χωροταξικό και αρχαιολογικό. Για την ακρίβεια, είναι «περιβαλλοντοκτόνο», διαλύει τη χωροταξία και κάνει μεγάλη ζημιά στις αρχαιότητες. Δεν θα έπρεπε ο κ. Θεοχάρης να είναι αυτή τη στιγμή εδώ. Θα έπρεπε να είναι ο κ. Χατζηδάκης και η κυρία Μενδώνη. Κατά κύριο λόγο, αυτό το νομοσχέδιο είναι αρμοδιότητάς τους.

Παρ’ όλα αυτά, κ. Θεοχάρη, επειδή είστε εσείς εδώ πέρα, είχα παρακολουθήσει με πολύ προσοχή τις προγραμματικές δηλώσεις την ομιλία σας, γιατί μου είχε τραβήξει το ενδιαφέρον. Δυστυχώς, το νομοσχέδιο αυτό δεν έχει καμία σχέση με εκείνη την ομιλία. Θα σας θυμίσω τι είπατε. Μιλήσατε για ποιοτικά καταλύματα και συγκροτήματα με χαμηλό περιβαλλοντικό «αποτύπωμα». Μιλήσατε για βελτίωση του ελληνικού τουριστικού προϊόντος και θέσατε την έννοια της αυθεντικότητας. Μιλήσατε για κοινωνική και περιβαλλοντική ευαισθησία. Αυτά είναι που κράτησα εγώ.

Τώρα, για να δούμε πως αποτυπώνονται αυτά που περιγράψατε στο νομοσχέδιο που φέρνετε. Στα δάση, συνεχίζετε το έργο της Κυβέρνησης Σαμαρά, τότε ήταν μνημονιακά μέτρα, το να έχουμε οργανωμένες τουριστικές αναπτύξεις και να έχουν μέσα τους τα δάση. Όμως, από τότε, μεσολάβησε ο νόμος με τους δασικούς χάρτες και υπάρχει το τεκμήριο υπέρ του Δημοσίου για την ιδιοκτησία των δασικών περιοχών. Εσείς επεκτείνετε αυτό που ήταν για τις οργανωμένες τουριστικές αναπτύξεις και το φέρνετε για 5άστερα και 4άστερα ξενοδοχεία και τους δίνετε δικαίωμα «δουλείας» σε δασικές εκτάσεις, προκειμένου να μπορούν να έχουν αρτιότητα και να χτίζουν με μεγαλύτερο συντελεστή δόμησης.

Το πιο συγκλονιστικό, όμως, είναι το γκολφ σε δάση και το δικαίωμα δόμησης 5% επί των εκτάσεων αυτών. Στην ουσία, είναι δόμηση σε δάση. Αν αυτό δεν «πέσει» στο Συμβούλιο της Επικρατείας αυτοκαταλύεται το ίδιο το Συμβούλιο της Επικρατείας.

Σε ότι αφορά στις παραλίες. Είχαμε το 2019ν τον νόμο της κυρίας Παπανάτσιου και του ΣΥΡΙΖΑ, για τη νομιμοποίηση αυθαιρέτων στον αιγιαλό, το οποίο αποσύρθηκε. Εσείς προχωράτε σε παραχώρηση παραλίας στα ξενοδοχεία. Μας είπατε ότι «αυτό είναι για φέτος, λόγω του κορονοϊού». Καταρχήν, δεν είναι ξεκάθαρο, ότι αυτό καταλύεται με το που τελειώνει το πρόβλημα της σημερινής κρίσης.

Κατά δεύτερον, αν δεν έχουμε τόσο πολύ τουρισμό, όπως προβλέπεται, για ποιον λόγο χρειαζόμαστε να παραχωρήσουμε τόσο μεγάλες εκτάσεις των παραλιών στα ξενοδοχεία; Αποκλείετε, στην πράξη, τους πολίτες από τη χρήση αυτών των παραλιών.

Αναφορικά με τα Καταδυτικά Πάρκα. Οι ενάλιοι αρχαιολογικοί χώροι και τα έσοδα στον ιδιώτη. Αυτό αποτελεί de facto ιδιωτικοποίηση. Δηλαδή, ξεκινάτε την ιδιωτικοποίηση της διαχείρισης και των εσόδων από την επίσκεψη σε έναν αρχαιολογικό χώρο από τη θάλασσα, από τους ενάλιους αρχαιολογικούς χώρους. Πραγματικά, κι αυτό πιστεύω ότι θα «πέσει» στο Συμβούλιο της Επικρατείας.

Εμπλουτισμός θαλάσσιου τοπίου με πόντιση και επεμβάσεις αντικειμένων. Σε ότι αφορά στην αυθεντικότητα, που είχατε δηλώσει στις προγραμματικές δηλώσεις σας, αυτό προκαλεί μεγάλη εντύπωση. Χωρίς πιλοτική αδειοδότηση, χωρίς προστασία των Λιβαδιών Ποσειδωνίας, Τραγάνας και άλλες περιοχές, χωρίς γνωμοδότηση υπηρεσιών, χωρίς καταγραφή της υφιστάμενης κατάστασης οικοσυστημάτων, ακόμη και σε μερικές περιπτώσεις σε εταιρικά ύδατα.

Καμία πρόνοια για την προσβασιμότητα σε παραλίες. Η περίπτωση της Μυκόνου είναι χαρακτηριστική. Ο ίδιος ο Δήμαρχος μας εξήγησε ότι ένα λάθος που διαιωνίζεται από κυβέρνηση σε κυβέρνηση, πλέον, οριστικοποιείται στον νόμο σας, με τον εμπορικό και τον τουριστικό λιμένα της Μυκόνου με λάθος διαγράμματα να παραχωρούνται στο ΤΑΙΠΕΔ, που, ξαφνικά, γίνεται αρχή σχεδιασμού για τουριστικούς λιμένες.

Με το άρθρο 35, έχουμε μεταβίβαση μακροχρόνιας μίσθωσης ιδιοκτησιών στα ξενοδοχεία, στα condos, όπου συνεχίζεται αυτό που ξεκίνησαν τα μνημόνια. Εκεί που ένας ιδιώτης χτίζει 200 τετραγωνικά, με συντελεστή δόμησης το 0,2 των ξενοδοχείων, χτίζονται τεράστιες τουριστικές πόλεις και θα πωλούνται πλέον, αυτές οι πόλεις, χωρίς δημόσιο χώρο, χωρίς δημόσιες υποδομές.

Είναι, απροκάλυπτα, αντισυνταγματικό αυτό το νομοσχέδιο. Είναι πρόχειρα και επιπόλαια γραμμένα οι διατάξεις για την αρχαιολογία, τα δάση, για τη χωροταξία. Μετρήσαμε τέσσερις φορείς που είπαν ότι θα προσφύγουν στο Συμβούλιο της Επικρατείας. Εμείς σας καλούμε να κάνετε διορθώσεις. Δεν ξέρω τι θα μείνει, πραγματικά. Κι’ από αυτό το νομοσχέδιο θα γίνουν διορθώσεις, αλλά, τουλάχιστον, να διορθώσετε όλα τα θέματα που αφορούν περιβάλλον, χωροταξία και τα αρχαιολογικά .

Είναι μάταιος ο κόπος να φέρετε ένα νομοσχέδιο που θα «πέσει» πολύ εύκολα στο Συμβούλιο της Επικρατείας, αλλά θα είναι και μεγάλη ζημιά για τον ελληνικό τουρισμό να πλήξετε αυτές τις τρεις έννοιες. Το περιβάλλον που φέρνει τον τουρισμό, τα αρχαία μνημεία μας που φέρνουν τον τουρισμό και την χωροταξία που προσπαθεί να προστατεύσει αυτούς τους πόρους. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Θεοχάρης για μία παρέμβαση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Είναι κρίμα που ο κ. Σαντορινιός δεν είναι εδώ. Θέλω να ζητήσω συγνώμη, διότι τον κατηγόρησα άδικα. Πράγματι, χθες, τον κατηγόρησα για αμέλεια, λέγοντας πώς δεν είχε διαβάσει το άρθρο του νόμου, ότι δίνει τη δυνατότητα για να ξεκινήσουν οι ναυαγοσώστες πριν την 1η Ιουλίου.

Τώρα μας το διάβασε, είπε πράγματι ότι, όπως λέει το άρθρο 48 - διαβάζω και εγώ – «ισχύει για την χρονική περίοδο από την 1η Ιουλίου του 2020 ως την 30η Σεπτεμβρίου του 2020, από ώρες και ώρες…» και σταμάτησε εκεί. Λέει μετά το άρθρο: «… η ελάχιστη χρονική περίοδος και το ελάχιστο εύρος των ωρών του προηγούμενου εδαφίου μπορούν να μεταβάλλονται με απόφαση του Υπουργού Ναυτιλίας και Νησιωτικής Πολιτικής για την περιφέρεια δικαιοδοσίας όλων των λιμένων.».

 Συνεπώς, ο κ. Σαντορινιός, ηθελημένα και εσκεμμένα, απέκρυψε από τον ελληνικό λαό όλο το άρθρο. Δεν είναι αμελής. Είναι ψεύτης του χειρίστου είδους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Σούκουλη.

**ΜΑΡΙΑ ΕΛΕΝΗ (ΜΑΡΙΛΕΝΑ) ΣΚΟΥΚΟΥΛΗ – ΒΙΛΙΑΛΗ:**  Ευχαριστώ πολύ, κύριε πρόεδρε. Θα μου επιτρέψετε, πριν ξεκινήσω την παρέμβασή μου, επί των άρθρων του νομοσχεδίου, να αναφερθώ σε ένα θέμα που μπορεί να μην αφορά την Επιτροπή μας, αλλά αφορά όλους εμάς. Νομίζω ότι μας «αγγίζει» όλους, γιατί είναι ένα θέμα μείζονος σημασίας. Αφορά στην επαναλειτουργία των Σχολείων Ειδικής Αγωγής, που δεν έχουν ανοίξει ακόμα. Οι γονείς δικαιολογημένα αναρωτιούνται. Δεν γνωρίζουν πότε θα επαναλειτουργήσουν, ούτε τα Γυμνάσια, ούτε τα Λύκεια και τα Ειδικά Εργαστήρια Επαγγελματικής Εκπαίδευσης και Κατάρτισης.

Ας μην ξεχνάμε ότι γι’ αυτά τα παιδιά το σχολείο αποτελεί και θεραπεία. Νομίζω ότι γι’ αυτόν τον λόγο η Κυβέρνησή μας θα πρέπει να επιληφθεί άμεσα και να δώσει μία έγκυρη και έγκαιρη απάντηση, σύμφωνα, βέβαια, με τα υγειονομικά δεδομένα που επικρατούν. Είμαι σίγουρη, επίσης, ότι και μέσα από μία σειρά άλλων ενεργειών, που, ήδη, έχουμε προχωρήσει σύντομα, θα έχουμε και μία τεκμηριωμένη απάντηση και γι’ αυτό το θέμα από τους αρμόδιους φορείς.

Επί του νομοσχεδίου, θα ήθελα να σταθώ στις διατάξεις που αφορούν τον Καταδυτικό Τουρισμό Αναψυχής, αλλά και την εισαγωγή στην ελληνική νομοθεσία του λεγόμενου glamping. Γνωρίζουμε όλοι ότι οι εναλλακτικές μορφές τουρισμού κερδίζουν ένα πολύ μεγάλο μερίδιο στις διεθνείς αγορές. Αυτό οφείλεται στο ότι οι φιλοξενούμενοι τουρίστες αναζητούν αυξανόμενα, πλέον, μοναδικές και εξατομικευμένες εμπειρίες. Μία κατηγορία φιλοξενούμενων, που όπως θα αναλύσω και στην ομιλία μου στην Ολομέλεια, έχει και το οικολογικό «αποτύπωμά» της φιλικότερο στο περιβάλλον, αλλά και τη δυνατότητα και την άνεση να ξοδεύει περισσότερο.

Το παρόν νομοσχέδιο κινείται σε αυτήν, ακριβώς, την κατεύθυνση. Ακριβώς, διότι αναδεικνύει και νομοθετεί ένα σύγχρονο πλαίσιο νέων και ξεχωριστών πλευρών του παρεχόμενου ελληνικού τουριστικού προϊόντος, εμπλουτίζοντας, ακόμη περισσότερο, τον πολυδιάστατο χαρακτήρα του. Προωθεί τη ζητούμενη από όλους τους επισκέπτες ποιότητα, αλλά ανοίγει και καινούργιες κατηγορίες επιχειρηματικότητας. Στο ίδιο πλαίσιο πολιτικής, κινείται και η εισαγωγή στη νομοθεσία του glamping, δηλαδή, στη προσφορά πολυτελούς διαμονής στη φύση, μία νέα τάση τουριστικής κατηγορίας. Για μένα προσωπικά, ο τουρισμός που είναι συμβατός με αυτό που λέμε «αρχιτεκτονική» του τοπίου, στην πιο «αγνή» μορφή του, αποτελεί το μέλλον της τουριστικής βιομηχανίας. «Ανάσες» σωματικής, πνευματικής και ψυχολογικής ανάτασης, ευεξίας σε ένα περιβάλλον με τη λιγότερη δυνατή ανθρώπινη όχληση.

Το φυσικό μας περιβάλλον αποτελεί ένα συγκριτικό πλεονέκτημα για τη χώρα, ώστε να δημιουργήσουμε τη προσδοκώμενη υπεραξία προς όφελος των πολιτών. Έχει πολύ μεγάλη αξία -και ακούστηκε και από τον Πρωθυπουργό, τον Κυριάκο Μητσοτάκη, σήμερα, η ανάγκη να στηρίξουμε την κοινωνία της εργασίας, την κοινωνία που αγωνιά και αγωνίζεται και μοχθεί καθημερινά. Αυτή έχει να κάνει και με τους επιχειρηματίες και με τους αυτοαπασχολούμενους και με τους απασχολούμενους.

Δεν νομίζω να διαφωνεί κανείς, ότι ακόμη και όλο αυτό το νομοσχέδιο που αφορά τον βυθό και τις δυνατότητές του, αξιοποιώντας τον σωστά, δεν μπορεί να βοηθήσει και στην επιμήκυνση της τουριστικής περιόδου και στην αξιοποίηση πιο απομακρυσμένων περιοχών για συγκεκριμένες δράσεις. Μην ξεχνάτε ότι μέχρι σήμερα, για να μπορέσει κάποιος να τολμήσει να χαρακτηριστεί μία περιοχή ως καταδυτικό πάρκο χρειάζονταν οι συνυπόγραφες επτά Υπουργών. Αν είναι δυνατόν.

Νομίζω, επίσης, ότι η φιλοσοφία του νομοσχεδίου στηρίζει και τη δυνατότητα δημιουργία νέων θέσεων εργασίας αλλά, κυρίως, μία διάδοχη κατάσταση, που, τουλάχιστον, εμείς στην Κορινθία, την έχουμε πολύ μεγάλη ανάγκη. Δηλαδή, να παραμείνουν τα παιδιά στον τόπο τους. Και οι επισκέπτες να μπορούν να πραγματοποιήσουν μία πρωινή βόλτα στα μονοπάτια της Ζήριας, το απόγευμα μία ξενάγηση στο Αρχαίο Στάδιο της Νεμέας, μάλιστα, υποστηριζόμενοι από τον αρχαιολόγο που έβγαλε το Στάδιο της Νεμέας στην επιφάνεια, τον κ. Μίλλερ. Βεβαίως, στο τελείωμα μαθήματα οινογνωσίας στη Νεμέα.

Δεν θα κατέβω στο παραλιακό μέτωπο της Κορινθίας, κύριε Πρόεδρε. Θα τα πούμε στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Τα είπαμε και επί της αρχής. Θα τοποθετηθούμε και επί των άρθρων για κάποιες παρατηρήσεις που έχουμε. Θα κάνω μία γενική τοποθέτηση, επί του νομοσχεδίου. Η αξιοποίηση του θαλάσσιου, αλλά και του υποθαλάσσιου χώρου, τόσο της νησιωτικής, όσο και της παράκτιας χώρας, εν γένει, είναι, αναμφίβολα, ένα ευπρόσδεκτο, αν όχι αναγκαίο μέτρο. Δεν αντιλαμβάνομαι την αντιπολίτευση και, κυρίως, τον συνάδελφο από το ΜέΡΑ25, που δεν αντιλαμβάνεται ότι είναι ένα αναγκαίο μέτρο για τον εκσυγχρονισμό των, ήδη, υφιστάμενων μορφών τουρισμού, ειδικά στις σημερινές συνθήκες που ζούμε.

Το σημερινό νομοσχέδιο, που θα πάρει «μορφή» νόμου σε λίγες ημέρες, περνάει σημαντικές διατάξεις και ρυθμίσεις. Στο Α΄ Μέρος του σχεδίου νόμου, επιδιώκεται η βελτίωση του υπάρχοντος θεσμικού πλαισίου και η εισαγωγή νέων ρυθμίσεων, με στόχο την ανάπτυξη του Καταδυτικού Τουρισμού της χώρας μας. Ορίζονται οι προϋποθέσεις καταδύσεων στα αξιοθέατα καταδυτικού τουρισμού, που χαρακτηρίζονται, είτε σε κηρυγμένους ενάλιους αρχαιολογικούς χώρους οι οποίοι χαρακτηρίζονται ως επισκέψιμοι ενάλιοι χώροι, είτε στα ναυάγια πλοίων και διάφορων αεροσκαφών, καθώς και στα ελεύθερα τεχνητά υποβρύχια αξιοθέατα.

Αναγνωρίζονται, επίσης, ως επενδύσεις αναπτυξιακού και περιβαλλοντικού χαρακτήρα και μπορούν να επιδοτούνται από εθνικά, ευρωπαϊκά και διεθνή προγράμματα η χωροθέτηση, αδειοδότηση κατασκευή και λειτουργία επισκέψιμων ενάλιων αρχαιολογικών χώρων, καταδυτικών πάρκων και ελεύθερων τεχνητών θαλάσσιων αξιοθέατων.

Συγκεκριμένα, παρά το υπάρχουν θεσμικό πλαίσιο για τα καταδυτικά πάρκα, που υφίστανται, ήδη, από το έτος 2005, είναι ο ν. 3409/2005, δεν είχε αξιοποιηθεί και δεν έχει αδειοδοτηθεί κανένα καταδυτικό πάρκο μέχρι σήμερα.

Στο Β΄ Μέρος, θέλω να σταθώ στο άρθρο 28, με το οποίο τροποποιείται και συμπληρώνεται το άρθρο 29 του ν.2545/1997, που αφορά στο καθεστώς λειτουργίας που διέπει τις Περιοχές Ολοκληρωμένης Τουριστικής Ανάπτυξης.

Επίσης, ρυθμίζονται διάφορα θέματα λειτουργίας και ενοποίησης οργανωμένων κατασκηνώσεων με ή χωρίς οικισμούς και ξενοδοχεία. Θέλω να σταθώ στο άρθρο 28, μιας και ακούσαμε στην Επιτροπή και τον Δήμαρχο Μυκόνου και οφείλω να πω ότι μοιράζομαι και εγώ ο ίδιος τους προβληματισμούς που έχει.

Στο άρθρο 28, αντιλαμβάνομαι ότι το Υπουργείο θέλει να διορθώσει ένα λάθος, το οποίο υπάρχει εδώ και πάρα πολύ καιρό και πολύ ορθά κάνει. Όμως, από το 1993, ένα λάθος διαιωνίζεται σε ένα νομοσχέδιο, το οποίο ήρθε τότε από το Υπουργείο Τουρισμού και ενέταξε σε αυτό -κακώς- και εμπορικές χρήσεις.

Το 2012, το ΤΑΙΠΕΔ, πήρε τις λιμενικές υποδομές αλλά και μαρίνες και έτσι ενέταξε κακώς -άρα διαιώνισε το λάθος- τον εμπορικό τουριστικό λιμένα στον Τούρλο Μυκόνου. Αντιλαμβάνομαι ότι το Υπουργείο Τουρισμού είναι αρμόδιο μόνο για τους τουριστικούς λιμένες. Οπότε, επειδή είναι ένα θέμα αρμοδιότητας και του Υπουργείου Ναυτιλίας. Το διάγραμμα που είναι ενσωματωμένο στο νομοσχέδιο δεν βρίσκει σύμφωνο ούτε τον Δήμαρχο.

Επειδή, λοιπόν, υπάρχει και ένα master plan, το οποίο είναι επικαιροποιημένο και έχει πάρει ΦΕΚ από το 2012, θεωρώ ότι καλό θα ήταν το Υπουργείο σε μία διαβούλευση και με το Υπουργείο Ναυτιλίας να το δει αυτό το θέμα και να επανέλθει, διορθώνοντας αυτό το λάθος του 1993, πάντοτε σεβόμενοι και το ΤΑΙΠΕΔ και τις τουριστικές χρήσεις του εμπορικού λιμένα.

Επίσης, να συγχαρώ το Υπουργείο για το άρθρο 55, το οποίο έρχεται να ενσωματώσει την Τηλεϊατρική και τη λειτουργία αυτών των συστημάτων σε ιατρεία μονάδων Ιαματικής Θεραπείας και Κέντρων Ιαματικών Τουρισμού σε νησιά, κυρίως, των δυτικών Κυκλάδων. Στην Κύθνο, στην Κίμωλο, στη Μήλο και στη Σέριφο και σε άλλους ιαματικούς προορισμούς μπορούν να εφαρμοστούν και τέτοιες δυνατότητες και λειτουργίες συστημάτων.

Επιφυλάσσομαι για την Ολομέλεια να τοποθετηθώ, επί της αρχής και επί των άρθρων.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ολοκληρώθηκαν οι τοποθετήσεις των συναδέλφων Βουλευτών. Κλείνουμε τη σημερινή συνεδρίαση δίνοντας τον λόγο στον Υφυπουργό Τουρισμού.

Το λόγο έχει ο κ. Κόνσολας.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Υφυπουργός Τουρισμού)**: Κύριε Πρόεδρε, κυρίες και κύριοι συνάδελφοι, είναι η πρώτη φορά, που αυτό το βήμα στην περίοδο της κρίσης και εγώ και ο κ. Υπουργός και τα στελέχη του Υπουργείου βρισκόμαστε εδώ, σε μία εθνική ομοψυχία. Πρέπει να ομολογήσω σε όλες τις πτέρυγες της Βουλής, ανεξάρτητα αν υπήρχαν διαφορετικά επιχειρήματα για τα θέματα που θέτει το σχέδιο νόμου, που αφορά ειδικές και εναλλακτικές μορφές τουρισμού με έμφαση στον Καταδυτικό Τουρισμό, υπάρχουν σημεία στα οποία συμφωνούμε.

Ένα από αυτά που μας ενώνει είναι η θάλασσα, αυτή η γαλάζια θάλασσα, η μεγάλη Πατρίδα, από άκρο εις άκρον της χώρας. Δημιουργούνται, ταυτόχρονα, οι προϋποθέσεις να μπορέσουμε να παράξουμε πλούτο, θέσεις εργασίας, αλλά και μία αειφόρο ανάπτυξη σε ένα τουριστικό προϊόν που «αγγίζει» και προσπερνά τον χρόνο και εμάς.

Εξάλλου, είναι ένα θέμα που έχει θέσει και ο κ. Πρωθυπουργός και ο κ. Θεοχάρης στο παρελθόν, όπου πιστεύουμε ότι η δική μας θέση στο στρατηγικό σχέδιο του τουρισμού, της τουριστικής πολιτικής και της τουριστικής ανάπτυξης, μάς προσπερνά και μάς ξεπερνά. Είναι ένα σχέδιο που ξεπερνά και τη δική μας θητεία. Απ’ αυτή πλευρά, νομίζω ότι ενώνουμε δυνάμεις. Θέλω να ευχαριστήσω όλους τους συναδέλφους που πήραν θέση, κατέθεσαν προτάσεις πολύ σημαντικές, ανεξάρτητα αν είχαμε κάποια διαφορετική ιδεολογική ταυτότητα και πρόσημο. Εμείς τις σημειώνουμε και τις επεξεργαζόμαστε για τη συζήτηση για την επόμενη μέρα, αλλά και στην Ολομέλεια.

Θέλω, επίσης, να πω ότι ο Εισηγητής μας, ο κ. Μπουκώρος, έκανε μία ενδελεχή προσέγγιση στα ζητήματα του νομοσχεδίου, κάτι το οποίο θα κάνει και αύριο, όπως θα το κάνει ο κ. Θεοχάρης. Θα το κάνουμε κι εμείς στην Ολομέλεια, όπως και όλοι εσείς, όλοι εμείς που είμαστε εδώ σε ένα νομοσχέδιο, που βρίσκει τη χώρα σε πολύ μεγάλη κρίση.

Ακούσατε τον Πρωθυπουργό σήμερα και στην ανακοίνωση των μέτρων, να λέει ότι η χώρα ζει τη μεγαλύτερη μεταπολιτευτική κρίση και στον τουρισμό. Όχι μόνο στην οικονομία, όχι μόνο η κοινωνία υπέστη μία μεγάλη «ρήξη» στην κανονικότητά της, αλλά και ο τουρισμός και η τουριστική οικονομία.

Θέλω από αυτό το βήμα - κι επιτρέψτε μου να το κάνω - να ευχαριστήσω τους πολίτες της χώρας, που χάρη σε αυτούς, μιλάνε όλοι και λένε ότι η χώρα είναι ασφαλής και εκπέμπουμε το μήνυμα της ασφάλειας και του προορισμού, που μπορεί καθένας επισκέπτης απ’ όλη την υφήλιο να έρθει εδώ να διαβιώσει, ακολουθώντας κάποιους κανόνες υγείας, που «περιφρουρήσαμε» όλοι αυτό το διάστημα κι’ έχουμε αυτά τα επιτεύγματα.

Αποδείξαμε, επίσης, ότι και η οικοδόμηση εμπιστοσύνης μεταξύ των πολιτών και της πολιτικής ηγεσίας έχει αποκατασταθεί. Κυρίως, αποδείξαμε ότι οι Έλληνες μπορούν όλοι μαζί να δώσουν το «στίγμα», που μέχρι τώρα η Ευρώπη και σε δημοσιεύματα είχαν καταδείξει, ότι «είμαστε το πρόβλημα». Δεν είμαστε, λοιπόν, το «πρόβλημα», είμαστε το παράδειγμα.

Θέλω, να πω ότι η Ευρώπη είναι, πολλές φορές, καλό να αντιλαμβάνεται και να παίρνει παραδείγματα κι από τη χώρα. Να αντιλαμβάνεται ότι η θέση της Ευρώπης είναι κάτι διαφορετικό απ’ αυτό, που έχει δείξει τα προηγούμενα χρόνια. Είμαι από αυτούς, που πιστεύουν πολύ στην Ευρώπη, αλλά πρέπει η Ευρώπη, να αποφασίσει -και πρέπει να το κάνει σύντομα- να μετασχηματιστεί σε έναν πολιτικό οργανισμό, σε έναν οργανισμό, που θα προχωρήσει σε μία οικονομική ένωση και όχι να είναι μία νομισματική ένωση.

Είδαμε τα αντανακλαστικά, είδαμε τις συσπάσεις, είδαμε τον δισταγμό, είδαμε, όμως, και κάτι άλλο. Είδαμε ότι σιγά-σιγά αρχίζει να διαμορφώνεται ένα πλαίσιο συνεργασίας, όπως έγινε στο πλαίσιο αυτό η συνεργασία του γαλλογερμανικού άξονα για τη δημιουργία του Ταμείου Ανάκαμψης, ενός Ταμείου που θα αντλήσει 500 εκατ. € από τις αγορές, προκειμένου να διατεθούν στις οικονομίες των χωρών της Ευρώπης. Δηλαδή και σε εμάς και, ιδιαίτερα, σε τομείς που έχουν πληγεί στον μέγιστο βαθμό, όπως είναι ο τουρισμός.

Το πιο σημαντικό, όμως, είναι και θέλω, να το σημειώσω, ότι οι πόροι που θα διατεθούν μέσα από αυτό το Ταμείο Ανάκαμψης, θα διατεθούν μέσω του προϋπολογισμού της Ευρώπης και όχι ως δάνειο. Θα διατεθούν ως επιχορήγηση, ως ενίσχυση. Είναι πολύ σημαντικό.

Τι σημαίνει αυτό; Σημαίνει ότι χώρες, όπως η Ελλάδα ή η Ιταλία, που πέρασαν κρίσεις χρέους τη δεκαετία, δεν θα μετακυλήσουν αυτή την κρίση και δε θα υπάρχουν ξανά μνημονιακές υποχρεώσεις για δεκαετίες. Άρα, απομακρύνεται ο κίνδυνος και συνδέεται έτσι, με ένα πρόσημο την επόμενη ημέρα για την ανάκαμψη και την ανάταξη. Περιμένουμε, απλά, την επικύρωση αυτής της απόφασης από κοινοβούλια των χωρών, προκειμένου να μπορέσουμε να προχωρήσουμε και στη ρευστοποίηση αυτών των χρημάτων.

Άρα, η Ευρώπη δε μπορεί να μείνει «αγκυλωμένη» στο παρελθόν. Πρέπει, να προχωρήσει μπροστά. Από αυτό το βήμα όλοι μας εκφράσαμε κραυγή αγωνίας, το προηγούμενο διάστημα. Πρέπει, να προχωρήσει και σε μία ενιαία πολιτική για την τουριστική πολιτική κι ανάπτυξη. Πρέπει να το κάνει πιο εμφατικά ακόμη.

Ο Πρωθυπουργός είχε δώσει τις κατευθύνσεις στην ομάδα των Ευρωβουλευτών, οι οποίοι κατέθεσαν συγκεκριμένες προτάσεις σε επιτροπές της Ευρώπης και πρέπει να πάρουμε απαντήσεις για ενιαία αντιμετώπιση για διάφορα ζητήματα. Δεν είναι του παρόντος, να το συζητήσουμε αυτό. Θέλει, όμως, το επόμενο διάστημα, να δείξει η Ευρώπη μία συνεκτική πολιτική στον τουρισμό σε ευρωπαϊκό επίπεδο.

Όμως, αυτό δεν το προβάλλουμε ως «άλλοθι». Η Κυβέρνηση δεν ζητάει άλλοθι. Ο Κυριάκος Μητσοτάκης και η Κυβέρνησή του και η ηγεσία του Υπουργείου Τουρισμού προχώρησε σε αντανακλαστικά, άμεσα, από την πρώτη ημέρα. Το Υπουργείο Τουρισμού με τη διαχείριση κρίσης που έκανε με τα στελέχη του Υπουργείου, με τους κοινωνικούς εταίρους, με τους φορείς, με την αγορά, τους εργαζόμενους, τους επαγγελματίες του τουρισμού και τους επιχειρηματίες, προσπαθήσαμε να απαντήσουμε, όλο αυτό το διάστημα, στωικά. Τα αντανακλαστικά μας μάς έφεραν στη θέση να έχουμε μία βιώσιμη πολιτική την επόμενη μέρα, προκειμένου αυτή την πανδημία που αντιμετωπίσαμε, να τη μετατρέψουμε σε ένα ισχυρό σημείο της ταυτότητάς μας ως τουριστικού προορισμού. Έχουμε πλήρη επίγνωση των δυσκολιών, της ανησυχίας και της αβεβαιότητας που υπάρχει σε επιχειρήσεις και σε εργαζόμενους, στις φοβίες που υπάρχουν στους ευρωπαίους πολίτες. Ελπίζουμε -και πιστεύουμε- ότι αυτό το αφήνουμε πίσω μας. Νομίζω ότι θα έρθουν καλύτερες μέρες. Όλοι μαζί το καταφέραμε αυτό.

Σήμερα, λοιπόν, η Κυβέρνηση, το Υπουργείο Τουρισμού, η ηγεσία του Υπουργείου Τουρισμού, από αυτό το βήμα καταθέτει τις τρεις βασικές προτεραιότητες του Υπουργείου αλλά και της Κυβέρνησης γενικότερα.

Πρώτος άξονας είναι να περιφρουρήσουμε τη δημόσια υγεία, την ασφάλεια των πολιτών, αλλά και την ασφάλεια των επισκεπτών και την επόμενη μέρα. Σε αυτή την κατεύθυνση είμαστε σε σύστοιχη συνεργασία με το Υπουργείο Υγείας, τον ΕΟΔΥ, την
Επιτροπή Λοιμώξεων και Δημόσιας Υγείας, αλλά και με όλους τους κοινωνικούς φορείς, προκειμένου οι δομές της δημόσιας υγείας να συνεχίσουν, απρόσκοπτα, να παρέχουν την αλληλεγγύη τους και η Κυβέρνηση να ενδυναμώνει και να ενισχύει αυτές τις δομές σε όλη την επικράτεια.

Δεύτερος στόχος είναι να μπορέσουμε να στηρίξουμε, σε όλο το εύρος, με οριζόντια και κάθετα μέτρα, τους εργαζόμενους, τους ανθρώπους που όλα αυτά τα χρόνια έχουν συμβάλει στο «θαύμα» της τουριστικής πολιτικής, αλλά και της τουριστικής ανάδειξης της χώρας, ως έναν από τους σημαντικότερους παγκόσμιους τουριστικούς προορισμούς. Δεύτερον, στους επαγγελματίες του τουρισμού και τρίτον, στους επιχειρηματίες, τους ανθρώπους της αγοράς. Αυτός, λοιπόν, είναι ο δεύτερος άξονας που επιδιώκουμε το επόμενο διάστημα.

Ο τρίτος άξονας είναι να στηρίξουμε τις επιχειρήσεις. Όχι μόνο τις, αμιγώς, τουριστικές επιχειρήσεις, αλλά κι’ αυτές που και έμμεσα συμβάλλουν στο να συνεισφέρουν στο ΑΕΠ, ποσοστό μεγαλύτερο - το ξέρετε πολύ καλά, πολλοί από εμάς εδώ, σε αυτήν την Αίθουσα, είμαστε άνθρωποι του τουρισμού - σύμφωνα με τα στοιχεία της αγοράς, πάνω από το 40% στο ΑΕΠ. Και όχι μόνο αυτό, αλλά συνεισφέροντας είκοσι, και πλέον, δισεκατομμύρια ευρώ άμεσων εισόδων και πάνω από 35 με 40 δισ. ευρώ έμμεσων εσόδων, δίνοντας μία υπεραξία στην ελληνική οικονομία. Η προσπάθεια αυτή την περίοδο είναι να μπορέσουμε να αποφύγουμε το καταστροφικό σενάριο, στο να μηδενιστεί, η όποια προσπάθεια έχουμε καταφέρει, μέχρι σήμερα. Να σταθεί, δηλαδή, «όρθια» η οικονομία, αλλά και ο τουρισμός την επόμενη ημέρα.

Ακούσατε σήμερα τον Πρωθυπουργό να λέει, ανακοινώνοντας τα μέτρα, ότι το 2021 είναι το πλαίσιο, το ορόσημο, η χρονιά εκείνη που θα επανεκκινήσει ο ελληνικός τουρισμός και θα γράψει νέες περγαμηνές, όχι μόνο στις αφίξεις, αλλά και στα έσοδα και σε όλα εκείνα τα σημεία που συνθέτουν τους δείκτες της τουριστικής βιώσιμης πολιτικής. Μιλήσαμε προηγουμένως για τη στήριξη τους εργαζόμενους. Ακούσατε ένα πλαίσιο μέτρων από τον Πρωθυπουργό, προκειμένου να στηριχθεί ο εργαζόμενος. Ο εργαζόμενος που αν χρειαστεί θα επιδοτηθεί για την εργασία του, συμπληρώνοντας και συνεισφέροντας με την επιδότηση από το Κράτος στον επιχειρηματία, στον επαγγελματία που θέλει στήριγμα, προκειμένου να προχωρήσει και να στηρίξει συνολικά τους εργαζόμενους στην επιχείρηση του.

Τους εργαζόμενους που αν χρειαστεί θα δώσουμε και ενίσχυση, όχι μόνο σε επιδόματα ανεργίας, που τα έχουμε συνηθίσει το προηγούμενο διάστημα και ξέρετε πολύ καλά ότι η Κυβέρνηση το έκανε, αλλά με όποιο μέτρο προκειμένου να τους στηρίξουμε στην οικονομία της οικογένειάς τους.

Στο πλαίσιο αυτής της αναφοράς μου, επιτρέψτε μου να πω, ότι σε ό,τι αφορά στη στήριξη της οικονομίας που σχετίζεται με την ανταγωνιστικότητα, μέτρα όπως αυτά της αποκλιμάκωσης των φορολογικών συντελεστών, είναι στην κατεύθυνση που ζητά, συνολικά, η αγορά σε όλη την επικράτεια. Δηλαδή, στον συντελεστή των μεταφορών, στον συντελεστή της εστίασης, αλλά και στα θέματα που σχετίζονται με τις μεταφορές, που φθάνουν σε έναν δείκτη που είναι, εξαιρετικά, ανταγωνιστικός, σε σχέση με τη γειτονιά μας.

Παράλληλα, πρέπει να πούμε ότι παρατείνεται η μείωση του ποσοστού 40% του ενοικίου κατά την περίοδο του θέρους, την τουριστική περίοδο, με αντίστοιχη ενεργοποίηση των φορολογικών ελαφρύνσεων για τους ιδιοκτήτες των ακινήτων, δίνοντας έτσι μία ισόρροπη στήριξη και στους επαγγελματίες του τουρισμού, αλλά και στους ιδιοκτήτες που με μόχθο έχουν χτίσει όλα αυτά τα χρόνια περιουσίας και ζητούν να υπάρχει αυτή η ενίσχυση από το Κράτος, για να μην «καταρρεύσουν» και αυτοί αυτήν την περίοδο.

Στο πεδίο της απασχόλησης, ο στόχος μας είναι να διατηρηθούν στις επιχειρήσεις οι θέσεις εργασίας. Θα δοθούν κίνητρα, εκτός από τους εργαζόμενους, και στις επιχειρήσεις. Ο στόχος αυτός περνά μέσα από το πρόγραμμα ΣΥΝ-ΕΡΓΑΣΙΑ. Στο πλαίσιο αυτής της αναφοράς, διατίθεται ένα εκατομμύριο ευρώ από εθνικούς πόρους και το επόμενο διάστημα θα ενισχυθεί αυτό το Ταμείο από ευρωπαϊκούς πόρους, μέσα από το Πρόγραμμα SURE.

Θα υπάρχει χαμηλή κίνηση, επίσης, σε ό,τι αφορά τον τζίρο την επόμενη περίοδο. Είναι δυνατόν από το Κράτος να στηριχτούν επιχειρήσεις που έχουν μειωμένο τζίρο την περίοδο αυτή, αφού δεν θα υπάρχουν τα 30 -και πλέον- εκατομμύρια τουρίστες. Το γνωρίζουμε, είμαστε συνειδητοποιημένοι όλοι. Είναι η μεγαλύτερη κρίση που ζει η χώρα από τη Μεταπολίτευση και όχι μόνο και δημιουργεί «συσπάσεις» στην οικονομία, στις θέσεις εργασίας.

Αν σκεφτεί κανείς την ανακοίνωση του Παγκόσμιου Οργανισμού Τουρισμού, ότι η απώλεια στα έσοδα θα είναι πάνω από 70% των περσινών, καταλαβαίνετε τι κόστος έχει, αφού ανακοινώνει ότι κατά 450 δισεκατομμύρια ευρώ θα είναι μειωμένος ο τζίρος, σε σχέση με πέρυσι, 70 εκατ. θέσεις εργασίας θα «χαθούν», δέκα εκατομμύρια στην Ευρώπη.

Άρα η συνεισφορά του τουρισμού στο εθνικό προϊόν, στον εθνικό «κορβανά» είναι τεράστια. Γι’ αυτό θα πρέπει να είμαστε σύστοιχοι με αυτό που χρειάζονται οι εργαζόμενοι και οι επιχειρήσεις μέσω της στήριξης και της ενίσχυσης.

Θέλω, επίσης, να τονίσω ότι η Κυβέρνηση, στο πλαίσιο της ενίσχυσης των επιχειρήσεων και των εργαζομένων, προχωρά με τη συνεργασία του Υπουργείου Εργασίας στη μείωση του ορίου των ενσήμων και στην ένταξη στο Ταμείο Ανεργίας με επιδοτούμενα προγράμματα κατάρτισης. Άρα, δεν είναι μόνο η ενίσχυση, είναι και η κατάρτιση που θα έρθει το επόμενο διάστημα.

Θα υπάρχει, επίσης, επιδότηση ασφαλιστικών εισφορών για εποχικά εργαζόμενους μερικής απασχόλησης στον τουρισμό. Θα πρέπει να τονίσουμε από αυτό το βήμα, ότι δεν θα μείνει κανείς ακάλυπτος, χωρίς φροντίδα, σε αυτή τη χρονική συγκυρία που χρειάζεται ο ένας να ενώσει δυνάμεις με τον άλλον.

Ο Πρωθυπουργός σήμερα ανακοίνωσε τα μέτρα που αφορούν στη μείωση της προκαταβολής του φόρου για το 2020. Το Υπουργείο Οικονομικών, το επόμενο διάστημα, θα καταθέσει πρόσθετα μέτρα. Στο πλαίσιο αυτής της ενίσχυσης, που αφορά στην ανταγωνιστικότητα, σχετίζεται και η ενίσχυση από την ρευστότητα μέσα από ταμεία που αφορούν εγγυοδοτικές διασφαλίσεις από το ελληνικό Δημόσιο, με 7 δισεκατομμύρια ευρώ διαθέσιμα μέσα στο 2020, αλλά και για το 80% αυτών των δανείων να εγγυάται το ελληνικό κράτος. Επίσης, αναστέλλονται για τον Σεπτέμβριο οι πληρωμές τόκων δανείων. Οι υποχρεώσεις αυτές θα «ελαφρύνουν» αυτή την περίοδο για να υπάρχει η ανάκαμψη της όποιας σύμβασης έχει κάνει ο καθένας από τους επαγγελματίες του τουρισμού σε όλη την επικράτεια.

Θέλω να τονίσω ότι βασικός στόχος είναι να ενεργοποιηθούν οι μηχανισμοί και τα αντανακλαστικά του καθενός από μας, προκειμένου να ξεκινήσει σύντομα αυτή η «μηχανή» του τουρισμού. Ακούσατε τον Πρωθυπουργό να λέει, ότι από 1η Ιουνίου θα ξεκινήσουν τα ξενοδοχεία της δωδεκάμηνης βάσης και στις 15 Ιουνίου τα ξενοδοχεία εποχικής βάσης. Στο πλαίσιο αυτής της αναφοράς, εντάσσεται και η δυνατότητα, πλέον, να μετακινούνται οι επισκέπτες και από τον εσωτερικό τουρισμό αλλά και από το εξωτερικό με την άρση των εμποδίων στα σύνορα.

Δρομολογούνται, εκτός των άλλων, και θεσμικές παρεμβάσεις που δίνουν ώθηση σε αυτή την τουριστική πολιτική, προκειμένου καθένας απ' αυτούς που χαράζουν πορεία για την επόμενη δεκαετία, προγραμματίζοντας να έχουν κερδοφόρες επιχειρήσεις, θέσεις εργασίας, είναι και αυτή μία θεσμική παρέμβαση που σήμερα το Υπουργείο Τουρισμού καταθέτει. Είναι, δηλαδή, ένα νομοσχέδιο που ζητούσε επίμονα τα τελευταία δεκαπέντε χρόνια η ίδια η αγορά, οι ίδιοι πολίτες, αφού από το 2005 δεν προχωρήσαμε σε μετασχηματισμό θεσμικού πλαισίου, προκειμένου να φύγουν οι «αγκυλώσεις».

Θέλω να τονίσω μόνο ότι υπάρχουν 25 εκατ. πιστοποιημένοι αυτοδύτες στον κόσμο, 4 εκ των οποίων είναι στην Ευρώπη και 3 εκατ. έρχονται στη Μεσόγειο. Καταλαβαίνετε ότι αυτοί οι επισκέπτες δίνουν ένα θετικό πρόσημο στα έσοδα, στην, κατά κεφαλή, δαπάνη, αφού οι επισκέπτες υψηλού εισοδηματικού βαλαντίου. Σε αυτούς τους επισκέπτες, που δίνουν δισεκατομμύρια ευρώ το χρόνο σε όλο τον κόσμο, προσδοκούμε σήμερα σε όλη την επικράτεια να δώσουμε εκείνες τις προϋποθέσεις, προκειμένου να έρθουν στη χώρα και να απολαύσουν, να καταδύσουν στη θάλασσα του Αιγαίου, του Ιονίου, των Σποράδων, του Κρητικού Πελάγους, ώστε να μπορούν να ζήσουν στιγμές μοναδικές.

Σε μία έρευνα του Ξενοδοχειακού Επιμελητηρίου Ελλάδος είναι ένα από τα κίνητρα για να επαναληφθούν και να κάνουν διακοπές και την επόμενη και τη μεθεπόμενη χρονιά να δουν υποβρύχια αξιοθέατα, τον φυσικό πλούτο της χώρας. Το νομοσχέδιο συμπεριλαμβάνει και μία αναφορά που σχετίζεται με μία άλλη θεσμική μεταρρύθμιση, αυτό της τουριστικής εκπαίδευσης. Σας θυμίζω ότι η ηγεσία του Υπουργείου Τουρισμού, προχώρησε στην έναρξη λειτουργίας της Σχολής Ξεναγών, μετά από δώδεκα χρόνια και για πρώτη φορά στην ιστορία, ξεκίνησε, παράλληλα, πρώτο και δεύτερο έτος στην Αθήνα η Σχολή Ξεναγών.

Σήμερα, με αυτό το νομοσχέδιο δίνεται η δυνατότητα ίδρυσης Σχολής Ξεναγών και στη Ρόδο. Θέτω υπ' όψιν σας, ότι είμαστε αποφασισμένοι με τον κ. Θεοχάρη, και συνολικά στην ηγεσία του Υπουργείου Τουρισμού, να προχωρήσουμε την ίδρυση των Σχολών Ξεναγών στην Κέρκυρα και στην Κρήτη. Είναι πολύ σημαντικό να το αναφέρουμε αυτό, γιατί είναι ανάγκη της αγοράς είναι τέτοια, που χρειάζεται αναβάθμιση στην ποιότητα της εσωτερικής εκπαίδευσης.

Υπενθυμίζω σε όλους σας, ότι το Υπουργείο Τουρισμού κατέθεσε από τις 10 Γενάρη στη Γραμματεία της Κυβέρνησης ένα νομοσχέδιο, που, συνολικά, ανατρέπει το τουριστικό μοντέλο στη χώρα για την εκπαίδευση, την έρευνα, τη διδασκαλία και πιστεύω ότι θα πάρει τη σειρά του, αλλά δεν μένουμε μόνο εκεί.

Προχωρήσαμε και στην κατάθεση ενός τρίτου νομοσχεδίου, που αφορά την περιφερειακή ανάπτυξη στον τουρισμό, καθώς, επίσης και στον μετασχηματισμό των περιφερειακών υπηρεσιών τουρισμού σε όλη την επικράτεια, σε μονάδες παραγωγής πολιτικής, όπως αυτό αξίζει στη χώρα, για να υπάρχει η πολυκεντρική ανάπτυξη, να αναπτυχθούν τα θεματικά πεδία και τα υπόλοιπα ζητήματα που αφορούν τον θεματικό τουρισμό, να «παλέψουμε» την εποχικότητα και να δώσουμε ευκαιρία σε τοπικό και σε υπερτοπικό επίπεδο, σε συνεργασία με τους Δήμους, τις Περιφέρειες, τις μη κυβερνητικές οργανώσεις, αλλά και τους επιχειρηματίες να έχουμε γοργά βήματα ανάπτυξης σε όλη την επικράτεια. Θα έχουμε την ευκαιρία στο επόμενο διάστημα, όταν θα έρθουν στη Βουλή, να συζητήσουμε κι αυτά.

Σας ευχαριστώ και καλώ όλους τους συναδέλφους και την επόμενη ημέρα να καταθέσουν τα υπόλοιπα επιχειρήματα που έχουν και να ψηφίσετε το νομοσχέδιο, γιατί αποτελεί μία μεγάλη τομή στην τουριστική πολιτική για τα επόμενα χρόνια. Σας ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σαντορινιός, επί προσωπικού.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Έχω ζητήσει το λόγο επί προσωπικού, κύριε Πρόεδρε και σας ευχαριστώ πάρα πολύ. Κύριε Υπουργέ, έμαθα ότι όταν αποχώρησα από την Αίθουσα με αποκαλέσατε «ψεύτη» και μάλλον, με περισσότερα κοσμητικά. Εγώ δεν έκανα τίποτα άλλο, από το να διαβάσω το τι λέει η διάταξη του άρθρου 48. Σας είχα πει από χθες, γιατί βάζετε τους ναυαγοσώστες από την 1η Ιουλίου και μάλιστα, όταν σήμερα ανακοινώνετε ότι τα ξενοδοχεία θα ανοίξουν 1η Ιουνίου και 15 Ιουνίου. Μου είπατε χθες, ότι δεν είχα διαβάσει σωστά το άρθρο. Σας διάβασα, λοιπόν, ότι λέει από την 1η Ιουλίου. Σας το είπε και ο κ. Βουλουδάκης. Μήπως είναι και ο κ. Βουλουδάκης ψεύτης; Τι είπατε; Ότι μπορεί ο Υπουργός Ναυτιλίας με απόφασή του να το αλλάξει. Σας κάνω και μία ερώτηση για να τελειώνουμε, γιατί καταλαβαίνετε και εσείς ότι είναι λάθος. Είναι προφανές. Από την έντασή σας, καταλαβαίνετε ότι είναι λάθος.

Γιατί δεν το βάζετε από «1η Ιουνίου» να τελειώνουμε με όλα αυτά; Έτσι κι αλλιώς, για την περίοδο αυτή είναι. Κάντε το 1η Ιουνίου στον νόμο και αφήστε τις υπουργικές αποφάσεις. Δηλαδή τι πρέπει να γίνει; Να ξανακάνουμε υπουργικές αποφάσεις, να δίνουμε εξουσιοδοτικές διατάξεις, ενώ είναι μία αλλαγή, ένα «λ» θα το κάνετε «ν», να τελειώνουμε.

Όσο για τους χαρακτηρισμούς, προφανώς σας τους επιστρέφω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κύριε Σαντορινιέ, εγώ χαρακτήρισα την επιλογή σας να διαβάσετε το μισό άρθρο, διότι ήταν προφανές ότι θέλετε να πείτε ότι το άρθρο δεν δίνει τη δυνατότητα, παρά μόνο να ξεκινήσουν οι ναυαγοσώστες από 1η Ιουλίου. Αυτό είπατε και διαβάσατε το μισό άρθρο, συνειδητά. Αποκατέστησα, λοιπόν, την αλήθεια ενώπιον του ελληνικού λαού, διότι δεν μπορείτε να κοροϊδέψετε τον ελληνικό λαό. Εγώ διάβασα όλο το άρθρο, όπως θα έπρεπε να είχατε κάνει και εσείς, εάν κάνατε μία καλόπιστη κριτική. Στην ουσία, το άρθρο αυτό είναι αρμοδιότητας του Υπουργείου Ναυτιλίας.

Είμαστε σε συνεννόηση με το Υπουργείο Ναυτιλίας. Εάν θέλει από την αρμοδιότητά του να το κάνει πιο σαφές. Σε κάθε περίπτωση, όμως, δεν μπορείτε να κοροϊδεύετε και να παραπλανάτε, διαβάζοντας το μισό άρθρο. Το ξαναλέω και νομίζω, ότι έχει τελειώσει αυτό.

Θα ήθελα να πω το εξής, απλό. Οι περισσότερες από αυτές τις παραλίες δεν λειτουργούν αυτή τη στιγμή, οπότε δεν τίθεται και κανένα θέμα. Λέω ξανά, ότι δεν τίθεται και κανένα θέμα για τις περισσότερες από αυτές.

Σε αυτό το σημείο, ενημερώνω ότι έχει κατατεθεί μία τροπολογία, την οποία θα την αναπτύξω αύριο. Απλώς, θα ήθελα να την καταθέσω για να υπάρχει από σήμερα και να μπορούν αύριο οι ομιλητές να τοποθετηθούν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε πολύ, κύριε Υπουργέ και καλά κάνετε για να μπορούν οι συνάδελφοι να ενημερωθούν. Στην αυριανή σας ομιλία, θα επιχειρηματολογήσετε για την τροπολογία και για ότι άλλο καταθέσετε. Έχει μοιραστεί στους συναδέλφους Εισηγητές και μία δεύτερη τροπολογία, την οποία, επίσης, θα εξετάσουμε αύριο. Φαντάζομαι ότι θα υπάρξουν και νομοτεχνικές βελτιώσεις, κάτι θα ετοιμάζετε, αλλά όλα αυτά θα τα συζητήσουμε αύριο.

Κυρίες και κύριοι συνάδελφοι, στο σημείο αυτό ολοκληρώθηκε η 3η συνεδρίαση της Διαρκούς Επιτροπής Παραγωγής και Εμπορίου, που επεξεργάζεται αυτές το νομοσχέδιο του Υπουργείου Τουρισμού, με τίτλο «Ειδικές μορφές τουρισμού και διατάξεις για την τουριστική ανάπτυξη».

Σε αυτή την 3η συνεδρίαση, ολοκληρώσαμε την κατ’ άρθρον συζήτηση και αύριο το πρωί στις 9.00΄ στην Αίθουσα της Ολομέλειας, θα έχουμε τη β’ ανάγνωση.

Σας ευχαριστώ πολύ όλους σας, καλό σας βράδυ και καλή ξεκούραση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Βλάχος Γεώργιος, Μπουκώρος Χρήστος, Σούκουλη-Βιλιάλη Μαρία-Ελένη (Μαριλένα), Νοτοπούλου Αικατερίνη (Κατερίνα), Φραγγίδης Γεώργιος, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 22.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**